text:
ትምህርቲ 5
ኣምላኽ ንምድሪ ዘለዎ ዕላማ እንታይ እዩ፧
1. ኣምላኽ ንምድሪ ዝፈጠራ ስለምንታይ እዩ፧
የሆዋ ንምድሪ መንበሪት ሰብኡትን ኣንስትን ክትከውን እዩ ፈጢርዋ። ስለዚ እምበኣር፡ እቶም ናይ መጀመርታ ሰብኣይን ሰበይትን ዝዀኑ ኣዳምን ሄዋንን ኣብ ሰማይ ኪነብሩ ኣይኰኑን ተፈጢሮም። ከመይሲ፡ ኣምላኽ ኣብ ሰማይ ዚነብሩ መላእኽቲ ኣቐዲሙ ፈጢሩ ነይሩ እዩ። (እዮብ 38:4, 7) ነቲ ናይ መጀመርታ ሰብኣይ ዝዀነ ኣዳም ግና፡ ገነት ኤድን ኣብ እትብሃል ባህ እተብል ቦታ እዩ ኣንቢርዎ። (ዘፍጥረት 2:15-17) ንዕኡን ንዘርኡን ከኣ ኣብ ምድሪ ንዘለኣለም ኪነብሩ ተስፋ ሃቦም።
ኣብ ፈለማ፡ ኤድን ጥራይ እያ ገነት ነይራ። እቶም ናይ መጀመርታ ሰብኣይን ሰበይትን ንምድሪ ብዘርኦም ኪመልእዋ ነበሮም። ድሕሪ ግዜ ድማ፡ ንምልእቲ ምድሪ ኺመልክዋን ገነት ኪገብርዋን ነበሮም። (ዘፍጥረት 1:28) እወ፡ ምድሪ ኸቶ ኣይትጠፍእን እያ። ወትሩ፡ መንበሪት ደቂ ሰብ ኰይና ኽትቅጽል እያ።
2. ሎሚ ምድሪ ገነት ዘይኰነት ስለምንታይ እያ፧
ኣዳምን ሄዋንን ትእዛዝ ኣምላኽ ኣፍረሱ፡ የሆዋ ድማ ካብ ገነት ኣውጽኦም። ብሰንኪ እዚ፡ ገነት ጠፍአት፣ ደቂ ሰብ ከኣ ኪመልስዋ ኣይከኣሉን። መጽሓፍ ቅዱስ፡ “ምድሪ ኣብ ኢድ እቶም ረሲኣን ተውሂባ እያ” ይብል።—እዮብ 9:24።
የሆዋ ነቲ ኣብ ፈለማ ንደቂ ሰብ ዝነበሮ ዕላማ ገዲፍዎ ድዩ፧ ኣይገደፎን። ንሱ ዅሉ ዚኽእል ኣምላኽ እዩ። ዕላማኡ ኸይተፈጸመ ኸኣ ኣይተርፍን እዩ። (ኢሳይያስ 45:18) ንደቂ ሰብ ናብቲ ኣብ መጀመርታ ዓሊምሎም ዝነበረ ዅነታት ኪመልሶም እዩ።
3. ምድሪ፡ ገነት እትኸውን ብኸመይ እያ፧
የሱስ ከም ብኣምላኽ እተሸመ ንጉስ መጠን ኪገዝእ ከሎ፡ ምድሪ ናብ ገነት ክትቅየር እያ። ኣብቲ ኣርማጌዶን ዚብሃል ውግእ፡ ንመላእኽቲ ኣምላኽ መሪሑ ንዅሎም እቶም ንኣምላኽ ዚጻረርዎ ሰባት ኬጥፍኦም እዩ። ሽዑ፡ ንሰይጣን ን1,000 ዓመት ኪኣስሮ እዩ። ንህዝቢ ኣምላኽ ግና ኪመርሖምን ኬዕቍቦምን እዩ። ንሳቶም ካብቲ ጥፍኣት ድሒኖም ኣብ ገነት፡ ኣብ ምድሪ ንዘለኣለም ኪነብሩ እዮም።
4. መከራ ዜብቅዕ መዓስ እዩ፧
ኣምላኽ ነቲ ኣብ ምድሪ ዘሎ እከይ ዜወግዶ መዓስ እዩ፧ የሱስ፡ መወዳእታ ኸም ዝቐረበ ዚሕብር “ምልክት” ሂቡ ነይሩ እዩ። እዚ ሕጂ ዘሎ ዅነታት ዓለም ንህልውና ደቂ ሰብ ዜስግእ እዩ፣ ኣብ “መደምደምታ ስርዓት ዓለም” ንነብር ከም ዘለና ኸኣ ይሕብር።
የሱስ ኣብተን 1,000 ዓመት ኣብ ሰማይ ኰይኑ ንምድሪ ኣብ ዝገዝኣሉ እዋን፡ ንዅሉ መከራ ኼጥፍኦ እዩ። (ኢሳይያስ 9:6, 7፣ 11:9) ንጉስ ጥራይ ዘይኰነስ፡ ሊቀ ኻህናት ኰይኑ እውን ስለ ዜመሓድር፡ ንሓጢኣት እቶም ንኣምላኽ ዜፍቅሩ ሰባት ኪድምስሶ እዩ። ስለዚ፡ ኣምላኽ ብየሱስ ኣቢሉ ንሕማምን ንእርጋንን ንሞትን ኬወግዶ እዩ።
5. ኣብ እትመጽእ ገነት ዚነብሩ መን እዮም፧
እቶም ንኣምላኽ ዚእዘዝዎ ሰባት ኣብ ገነት ኪነብሩ እዮም። (1 ዮሃንስ 2:17) የሱስ ንሰዓብቱ ንትሑታት ሰባት ብምድላይ ኣብ ቅድሚ ኣምላኽ ብኸመይ ተቐባልነት ከም ዚረኽቡ ንኺምህርዎም ለኣኾም። ኣብዚ ግዜ እዚ፡ የሆዋ ኣብታ ኣብ መጻኢ ኣብ ምድሪ እትህሉ ገነት ዚነብሩ ብሚልዮናት ዚቝጸሩ ሰባት የዳሉ ኣሎ። (ጸፎንያስ 2:3) ኣብ ኣዳራሻት መንግስቲ ኣምላኽ ናይ የሆዋ መሰኻኽር፡ ደቂ ተባዕትዮ ብኸመይ ዝሓሹ ሰብኡትን ኣቦታትን ኪዀኑ ኸም ዚኽእሉ፡ ደቂ ኣንስትዮ ኸኣ ብኸመይ ዝሓሻ ኣንስትን ኣዴታትን ኪዀና ኸም ዚኽእላ ዚገልጽ ትምህርቲ ይወሃብ እዩ። ቈልዑን ወለድን ብሓባር የምልኹ፡ ካብቲ ብስራት ብኸመይ ኪጥቀሙ ኸም ዚኽእሉ እውን ይመሃሩ እዮም።


c: text/html

text:
ኣብዚ ቅንያት እዚ ኣብ ነዘርላንድስ ንምክያድ ዋዕላ መንእሰያት ህዝባዊ ግንባር ንዴሞክራሲን ፍትሕን፡ከምኡ ውን ሰላማዊ ሰልፊ ቀጽሪ ተቓውሞን፤ ውሳነ ምምሕዳር ከባቢታት ኣይንድሆፈንን ከተማ ፊልድሆፈንን ዝምልከት ክስተታት ክምዕብሉ ጸኒሖም ኣለዉ።
እቲ ዝነበረ ፍጻመታት፡ውዳበን ኣካይዳን ኤርትራዊ ሰላማዊ ሰልፊ፡ፍርዳዊ መስርሕን ውሳነን፥ቅሬታ መንግስቲ ኤርትራን መንእሰያት ህዝባዊ ግንባር ንዴሞክራሲን ፍትሕን ብዝምልከት እንታይ ክግበር ነይርዎ፤ ኣየናይ ውሳነ ኢዩ ቅኑዕን ዘይቅኑዕን ንምባል መዝነት ይኹን ምሉእ ሓበሬታ ስለዘይብልና፤ ዕላማ ናይዚ ጽሑፍ ንዕኡ ዝምልከት ፍርዲ ንምሃብ ኣይኮነን።
እዚ ዓንቀጽ ነቲ ድሕሪ ውሳነ ዝተዋህበ መግለጺታትን ዝተራእየ መልሰተግባርን ዝምልከት ኢዩ ኪኸውን።
መንእሰያት ህዝባዊ ግንባር ንዴሞክራሲን ፍትሕን ኣብ ዝኣምኑሉ ዕላማ ክወዳደቡ፤ምእንቲ ሃገሮም ኤርትራ ዓቕሞም ከበርክቱ ምርኣይ ጽቡቕ ኢዩ። ኣብ ስደት ዘሎ መንእሰይ ብፍላይ ድማ ኤርትራዊ ምስ ሃገሩ ዘለዎ ምትእስሳር ከትርር፤ ባህሉን መንነቱን ክዕቅብ፤ኣብ ፖለቲካዊ ህይወት ሃገሩ ሱታፌ ክህልዎ እውን ክተባባዕ ዝግባኦ ምንቅስቓስ ኢዩ። ኣብ ወጻኢ ብዘየቋርጽ መንገዲ ንተኻታታሊ ዓመታት ምትእኽኻባቶም ምቕጻሎም ድማ ክምስገኑ ይግባእ።
ንሃገር ምግልጋል ማለት ግን ንሃገር ምግልጋል ማለትዩ። ሃገር ማለት ድማ ልዕሊ ኩሉ ንህዝቢ ዘቐደመ ሉዓላዊ መሬትን ባሕርን ኣየርን፤ ኣብ ትሕቲ ቅዋማዊ ግዝኣት ዘጽለለ ብሓጋጊ፤ ፈራዲ፤ ፈጻሚ ኣካል ዝቖመ ንህዝቢ ዘገልግል ስርዓትን ማለት’ዩ። ሃገር ማለት ሓደ ብዘይ ቅዋማዊ ሕጊ፤ ብሓይሊ ኣብ ልዕሊ ህዝቢ ተጻዒኑ ዘሎ ጉጅለ፥ ወይ ውን ሓደ ምስ ህዝቡ ኩናት ኣዊጁ ዘሎ ፕረዚደንት ማለት ኣይኮነን። ሃገር ማለት መዓልታዊ ዝበታተን ህዝቢ፤ ሓደ ክፋል ናይ ቀዳማይ ደረጃ ዜግነት እቲ ካልእ ናይ ባርነት ደረጃ ዜግነት ዘለዎ ሕብረተሰብ ዝሓቖፈ ህላወ ማለት ኣይኮነን። ሃገር ማለት ነዓይ እትኾነኒ ንኻልኦት ዝደለየት ትኹን ዝበሃል ኣቃውማ ዘለዋ ኣይኮነን። ሃገር ዘይናይ ሓባር፤ሓላፍ ዘላፍ መሰላት፤ ደቂ ማእከልን ወሰንን፤ ሓደ ጥራይ ዝኩዕተላ እቲ ካልእ ድማ ጥራይ ፍሬኣ ዝበልዓላ ኣይኮነትን። ሃገር ማለት እቲ ሓደ ካብ በዓል 5 ጽሩራ ኮኾብ ስለዝወጸ ዘማርረላ፤ ነቲ ኣብ ትሕቲ ጉድጓድ ዘሎ ወገኑ ድማ ስለምንታይ ኣብ ትሕቲ ጉድጓድ ሰፊረ ኢሉ የማርር ኢሉ ዘማርረላ ኣይኮነትን። ሃገር ማለት እቲ ኣብ ዶብ ኮይኑ ዝብጆ ዘሎ ‘እቲ ኣገልግሎት’ ተባሂሉ ዝጽወዓላ፤ እቲ ኣብ ወጻኢ ዋዕላ ጌሩ ዝሳዕሰዐ ድማ ‘ድምጺ ዘይብሉ ጅግና’ ተባሂሉ ዝጽወዓላ ኣይኮነትን። ጅግና?
ሃገር ከም ንቡር ማይ ካብ ላዕሊ ንታሕቲ ዝውሕዘላ ኢያ። ኣብ ኤርትራ ግን ልዕልና ግዝኣትን ማዕርነትን ሓርነትን ህዝብታት ኣፍሪሶም ማይ ንዓቐብ ዘውሕዙ ግንጢ ኣካይዳ ክበዝሑ ካብ ዝጅምሩ እዋን ኣቑጺሮም ኣለዉ።
ከም ኣብነት እቲ ንሃገሩ ወላሓንቲ ዘይገበረ ነቲ ኣብ ውሽጢ ሃገር ኮይኑ ልዕሊ 20 ዓመታት ኣብ ሃገራዊ ኣገልግሎት ዘሎ እንታይ ክገብር ከምዘለዎ ኣስተምህሮ ክህቦ ይረአ። እቶም ብልዕልና ኣበርክተኦም ድሕሪ ስዉኣት ዝበረኸ ቦታ ተዋሂቦም ብኽብረት ክተሓዙ ዝግባእ ኣካለ ስንኩላን፤ ኣብ ዝተረቀዐ ዚንጎ እንዳነበሩ እቶም ንኤርትራ ንኣዋርሕ ዝበጽሕዋ ኣብ ደገ ዝነበሩ ዜጋታት ኣብ ፊት እቶም ስንኩላን ቤተመንግስቲ ዝመስል ህንጻታትን መሬትን ይወሃቡ። እቲ ምስቲ ኣብ ውሽጢ ዓዲ ዘሎ ህዝቡ ሓንቲ መዓልቲ ኢሂን ሚሂን ተባሃሂሉ ዘይፈልጥ ጉጅለ፤ ኣብ ወጻኢ ንዝርከቡ በብናቶም ምኽንያት (ገለ ንስለቲ ኣብ ዓዲ ዝርከብ መረባዕ፤ ገለ ስድራ ንምብጻሕ ንምምልላስ፤ ገለ ጂሆ ስለዝተታሕዙ፤ ገለ ብሰንኪ ድኹም ሰብነቶም፤ ዝበዝሑ ድማ ሰኣን ዝተሓተ ንቕሓቶም) ንዝድግፉ ሰባት ወግሐ ጸብሐ ሰሚናር ሳዕስዒት ምክያዱ ገለ ካብቶም ዝገርሙ ተርእዮ ኢዮም።
እቲ ድሕሪ ምስራዝ ዋዕላ ዘጋጠመ ዝገርም ነገር ድማ መቐጸልታ ናይዚ ስግንጢር ባህርያት ኢዩ። ኣብ ኤርትራ ቅዋም ዓምጺጹን ረጊጹን ንዘሎ ስርዓት ዝድግፉ ሰባት ኣበየናይ ሕጋዊን ሞራላዊን ባይታ ኮይኖም ኢዮም ቅዋም ናይ ነዘርላንድስ እንዳጠቐሱ ክማጎቱ ዝፍትኑ? ይትረፍ ናይ ኣማኢት ውዳበን ምትእኽኻብን፤ ሕብረት ንጽል ስድራቤታትን ምርኻብ ደቂ ሓንቲ ኣደ ዝኾኑ ኣሕዋትን ከልኪሉ ንዘሎ ስርዓት ብምድጋፍ ‘ሕራይ ገበርካዮም’ ክብሉ ዝውዕሉ ሰዓብቲ፤ በየናይ መለክዒ ኢዮም ድምጾም ከስምዑ ዝፍትኑ ዘለዉ? ኩሉ ኣነ ገበኘኛ ዝበልክዎ ገበኘኛ ኢዩ፤ ሕጊ ይኹን ፍርዳዊ መስርሕ ኣየድልየንን ኢዩ፤ ባዕለይ ሕጊ፤ ባዕለይ ዓንቐጽ፡ ባዕለይ ዳኛ ንዝብል ጉጅለ ዝድግፉ ሰባት በየናይ ሕልና ኢዮም ዓንቀጻት 143፡ 144፡ 145፡ ገበናዊ ሕግታት ነዘርላንድስ እንዳጠቐሱ ክሟገቱ ዝፍትኑ።
እዞም ሰባት እዘን ዝስዕባ ሓቅታት ይፈልጡወን ዶ። ኣብ ኤርትራ ይትረፍ ከምዚ ናቶም ‘ምትእኽኻብ’፡ ብዓቢኡ ሃገራዊ ባይቶ ዝበሃል ሓደ ዓንዲ ካብቶም ሰለስተ የዕኑድ መንግስቲ፤ በቲ ዝድግፍዎ ስርዓት ከምዝፈረሰን ን15 ዓመታት ከምዘየሎን ይግንዘቡ ዶ። ሃገራዊ ባይቶ ማለት ምትእኽኻብ ወከልቲ መላእ ህዝቢ ኤርትራ ማለት ኢዩ። ስለዚ ሓደ ጉጅለ ዘይኮነ መላእ ህዝቢ ኤርትራ ናይ ምውካል መባእታዊ መሰሉ ተገፊፉ ኣሎ።
ኣብ ኤርትራ ገለ መንእሰያት፤ ንሶም እዞም ሕጂ ዝእከቡ ዘለዉ ክውለዱ ከለዉ ጀሚሮም (መብዛሕተኦም እቶም ተሳተፍቲ ደቂ 18 20 ኢዮም) ን20 ዓመታት ኣብ ትሕቲ ዘይውዳእን ዘይክፈልን ‘ሃገራዊ ኣገልግሎት’ ዝበሃል ኣስገዳዲ ምደባ ከምዘለዉ ይፈልጡዶ።
እቶም ኣኸበኛታት በቲ ናይ እቲ ከንቲባ ውሳነ ስለዘይተሓጎሱ ነቲ ከንቲባ ናብ ቤት ፍርዲ ከሲሶም ኣቕሪቦሞስ፤ ሕጋዊ መስርሕን ዳንነትን ውሳነን ብፍርዳዊ ኣካል ተዋሂቡ። ድሕሪ እቲ ውሳነ ዘይዓገቡ ደገፍቲ ስርዓት ነቲ ከንቲባ ከም ናዚ ሂትለር፤ ነቲ ተግባራት ድማ ዓሌትነት ኢሎም ኣብ ሚድያ ገሊጾሞ።
ኣብ ኤርትራ ብውሳነ መንግስቲ ዘይዓገበ ናብ ቤት ፍርዲ ኪኸይድ ይኽእልዶ? ቤት ፍርዲ ዝበሃል ከ ኣሎዶ? እቲ ፈራዲ ሓጋጊ ከሳስኪ ባዕሉ ሓደ ሰብ ሙኻኑ ይዝኩሩዶ? ኣብ ኤርትራ ይትረፍ ከምቲ ንሶም ዝገበርዎ ኣብ ሚድያ ወጺእካ ክትጻረፍ፤ ኣብ ገዛኻ ኮንካ መንግስቲ መታን ከይትሓሚ እቲ ዝድግፍዎ ስርዓት ኣብ ነብሲ ወከፍ ገዛ ሃሱሳት ከምዘዋፍር ይፈልጡዶ። ኣብ ኤርትራ ብግቡእ ፍርዳዊ መስርሕ ዝተኸሰሰ ዝተፈረደ ነብሱ ብጠበቓ ኪከላኸል ዝተፈቐዶ ሰብ ከምዘየሎ ይፈልጡዶ? ይትረፍ ዕድመኦም ዝኣኸሉ፤ ትሕቲ ናቶም ዕድመ ዝኾኑ ህጻናት ብዘይ ፍርዲ፤ ብዘይ ሕጊ፤ ብዊንታ ናይ ሓደ ሰብ ኣብ ጎዳጉዲን ጸልማትን ከምዝድርበዩ ይፈልጡዶ? እንታይ ይስመዖም? ካብ ሓደ በዓል 5 ኮኽብ ሆቴል ተሶጊግና ኢሎም ከንጸርጹሩ ከለዉ ብዛዕባቶም ኣብ ጎዳጉዲ ዓሰብ፤ ኣደርሰር፡ ኣስመራ፡ ዘለዉ ሕጻናት እሱራት ሕልነኦም እንታይ ይብሎም?
እሞ ነዚ ዝድግፍዎ ስርዓትን ነዚ ሕጂ ኣብ ነብስና ኣጋጢሙ ዝብልዎን ኩነት ብኸመይ የነጻጽርዎ።
ዝኾነ ወገን ነቲ ዝኣምነሉ ፖለቲካዊ ስነሓሳብ ክድግፍ ዘይንቕነቕ መሰሉ ኢዩ። ወላ እቶም ብሰንኪ ዓመጽ መንግስቲ ኤርትራ እዚ ሰብኣዊ መሰሎም እተመንጠሉ እውን ከይተረፈ ንመሰሎም እንዳተቓለሱ፤ ንናይ ካልኦት መሰል ( እንተላይ ናይ ደገፍቲ መንግስቲ ኤርትራ) ዝደለይዎ ሓሳብ ክድግፉ፤ ንመንግስቲ ኤርትራ ክጣበቑ መሰሎም ክሕሎ ክጽዕቱ ይግባእ።
እቶም ደገፍቲ ስርዓት ግን እቲ ዝድግፍዎ ስነ ሓሳብን ተግባራትን ኣብ ልዕሊ ካልኦት ከጋጥም ኣብ ልዕሊኦም ግን ከይፍጸም ዝብል ኣካይዳ ክሕዙ ኣይግባእን። ከምኡ ምግባር ማለት ምስሉይነት ኢዩ። ስሰዐ ኢዩ፥ ደም ምሻጥ ኢዩ።
ሰባት ናይ ምእካብ ምንባር መሰሎም ንዝሓረመ ስርዓትን ሓሳቡን ዝድግፉ እንተኾይኖም፤ ኣብ ካልኦት ክትፍጽሞ ሓላል ኢዩ ኣባና ግን ሓራም ኢዩ ዝብል ኣካይዳ ኪኽተሉ ኣይግባእን። ከምኡ ምግባር በለጸኛ ሙኻን ኢዩ። መንእሰያት ኣብ ዘይውዳእ ኣገልግሎት ከርተት ይበሉ ንዝብል ሓሳብ ዝድግፉ ሰባት እቲ ከርተት ምባል ብኻልኦት ክሳብ ዝኾነ ንድግፍ ንሕና ግን ከጋጥመና የብሉን ክብሉ ኣይግባእን፤ ከምኡ ምባል እሞ ምስሉዩነት ኢዩ። ስንኩላን ኣብ ዚንጎታት ቃኘው ንዝደርበየ ስርዓት ዝድግፉ ሰባት ፈቖዶ ሰሚናራት መጸ ናይ ቦንድ ገዛውትና ኣበይ በጺሑ ኢሎም ዝሓቱ ተኾይኖም ንቡር ኣይኮነን፤ ምኽንያቱ ከምኡ ምግባር ሕልናኻ ሓይኽካ ምውሓጥ ኢዩ።
እቲ ኣብ ልዕሌኻ ክፍጸም ዘይትደልዮ በደል ኣብ ልዕሊ ካልኦት ኣይትፈጽሞ ዝብል ቃል ኣብ ቅዱሳት መጻሕፍቲ፤ ኣብ ፍልስፍናን ስነሓሳባትን ህይወት ብምድግጋም ዝወሃብ ምሕጽንታ ኢዩ። ትእዛዛት ሙሴ፤ ከምኡ ውን ማቲዎስ 7፡12 ከምኡውን ሉቃስ 6፡31 ከም ወርቃዊ ሕጊ ሰባት ከኽብርዎ ይግባእ ኢዮም ዝብሉ።
ዳንተ ኣብታ እንፌርኖ እትብል መለኮታዊ ድራማኡ፤ ብእምነቱ ገሃነብ እሳት 9 ዓንኬላት ከምዘለዋ ይገልጽ። እታ ኣብ ማእከል ዘላ ክፍሊ እታ ዝመረረትን በቲ ዝለዓለ ባርዕ ንሰባት ብገበናቶም እትጠብስን ኢያ። ኣብዛ ማእከለይቲ ሰፈር ዝለኣኹ እቶም ዝበደሉ ዘይኮኑስ እቶም ሰባት እንዳተበደሉ ስቕ ኢሎም ዝርእዩ ኢዮም ይብል።
ማርቲን ሉተር ኪንግ ‘ኣብ መወዳእታ ቃላት ናይ በደልትና ዘይኮነስ ስቕታ ናይቶም እንዳተበደልና ስቕ ኢሎም ዝረኣዩ ኢና ክንዝክር’ ምባሉ ተራ ናይቶም በደልቲ ዘይኮነስ ደበልቲ ኣብ እዋን ዓመጽ ዋግኡ እንታይ ኪኸውን ሙኻኑ ዝነግር ኢዩ።
እወ እቲ ኣብ ልዕሌኻ ክፍጸም ዘይትደልዮ በደል ኣብ ልዕሊ ካልኦት እዳተፈጸመ ትም ኢልካ ኣይትርኣዮ።
እወ እቲ ኣብ ልዕሌኺ ክፍጸም ዘይትደልይዮ በደል ኣብ ልዕሊ ካልኦት እዳተፈጸመ ትም ኢልኪ ኣይትርኣይዮ።

robotstxt: allowed

filter: keep


text:
ኣብ ኢትዮጵያ ኣብ መዓስከራት ስደተኛታት ማይ ዓይኒን ዓዲ ሓርሽን ተዓቝቦም ካብ ዝርከቡ ኤርትራውያን ልዕሊ 17000 በቲ ኣብ ማእከላይ ባሕሪ ዘጋጠመ ልዕሊ 400 ኤርትራዊ ትንፋስ ዘህለቐ ትራጀዲ ዝተሰምዖም
ቁጽሪ ናይቶም ኣብዚ ዝሓለፈ ቀረባ ሰሙናት ንስርዓት ህግደፍ ብምርሕራሕ ንግዚኡ ክንጠቕሶ ኣብ ዘይደለና ሃገር ወጻኢ ዑቕባ ዝሓተቱ ኣባላት ሓይሊኣየር ኤርትራ 19 በጺሑ ከምዘሎ፡ ገለ ካብኣቶም ምስ መርበብ ሓበሬታ ኣሰና ኣብ ዝገበሩዎ ሓጺር ቃለመጠየቕ ኣረጋጊጾም።
ሚኒስተር ጸጥታ መሰጋገሪ መንግስቲ ሶማል ዑመር ሓሺ ኣደን ትማሊ ኣብ ዘካየዶ ጋዜጣዊ ዋዕላ፡ ኣጽዋር ዝጸዓነት ናይ ኤርትራ ነፋሪት ብላድ-ዶግለ ኣብ ዝብሃል ካብ መቓድሾ 100 ኪሎሜተር ርሒቑ ኣብ ታሕተዋይ ሸበሌ ኣብ ዝርከብ መዓርፎ ነፈርቲ ከምዝዓለበት ብምጥቃስ፡ ንስርዓት ህግደፍ ኣብ ጉዳይ ሶማል ጣልቃ ብምእታዉ ከምዝኸሰሶ፡ APA ዝተባህለ ናይ ኣፍሪቃ መርበብ ሓበሬታ ኣፍሊጡ።
ሚኒስተር ጉዳያት ወጻኢ ናይታ ብበይንኣዊ መንገዲ ሃገርነት ዝኣወጀት ሶማሊ-ላንድ፡ ኤርትራ ንጉዳይ ስርዓቱ ብዝምልከት ንዝዘርግሓቶ ጋዜጣዊ መግለጺ ብጣልቃነት ብምቅዋም፡ ተሪር ወቒሳ ዝሓዘ ጋዜጣዊ መግለጺ ኣውጺኡ።
ሎሚ ሰንበት 22 ለካቲት ኣብ ዓባይ ብሪጣንያ ዝቕመጡ ኤርትራውያን ኣብቲ ብ ተቓወምቲ ውድባት፡ ኣባላት ሲቪካውያን ማሕበራት፡ ናይ ሚድያ ማዕከናትን ግዱሳት ውልቀሰባትን ብምትሕብባር ዝወደቡዎ ኣብ ከተማ ለንደን ኣፍደገ ሚኒስትሪ ጉዳያት ወጻኢ ዓባይ ብሪጣንያ ዝተኻየደ ውዕዉዕ ሰላማዊ ሰልፊ ብምስታፍ ምእንቲ ምኽባር ሰብኣዊ መሰል ኤርትራውያንን ድሕነት ሃገርና ኤርትራን ድምጾም ኣስሚዖም ።
ኩላትና ከም እንዝክሮ፡ ዓመት መጸ ኣብዚ ወርሓት’ዚ ስርዓት ህግደፍ ብጉልባብ ፌስቲቫላት ኣመኽንዩ ኤርትራውያን
ኣብ ዝርከቡለን ሃገራት ዓለም እናተንቀሳቐሰ ናይ ዝምታ ወፈራ ዘካይደለን ምዃነን ርዱእ ኮይኑ፡ ነዚ ንምትግባር
ክኣ ካብ ኤርትራ ብዝተላእኩ ስነ-ጥበባውያን ጌሩ ነቲ ጸረ ህዝቢ ተግባራቱ ከም ዘሰላስሎ ዝፍለጥ’ዩ።


text:
ሚኒስተር ጉዳያት ወፃኢ ኢፌድሪ ዶክተር ወርቅነህ ገበዮሁ ምስ ግብፂ መዘነኦም ዘትዮም፡፡
- Last Updated on 30 December 2017
- Hits: 31
ክልቲኦም ሚኒስተራት ጉዳያት ወፃኢ ኣብ ክልቲኣዊ ጉዳያት ክልቲኣን ሃገራት ሎመዓንቲ ኣብ ኣዲስ ኣበባ ተራኺቦም ዘትዮም፡፡ ኣብ ረብሓ ዘዕብዩ ጉዳያት ህንፀት ፖርክታት ኢንድስትሪ ፣ኣብ ህንፀት ልምዓት ሓይሊ ሰብ ጉዳያት ንግድን ኢንቨስትመንትን እውን ዘትዮም፡፡ ኣብ ጉዳይ ህንፀት ዓብይ ግድብ ህዳሰ እውን ዝዘተዩ ኾይኖም ነቲ ህንፀት ብዝተማልኣ መትክል ስምምዕነት መሰረት ክንሰርሕ ኢና ኢሎም፡፡ ሚኒስተር ጉዳያት ወፃኢ ዶክተረር ወርቅነህ ገበዮሁ ጉዳይ ዘተ ህንፀት እቲ ግድብ ብክልቲኣዊ ጥራሕ እንተይኮነስ ብሰለስቲኣዊ ኣብ ደረጃ ሃገራት ኢትዮጵያ ግብፂን ሱዳንን ዘካየድ ጉዳይ እዩ ክብሉ ገሊፆም፡፡ ሃገርና ንብርክት ዝበለ እዋን ህንፀት እቲ ግድብ ኣብ ረብሓ ግብፂ ኣሉታዊ ፅዕንቶ ከምዘይብሉ እትገልፅ ዝነበረት ቅዋም ሕዚ እውን ተመሳሳሊ ምኻኑ እውን ኣረጋጊፀን፡፡ እቲ ብብርኪ ሚኒስተራት ዝተገበረ ዘተ ክልቲኣን ሃገራት ሓበራዊ ረብሓኣን ክጠናኽራ ኣብ ዘኽእለሉ ክልቲኣዊ ዘተ ዘካይዳሉን በቢ ክልተ ወርሒ ድማ ዘሰልጥኖም ምኻኑ ኤፍቢሲ ፀብፂቡ፡፡


text:
Menu
ዘኤርትራ ኦርቶዶክስ ተዋሕዶ መድሃኔ ኣለም ቤ/ክ ማኀበረ ማርያም እስራኤል
ነገረ ማርያም
ነገረ ማርያም.
ዮም ፍስሃ ኮነ በእንተ ልደታ ለማርያም!!!
በስመ ኣብ ወወልድ ወመንፈስ ቅዱስ ኣሃዱ ኣምላኽ ኣሜን።
ቅድስት ድንግል ማርያም ካብ ኣቡኣ ኢያቄም (ካብ ወገን ይሁዳ ዝተወልደ ) ካብ ኣዲኣ ሃና( ካብ ወገን ካህናት ) እያ ተወሊዳ ።ብዛዕባ ልደታ ኣብ እንሓስበሉ ግዜ ንድሪት ምልስ ኢልና ምርኣይ የድልየና።እንሆ ኣቡኣ ኢያቄምን ኣዲኣ ሃናን ብሕጊ እግዚኣብሔር ዝምርሑ፡ሕያዎትን ርህሩሃትን ነበሩ ፡፥እንተኾነ ሃና መኻን ነበረት እሞ ውላድ ኣይነበሮምን። ውላድ እኳ እንተ ዘይነበሮም ንዕኡ ካብ ምምስጋንን ንድኻታት ካብ ምሕጋዝን ግን ዓዲ ውዒሎም ኣይፈልጡን።ከምዚ ኢሎም ንብዙሕ ግዜ ቀጸሉ። ኩሉ ግዜ መባእን መስዋዕትን ናብ ቤተ እግዚኣብሔር የቕርቡ፡ ብተስፋ ካኣ ይነብሩ ነበሩ እንተኾነ መኻናት ብምንባሮም ህዝቢ ኣይሁድ ኩሉ ግዜ የባጭውሎም ነበሩ።
ሓደ ግዜ ኢያቄም ምስ ሰበይቱ ሃና ካብ ቤት ወጺኦም ከዱ እሞ ኣብ ሓደ ኣታኽልቲ ዝነበሮ ስፍራ ኮይኖም ክጽልዩ ከለዉ እንሆ ርግቢት ምስ ውላደን ክጻወታ ረኣዩ፡ደስ ምባለን ካኣ ተዓዘቡ ፡በዚ ሰዓት እዚ ኣዝዮም ተከዙ “ነዘን ርግቢት ውላድ ዝሃብካ ንዓና ውላድ ዘይብልና” ኢሎም ኣዝዮም ሓዘኑ፡ ካብ ብዝሒ ሓዘኖም ዝተላዕለ ካኣ ኣብቲ ዝነበርዎ ቦታ ድቃስ ወሰዶም እሞ ደቀሱ።
ሃና ደቂሳ ከላ ኣብ ኢድ ኢያቄም ሰብኣያ በትሪ ተታሒዛ ፡እታ በትሪ ድማ ዓምቢባን ፈርያን ርኣየት።ኢያቄም እውን ብወገኑ ኣብ ሕቑፊ ሃና ፡ካብ ኩሉ ፍረ ዝበለጸ ሰናይ ጥዑም ፍረ ረኣየ።
ካብ ድቃሶም ምስ ነቕሑ ድማ ደስ በሎም ።ነቲ ዝረኣይዎ ካኣ ንሓድሕዶም ተነጋገሩ።በዚ ኩሉ ነገር ንእግዚኣብሔር ኣዝዮም እና ኣመስገኑ ካኣ ናብ ቤቶም ተመልሱ።በቲ ግዜ ሃና ጠነሰት።ስለቲ እግዚኣብሔር ዝገበረላ ዓቢ ውዕለት ካኣ ኩሉ ግዜ ንእግዚኣብሔር እና ኣመስገነት ካብ ርኹስ ዘበለ መግቢ እውን እና ተሓለወት ትነብር ነበረት።
ድሕሪ ሽዱሽተ ወርሒ ናይ ሃና ጥንሲ እና ተፈልጠ ከደ።ነዚ ዝሰምዑ ቤተሰባ እቲ ዝኾነ ነገር ንምርኣይ ኩሎም ብሓባር ናብ ቤት ኢያቄምን ሃናን መጹ።እዚ ነገር እዚ ከመይ እዩ ኣብ እርግናኺ ብሓቂ ጠኒስኪ !! እና በሉ ካኣ ተገረሙ።ንምርግጋጽ ዝኣክል ካኣ ከብዳ ይድህስሱ ነበሩ።ሓንቲ ካብ ኣዝማድ ኣዲኣ ንቅድስት ሃና ጓል ኣርሳባን ፡ዓይና ዝዓወረት ነበረት እሞ ከብዳ ምስ ዳህሰሰት ፡ብቅጽበት ሓወየት፡ንብጽእት ሃና ድማ ብጽዓን ይግብኣኪ ፡ዓለም ካብ ዝፍጠር ከማኺ ብማሕጸኑ ናይ ዕዉራት ዓይኒ ዘብርህ የለን በለታ።ኩሎም ኣዝማዳ ድማ ሰገዱላ።ጸሓይ ካብ ኮኾብ ከም እትኸብር ኣብ ቅድሚ ኩላቶም ኣዝያ ከበረት።ንብዙሓት ሕሙማትን ድኑሳትን ካኣ በታ ኣብ ማሕጸና ተጸይራ ዝነበረት ልዕሊ ኩሉ ፍጥረት ዝኾነት ቅድስት ድንግል ማርያም ተፈወሱ።
ነዚ ዝሰምዑ እስራኤላውያን፡ እንሆ ሃና ሰበይቲ ኢያቄም ጠኒሳ ፡ብጥንሳ ጌይራ ካኣ ብዙሓት ሕሙማት ትፍውስ ኣላ ስለዚ ኣብ ልዕሌና ክነግሱ መንግስቲ እስራኤል ካኣ ከፍርሱዶ እዮም፧ ብምባል ኣዝዮም ተረበሹ ።ኣብ መወዳእታ ካኣ ብዳርባ እምኒ ክቐትልዋ ተቛጸሩ።እንተኾነ ቅዱስ እግዚኣብሔር ኣምላኽ እቲ ፈጣን መልኣኽ ቅዱስ ገብሪኤል ናብ ሃናን ኢያቄምን ንረዲኤት ለኣኾ።ሒዝዎም ካኣ ናብ ደብረሊባኖስ ከደ።እቲ ብጥበበኛ ሰሎሞን ዝተባህለ ቃል መታን ክፍጸም ካኣ ቅድስት ድንግል ማርያም ብሓደ ግንቦት ኣብ ደብረ ሊባኖስ ተወልደት።
“” ኣቲ ፍትውተይ ኩሉንትናኺ ጽብቕቲ ኢኺ ሕፍቲ’ውን የብልኪን፡ካብ እምባ ሊባኖስ ምሳይ ንዒ ፡ኣቲ መርዓተየ ካብ ሊባኖስ ምሳይ ንዒ ፡ካብ እምባ ኣማናን ካብ እምባ ሰኒርን ሄርሞንን ካብ ማህደር ኣናብስን ካብ ኣኽራን ኣናብርን ንዒ ውረዲ።””(መሃ 4፡7-8)
ብልደት ቅድስት ድንግል ማርያም ጩራ ድሕነት ተጀመረ ።ነዚ ርእዮም ኩሎም ኣዝማዳ ተሓጎሱ ከምኣ ዝኣመሰለት ጽብቕት ውላድ ርእዮም ስለዘይፈልጡ ካኣ ኣዝዮም ባህ በሎም።ንሸውዓተ መዓልቲ ዝኣክል ካኣ ብሓብር ንኣምላኽ ኣመስጊኖም ናብ ዓዶም ተመልሱ።
ብድሕሪ እዚ ስድራቤታ ብጽቡቕ እና ተኻናኸኑ ክሳዕ ሰለስተ ዓመት ኣዕበይዋ።ልክዕ ሰለስተ ዓመታ ምስ መልኤት ግና ከምቲ ኣቐዲሞም ዝኣተውዎ መብጽዓ ብሰለስተ ታሕሳስ ናብ ቤተ መቕደስ ኣምላኽ ወሰድዋ።ኣብ ቤተ መቐደሰ ኣምላኽ ብንጽህናን ብቕድስናን ካኣ ነበረት።
ሕጂ ውን ብልደታ ደስ ክብለና ይግባእ።ከመይ ቅድስት ድንግል ማርያም ንዓና ምኽንያት ድሕነትና እያ።ካብ ሞት ናብ ሂወት ፡ካብ ጸልማት ናብ ብርሃን ዘሰጋገረና ኣምላኽና ኢየሱስ ክርስቶስ ካብ ድንግል ማርያም ብዝወሰዶ ንጹሕ ስጋን ነፍስን ብተዋሃዶ ምስ መለኮት ሓደ ኣካል ሓደ ባህርይ ብምዃን ኣብ ኣደባባይ ቀራንዮ ጥራሕ ዕራቖቱ ተሰቒሉ ፡ደሙ ኣፍሲሱ ፡ስጋኡ ቆሪሱ እዩ። ስለዚ እግዚኣብሔር ወልድ ፡መለኮታዊ ቃል፡ ንዓና ንምድሓን ፡ሰብ ዝኾነሉ ናይ ተዋህዶ ምስጢር ካብ ቅድስት ድንግል ማርያም ሰብ ዘብሎ መላእ ሰብነት ብምውሳድ እዩ።ነዚ እያ ካኣ ቅድስት ኦርቶዶክሳዊት ተዋህዶ ቤተ ክርስቲያን ንቅድስት ድንግል ማርያም ምኽንያት ድሕነትና ኢላ እትኣምን።
ደጊምና ቅዱስ እግዚኣብሔር ነዛ ክብርቲ ኣደ ስለ ዝሃበና ዝኸበረን ዝተመስገነን ይኹን።ምኽንያት ድሕነትና ኣዴና ቅድስት ድንግል ማርያም ብጸሎታ ብረዲኤታ ትሓልወና።ጣዕማ ፡በረኸታ ፡ፍቕራ ካብ ሕጂ ክሳዕ ዘልኣለም ምስኩላትና ናይ ቀራንዮ ደቃ ይኹን ።ኣሜን!!!
ንዓመታ ብሃይማኖትን ብምግባርን ሓልዩ ከጽንሓና ናይ ኣምላኽና ናይ እግዚኣብሔር ቅዱስ ፍቓዱ ይኹነልና፣ኣሜን!!!
ወስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!!
Share this:
TwitterFacebook5
Related
ነገረ ቅዱሳን
In “ነገረ ቅዱሳን”
ነገረ ማርያም
In “ነገረ ማርያም”
ነገረ ቅዱሳን
May 10, 2013Leave a reply
« Previous
Next »
Leave a Reply
Your email address will not be published. Required fields are marked *
Name *
Email *
Website
Comment
Notify me of new comments via email.
Recent Posts
፳፮/26 ሓምለ ዕረፍቱ ለኣቡነ ሰላማ ከሳቴ ብርሃን/26th july the death of st.Aba Selama Kesatiebrhan August 2, 2014
፳፭/25 ዕረፍቱ ለሓዋርያ ይሁዳ July 2, 2014
፲፯/17 ዕለተ ዝክሩ ለኣባገሪማ/ 17th June The Commemoration Day of Aba Gerima June 24, 2014
፳፭/25 ግንቦት ዕረፍታ ለቅድስት ሰሎሜ June 2, 2014
ዕርገት እግዚእነ ወመድኃኒነ ኢየሱስ ክርስቶ (ቀዳማይ ክፋል) May 28, 2014
ዓውደ ኣዋርኅ
MAY 2013
M T W T F S S
« Apr Jun »
1 2 3 4 5
6 7 8 9 10 11 12
13 14 15 16 17 18 19
20 21 22 23 24 25 26
27 28 29 30 31
Archives
August 2014
July 2014
June 2014
May 2014
April 2014
March 2014
February 2014
January 2014
December 2013
November 2013
October 2013
September 2013
August 2013
July 2013
June 2013
May 2013
April 2013
March 2013
February 2013
January 2013
Categories
ስብከት
ትምህርቲ ሃይማኖት
ነገረ ማርያም
ነገረ ቅዱሳን
ነገረ ክርስቶስ
ኪነ-ጥበብ
Uncategorized
View Full Site
Blog at WordPress.com.
Now Available! Download WordPress for Android


text:
ነዛ ዓንቀጽ እዚኣ ብ%% ከተንብባ ትደሊዶ፧
መጽሓፍ ቅዱስ ኢንተርነት | መጽሓፍ ቅዱስ—ትርጉም ሓዳስ ዓለም
ነዛ ዓንቀጽ እዚኣ ብ%% ከተንብባ ትደሊዶ፧
6 ታቦት+ የሆዋ ኣብ ምድሪ ፍልስጥኤማውያን ሸውዓተ ወርሒ ገበረ።
2 ፍልስጥኤማውያን ከኣ ንኻህናትን ንጠንቈልትን ጸዊዖም፡+ “ንታቦት የሆዋ እንታይ ንግበሮ፧ ከመይ ጌርና ናብ ቦታኡ ኸም እንመልሶ ኣፍልጡና” ኢሎም ሓተትዎም።
3 ንሳቶም ድማ፡ “ንታቦት ኪዳን የሆዋ ኣምላኽ እስራኤል እንተ ሰዲድኩምዎ፡ ብዘይ መስዋእቲ ኣይትምለስዎ። መስዋእቲ በደል ደኣ ምለሱሉ።+ ሽዑ ጥራይ ኢኹም እትሓውዩ፣ ኢዱ ኻባኻትኩም ዘየልገሰትሉ ምኽንያት እውን ኪፍለጠኩም እዩ” ኢሎም መለሱ።
4 ንሳቶም ከኣ፡ “እንታይ መስዋእቲ በደልከ ኢና እንመልሰሉ፧” ኢሎም ሓተቱ። ንሳቶም ድማ ከምዚ በሉ፦ “ንዅላትኩምን ንጐይተትኩምን ዝወቕዐ መዓት ሕደ እዩ እሞ፡ ከም ቍጽሪ እቶም ጐይተት ፍልስጥኤማውያን+ ሓሙሽተ ጀርባዶ ወርቅን ሓሙሽተ ኣንጭዋ ወርቅን ስደዱ።
5 ምስልታት እቲ ጀርባዶኹምን ምስልታት እተን ንምድርኹም ዜጥፍኣ ኣናጹኹምን+ ግበሩ፣ ንኣምላኽ እስራኤል ከኣ ክብሪ ሃብዎ። ምናልባት ኢዱ ኻብ ልዕሌኹምን ካብ ልዕሊ ኣምላኽኩምን ካብ ልዕሊ ምድርኹምን ክትቀልል እያ።+
6 ከምቲ ግብጽን ፈርኦንን ልቦም ዘትረሩ፡ ስለምንታይ ልብኹም እተትርሩ፧+ ምስ በርትዖም፡+ ንእስራኤላውያን ኪሰድድዎም ተገደዱ፡ ንሳቶም እውን ከዱ።+
7 ሕጂ ድማ፡ ሓደ ሓድሽ ሰረገላን ኣርዑት ዘይተሰቕለን ዜጥብዋ ኽልተ ላምን ኣዳልዉ። ነተን ኣሓ ኸኣ ምስቲ ሰረገላ ቝረንወን፣ ነቶም ምራኹተን ግና ካባታተን ፈሊኹም ናብ ቤት ምለስዎም።
8 ንታቦት የሆዋ ወሲድኩም ድማ ኣብቲ ሰረገላ ኣንብርዎ፣ እቲ መስዋእቲ በደል ኪኸውን እትሰድዱሉ ኣቕሑ ወርቂ ኸኣ ኣብ ሳጹን ጌርኩም ኣብ ጥቓኡ ኣንብርዎ።+ ድሕሪኡ፡ መገዱ ስደድዎ
9 እሞ ርኣዩ፦ በቲ መገዲ ኣቢሉ ናብ ቤት-ሸመሽ፡+ ናብ ሃገሩ እንተ ደዪቡ፡ ሽዑ እዚ ብርቱዕ ክፉእ ነገር እዚ ዘምጽኣልና፡ ንሱ እዩ። እንተ ዘይኰነ ግና፡ ብኣጋጣሚ ደኣ እዩ ዀይኑ እምበር፡ እታ ዝወቕዓትና፡ ኢዱ ኸም ዘይኰነት ክንፈልጥ ኢና።”
10 እቶም ሰባት ከምኡ ገበሩ። ክልተ ዜጥብዋ ላም ወሲዶም ኣብቲ ሰረገላ ቘረንወን፣ ነቶም ምራኹተን ድማ ኣብ ቤት ዓጸውዎም።
11 ንታቦት የሆዋን ነቲ ኣናጹ ወርቅን ምስልታት ጀርባዶኦምን ዝሓዘ ሳጹንን ከኣ ኣብቲ ሰረገላ ኣንበርዎ።
12 እተን ኣሓ ድማ ብመገዲ ቤት-ሸመሽ ትኽ ኢለን ከዳ።+ ኣብ ጐደና እምባሕ እናበላ ኸዳ እምበር፡ ናብ የማን ወይ ናብ ጸጋም ኣየላገሳን። እቶም ጐይተት ፍልስጥኤማውያን ከኣ ክሳብ ዶብ ቤት-ሸመሽ ደድሕሪአን ይኸዱ ነበሩ።
13 ሰብ ቤት-ሸመሽ ድማ ኣብ ጐልጐል ስንጭሮ ስርናይ ይዓጽዱ ነበሩ። ኣዒንቶም ኣልዒሎም ነቲ ታቦት ምስ ረኣይዎ፡ ንዕኡ ብምርኣዮም ተሓጐሱ።
14 እቲ ሰረገላ ኸኣ ናብ ግራት እያሱ ብዓል ቤት-ሸመሽ መጺኡ ኣብኣ፡ ኣብ ጥቓ ሓደ ዓብዪ እምኒ ቘመ። ንሳቶም ድማ ንዕንጨይቲ እቲ ሰረገላ ፈለጽዎ፣ ነተን ኣሓ+ ኸኣ ንየሆዋ ዚሓርር መስዋእቲ ኪዀና ኣቕረቡሉ።
15 ሌዋውያን+ ድማ ነቲ ታቦት የሆዋን ነቲ ምስኡ ዝነበረ ኣቕሑ ወርቂ ዝሓዘ ሳጹንን ኣውሪዶም ኣብቲ ዓብዪ እምኒ ኣንበርዎ። በታ መዓልቲ እቲኣ፡ ሰብ ቤት-ሸመሽ+ ንየሆዋ ዚሓርር መስዋእቲ ኣቕረቡሉ፡ መስዋእቲ ሕሩድ እውን ሰውኡሉ።
16 እቶም ሓሙሽተ ጐይተት ፍልስጥኤማውያን ምስ ረኣይዎ ኸኣ፡ በታ መዓልቲ እቲኣ ናብ ዔቅሮን ተመልሱ።
17 እቲ ፍልስጥኤማውያን ንየሆዋ መስዋእቲ በደል ኪኸውን ዝሰደዱሉ ጀርባዶ ወርቂ ድማ እዚ እዩ፦+ ሓደ ንኣሽዶድ፡+ ሓደ ንጋዛ፡ ሓደ ንኣሽቀሎን፡ ሓደ ንጋት፡+ ሓደ ንዔቅሮን።+
18 ቍጽሪ እተን ኣናጹ ወርቂ ኸኣ ከም ቍጽሪ ዅለን እተን ናይቶም ሓሙሽተ ጐይተት ዝዀና ኸተማታት ፍልስጥኤማውያን፡ ካብተን እተዓርዳ ኸተማታት ክሳብ እተን ኣብ ገጠር ዘለዋ ኣቝሻት ነበራ።
እቲ ታቦት የሆዋ እተነብረሉ ዓብዪ እምኒ፡ ክሳዕ እዛ መዓልቲ እዚኣ ኣብ ግራት እያሱ ብዓል ቤት-ሸመሽ ምስክር ኰይኑ ኣሎ።
19 ግናኸ፡ ሰብ ቤት-ሸመሽ ናብ ታቦት የሆዋ ስለ ዝጠመቱ፡ ኣምላኽ ወቕዖም። ካብቲ ህዝቢ 50,070 ቀተለ፣ የሆዋ ነቲ ህዝቢ ወቒዑ ብዙሓት ስለ ዝቐተለ ድማ፡ እቲ ህዝቢ ሓዘነ።+
20 ሰብ ቤት-ሸመሽ ከኣ፡ “ኣብ ቅድሚ የሆዋ፡ እዚ ቕዱስ ኣምላኽ እዚ፡ መን ኪቐውም ይኽእል፧+ ካባናኸ ናብ መን ይኺድ፧” በሉ።+
21 ንነበርቲ ቂርያት-የዓሪም+ ድማ፡ “ፍልስጥኤማውያን ንታቦት የሆዋ መሊሶምዎ ኣለዉ። ወሪድኩም፡ ናባኻትኩም ኣደይብዎ” ኢሎም ልኡኻት ለኣኹሎም።+
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
1 ሳሙኤል 6
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Published: 04 September 2017
ህዝቢ ተዋህዶ ካብ ጻት ንጻት ካብ ቃል ኣቡኡ ኣቡነ እንጦንዮስ ቡራኬ ክሰምዕን ኣብ መንበሮም ክርእዮምን፥ ከምዚ እዋን እዚ ገይሩ ተገዲሱን ተሃንጥዩን ብሃንቀውታ ዝተጸበየሉ ዘመን ፈጺሙ ኣይተራእየን።
ብጀካ እቶም ሒደት ብኣጻብዕ ዝቑጸሩ፥ ሰዓብቲ ናይ ኣባ ባስልዮስን ኣባ ሉቃስን፥ ብዓቢኡ ድማ ሃይማኖታዊ ጉዳያት መንግስቲ፥ ዝተረፈ ምሉእ ህዝቢ ኣብ ቅዱስ ዮሓንስ ሓዲሽ ዓመት ቡራኬ ኣቦና ኣቡነ እንጦንዮስ፥ ክሰምዕ ብልዑል ህርፋን ብሃንቀውታ እዩ ዝጽበ ዘሎ።
ኣብዚ እዋን እዚ ምስቲ ተሪር ተቓውሞ ናይ ኣባ ሉቃስን ኣባ ባስልዮስን ከምኡ ድማ እቶም ግርማይ ዘርኣይ ዘዋፈሮም ሒደት ካብ ኣባላት ትምህርቲ ሰንበት በሃልቲን ሃይማኖታዊ ጉዳያትን ቡራኬ ኣቡነ እንጦንዮስ ምጽባይ ማይ ሓቚንካ ልኻይ ምጽባይ እዩ። ክሳብ ሕጂ ኣቡነ እንጦንዮስ ኣብ ዝኸፍአ ማእሰርቲ ኣብ ትሕቲ ሓለዋ ድማ ሉቃስ እዮም ዘለዉ። እዚ ድማ ኮነ ኢልካ ንሞራል ኣቡነ እንጦንዮስ ምውዳቕን፥ ምስቓይን ዝተማህዘ፥ ልዕሊ ኩሉ ድማ በጻሕቲ ብፍላይ ድማ ውሉደ ክህነት ከይበጽሕዎም ንመድሃሊ ዝተገብረ ተንኮል እዩ። ኣቦና ሓንቲ መዓልቲውን ትኹን ብጀካ እታ ናይ ፈላሲ ቆቢዕ ዝኾነ ናይ ፓትርያርክ ኣኽሊል ወይ ክዳን ተራእዮም ኣይፈልጡን እዮም። ብዙሓት ዝፈልጥዎም ግን እቲ ክዳውንቶምን መሳቕሎምን ተቐንጢጦም ከም ዝኾኑ እዮም ዝዛረቡ።
እዞም ክልተ ጳጳሳት ኣባ ሉቃስን ኣባ ባስልዮስን ንኣቡነ እንጦንዮስ ከም ፓትርያርክ ከምዘይቅበልዎም መርገጾም ኣነጺሮም እዮም። በዓል ግርማይ፥ ካሕሳይን ሰሎሞንን ነቶም ክልተ ኣቦታት በበይኖም ንኣኹም ፓትርያርክ ክንሸመኩም ኢና፥ እናበሉ የታልልዎም ኣለዉ። ብፍላይ ንኣቡነ ባስልዮስ ብቐሊሉ ስለ ዝኣምንዎም እታ ፓትርያርክ ኣብ ኢዶም ከም ዝጨበጥዋ ገይሮም ይጠዋውይዎም ስለ ዘለዉ፥ ንኣቡነ እንጦንዮስ ክባርኹ ዕድል ክህብዎም ምጽባይ ዘይሕሰብ እዩ።
ስራሕ ኣምላኽ ካብ ናይ ሰባት ስራሕ ፍሉይ ስለ ዝኾነ ንሕና ተስፋ ኣይንቖርጽን ኣምላኽ ካብ ካብ ሰኮንድ ናብ ሰኮንድ ኩሉ ክልውጥ ስልጣን ኣለዎ በዚ ጥርጣረ የብልናን። እንተ ብናይ ሰብ ተስፋ ግን ንኣቡነ እንጦንዮስ ኣብ መንበሮም ምምላስን ቡራኬ ኣብ ቅዱስ ዮሓንስ ከም ዘይህቡ ተወዲኡ እዩ።
እዛ ዓመተ ምህረት እዚኣ ኣብ ቤተ ክርስቲያን ተዋህዶ ወሳኒት እያ ትመስል፥ ኣቦና ከም ትጽቢት ህዝቢ ኣብ መንበሮም ኮይኖም ቡራኬ እንተዘይሂቦም፥ ኣብ ህዝቢ ተዋህዶ ዝፍጠር ስምዒት ሓዘን ከቢድ ክኸውን እዩ። ብዙሕ ሰብ ክጉዳእ እዩ። መንግስትን ጭካነ በዓል ኣባ ሉቃስ ፈሪሁ እንተዘይኮይኑ፥ ዝኾነ ሰብ ብምሉእ ልቡ ኣብ ቤተ ክርስትያን ክዓስል ክሕሰብ ኣይክእልን እዩ።
ኣምላኽ ሰላሙ የውርደልና።
ዘሓፍት እለ እዝራ
እም ምድረ-ኤርትራ።


text:
27/፳፯ መጋቢት ስቕለት
ስጋኡ ናብ ሕብስቲ ደሙ ድማ ናብ ወይኒ ባሪኹን ለዊጡን ንደቂ መዛሙርቱ ክህቦም ከሎ ኣክሮስና ሰበይቲ ስምኦን ለምጻም ደርሆ ሰሪሓ መግቢ ኣቕረበትሉ። ጎይታ ዝተዛረቦ ከይተፈጸመ ስለ ዘይተርፍ ሕብስቲ ቆሪሱ ብጸብሒ ጠሚዑ ንይሁዳ ሃቦ፡ ሰይጣን ምስታ ሕብስቲ ተወሃሂዱ ልቢ ይሁዳ ብቕንኣት ከም ዝነድድ ገበሮ። ስጋኡን ደሙን ምቕባል ንሰይጣን የርሕቕ እምበር ከመይ ኢሉ ሰይጣን ተዋሃሂዱ ክንብል ንኽእል ኢና። ሰብ ከይነጽሀ ከይተነስሐ ስግኡን ደሙን ዝቕበል ልክዕ ከም ይሁዳ ፍርዱ ኣብ ነፍሱ እያ። “ከይተገብኦ እንጌራ ጎይታ ዝበልዕ ወይስ ጽዋዕ ጎይታ ዝሰቲ ኣብ ናይ ጎይታ ስጋን ደሙን እዩ ዝዕግብ” (1ይ ቆሮ 11፡27)። ንይሁዳ ኪድ ዝሓሰብካዮ ግበር በሎ። ወጺኡ ምስ ከደ ጎይታ ነቲ ደርሆ ብቓሉ ተዛሪቡ ብኢዱ ዳህሲሱ ህያው ገበሮ “ንይሁዳ ተኸታቲልካ ኣብ ዝኣተዋ ኣቲኻ ዝገበሮ ተዓዚብካ ዝተዛረቦ ሰሚዕካ ንደቂ መዛሙርተይ ንገሮም” ኢሉ ኣዘዞ። እቲ ደርሆ ከኣ በሪሩ ብምኻድ ናብ ገዝኡ ኣትዩ ምስ ሰበይቱ ደቂሱ እንከሎ ንጎይታ ብገንዘብ ኣሕሊፉ ከም ዝህቦ ክመክር ከሎ ሰምዖ፡ ብምቕጻል ምስ ኣይሁድ “ኣነ ኣሕሊፈ ክህበኩም ንስኹምከ እንታይ ትህቡኒ፧” ክብሎም ከሎ፡ ንሳቶም ድማ 30 ቅርሺ ክህብዎ ከልዉ፡ ስዒሙ ከምዘረክቦም ክመክር ከሎ ርእዩን ሰሚዑን ናብ ገዛ ተመልሰ። ኣብ ገዛ ድማ ኣምሪሩ ክበኪ ጀመረ። ጎይታ ከኣ “ዝረኣኻዮን ዝሰማዕካዮን ንገረና” ኢሉ ኣዘዞ። እቲ ደርሆ ድማ “ይሁዳ ኣሕሊፉ ክህበካ ብ30 ቅርሺ ተሰማሚዑ ኣሎ፡ ኣይሁድ ድማ ክሕዙኻ ኩናት፡ ገመድ፡ ሒዞም ይመጹ ኣለዉ” ኢሉ ዝረኣዮን ዝሰምዖን ነገሮ። ጎይታ ድማ ነቲ ደርሆ “ብኽንፍኻ በሪርካ ናብ ሰማየ ሰማያት ዕረግ ኣብኡ ድማ ንኣሽሓት ዓመታት ንበር” በሎ፡ ንሱ ከኣ ሽዑ ንሽዑ በሪሩ ተሰወረ።
ይሁዳ ድማ ዝተነበየሉ ትንቢት ፈጸመ፡ እቲ ትንቢት ነዚ ዝስዕብ ይመስል፡ ነቢይ እምባቆም ክምህር እናኸደ እንከሎ ኣቦ ይሁዳ ምስ ካልኦት ኣቦታት ኮፍ ኢሎም ነበሩ። እቶም ካልኦት ተንሲኦም ናይ ክብሪ ሰላምታ ክህብዎ ከለዉ ኣቦ ይሁዳ ግን ኣይተንስአን። ከም እንደገና ነቢይ እምባቆም ክምህር ውዒሉ ክምለስ እንከሎ እቶም ኣቦታት ኣብኣ ጸንሑዎ ከምቀደሞም ውን ተንሲኦም ሰላም በልዎ። ኣቦ ይሁዳ ከኣ ተንሲኡ ሰላም ከይብሎ ኩርዓት ሒዝዎ፡ ስቕ ኢሉ ኮፍ ከይብል ከኣ ሓፊሩ ብነጸላኡ ተሸፊኑ ኣሕለፎ። ሽዑ ነቢይ እምባቆም “እምኒ ኣብ ልዕሊ እምኒ ተቐመጠ! ካብዚ ሰብ እዚ ዝውለድ ንኣዲኡ ዘውስብ፡ ንኣብኡ ዝቐትል ንመምህሩ ከኣ ዝሸይጥ ክኸውን እዩ” ክብል ተነበየ።
ኣቦ ይሁዳ ገዛ ኣትዩ ንሰበይቱ ኩሉ ከይሓበአ እቲ ዝፈጸሞ ነገራት ነገራ። ንሳድማ “ጽቡቕ ኣይገበርካን ዓቢ ሰብ ክሓልፍ እንከሎ ከመይ ኢልካ ኮፍ ትብል፡ ሓፍ ኢልካ ከተኽብሮ እዩ ዝግባእ” ክትብል ገሰጸቶ። ሽዑ “እቲ ነቢይ ዝበለና ነገር ኣባና ምእንቲ ከይፍጸም ርክብ ነቋርጽ” ኢሎም ተማኸሩ። ኣምላኽ ዝበሎ ስለዘይተርፍ ግን ድሕሪ ነዊሕ ግዜ ስጋዊ ድልየት ስለ ዝሓየሎም ብስጋ ተፋለጡ እሞ ይሁዳ ተጠንሰ። ምስ ተወልደ ነቲ ህጻን ኣብ ሳንዱቕ ዓሺጎም ኣብ ባሕሪ ኣእተውዎ። ስምኦን ኣስቆርታዊ ከኣ ረኺቡ ኣዕበዮ። ይሁዳ ምስ ዓበየ እቶም ዘዕበይዎ ሃገር ንዓዲ ኣብኡ ክዘምቱ ወፈሩ ንሱ ድማ ምስኦም ወፈረ፡ ንኣቦኡ ከኣ ቀተሎ ንእዲኡ’ውን ማረኻ እሞ ሰበይቱ ገበራ። ሓደ መዓልቲ ምስታ ኣዲኡን ሰበይቱን ዝኾነት ሰበይቲ ከዕልሉ ከለዉ “ወዲ መን ኢኻ፧ ኣዝማድካኸ ብዓል መን እዮም፧” ኢላ ሓተተቶ። ንሱ ድማ “ኣብ ባሕሪ ኢኻ ተረኺብካ እዮም ዝብሉኒ”ኢሉ ኩሉ ታሪኽ ህይወቱ ኣዕለላ። እታ ሰበይቲ በቲ ዕላል ኣዝያ ሰንበደት “እቲ ቐቲልካ ንብረቱ ዝዘርፍካዮ ኣቦኻ እዩ። ኣነ ድማ ኣዴኻ እየ”ኢላ ከኣ ነገረቶ። “ካብዚ ኩሉ ሓጢኣት ዘንጽሃና መምህር ኣሎ እሞ ናብኡ ንኺድ” ኢላ ከኣ ሒዛቶ ናብ ጎይታናን መድሓኒናን ኢየሱስ ክርስቶስ ከደት። ጎይታ ድማ ንሓጢኣቶም ይቕረ ብምባል ንይሁዳ ካብ 12 ሓዋርያት ነዲኡ ድማ ካብ 36 ቅዱሳት ኣንስት ገይሩ መረጾም። ትንቢት ስለዘይተርፍ ግን ይሁዳ ብፍቕሪ ገንዘብ ተታሊሉ ብሰላሳ (30) ቅርሺ ንጎይታ ሸጦ።
ጎይታናን መድሓኒናን ኢየሱስ ክርስቶስ ንደቀ መዛሙርቱ ሒዙ ናብ ደብረዘይቲ ደየበ “ሎሚ ኩሉኹም ክትክሕዱኒ ኢኹም” በሎም። ጴጥሮስ ድማ “ኩሎም እንተከሓዱኻ ኣነ ግን ኣይክሕደካን’የ” ክብል መለሰሉ። ጎይታ ድማ “ደርሆ ከይነቀወ ሰለስተ ግዜ ክትክሕደኒ ኢኻ” በሎ። ምስ ተንሳእኩ ናብ ገሊላ ቀዲመኩም ክሓልፍ እየ ኽኣ በሎም።
ናብ ጌተሰማኒ ንጴጥሮስ፡ ያዕቆብን ዮሓንስን ወሲዱ ካብኦም ርሕቕ ኢሉ ክጽሊ ጀመረ። “ነዚ ጽዋዕ እዝስ ፍቓድካ እንተኾይኑ ካባይ ኣርሕቆ ግናኸ ከም ፍቓድካ ደኣእምበር ከም ፍቓደይ ኣይኹን” ኢሉ ጸለየ። ስጋ ከም ዝተወሃሃደ ንኽገልጽ እዩ ድኹም መሲሉ ዝጸለየ። ናብ ደቀ መዛሙርቱ እንተተመልሰ ደቂሶም ጸንሕዎ፡ “ንሓደ ሰዓት ምጽላይ ስኢንኩም፧” እናበለ ኣተንስኦም “ኣብ ፈተና ምእንቲ ከይትኣትዉስ ጸልዩ” ድማ በሎም። ካልኣይ ግዜ ድማ ደቂሶም ጸንሕዎ፡ ኣበራቢሩ ከኣ “ጸልዩ” ኢልዎም ከደ። ሳልሳይ ግዜ እንተተመልሶም ደቂሶም ጸንሕዎ “እቲ ንወዲ ሰብ ኣሕሊፎም ዝህቡሉ ሰዓት ኣኺሉ ኣሎ እሞ ተንስኡ” ብምባል ከኣ ኣተንኦም። ይሁዳ ምስቶም ኲናትን ገመድን ዝሓዙ ሰራዊት መጸ፡ ጎይታ ከኣ “ንመን ትደልዩ ኣለኹም፧”ኢሉ ነቶም ሰራዊትን ህዝብን ሓተቶም። ንሳቶም ድማ “ንኢየሱስ ናዝራዊ” ኢሎም መለስሉ። ንሱ ከኣ “ኣነ እየ” ኢሉ መለሰሎም። ይሁዳ ድማ “ሰላም ንዓኻ ይኹን መምህረይ” እናበለ ሰዓሞ። ጎይታ ድማ “ብምስዓም ንወዲ ሰብ ኣሕሊፍካ ትህቦ ኣለኻ” ኢሉ መለሰሉ። እቶም ህዝቢ ከኣ ንጎይታ “ክሕዝዎ እናጎየዩ መጽኡ”። ሓዋርያ ቅዱስ ጴጥሮስ ከኣ ሰይፉ መዚዙ ንማልኮስ የማነይቲ እዝኑ ቆረጾ። ጎይታናን መድሓኒናን ኢየሱስ ክርስቶስ ግን “እቶም ሰይፊ ዝመዙ ብሰይፊ ክጠፍኡ እዮም ስለዚ ሰይፍኻ ኣብ ሰገባኡ ምለሶ” በሎ፡ ንማልኮስ ከኣ እዝኑ ዳህሲሱ ከም ዝሓዊ ገበሮ።
እቶም ኣይሁድ ድማ ንጎይታ ኣሲሮም ከም በጊዕ እናጎተቱ ናብ ሓና ወሰድዎ። ጳዉሎስ (ሳውል) ሓደ ካብቶም በቲ ግዜ እቲ ንጎይታ ዝገርፍዎን ዘሳቕይዎን ዝነበሩ ሰባት እዩ ነይሩ። ንጎይታ ከኣ ኣፍልቡ ይረግሖ ነበረ። ጎይታ ድማ “ከም በጊዕ ኣብ ኢድካ ከለኹ ስለምንታይ ትሃርመኒ ኣለኻ፧ ዳሕራይ ግን በዚ ትገብሮ ዘለኻ ክትጠዓስ ኢኻ፡ ንዝበተንካየን መጓሰ’ውን ክትእክበን ኢኻ” በሎ። ሓና ነዚ ሰሚዑ “እንታይ እናበልካ ኢኻ ትምህሮ ዘለኻ” ክብል ሓተቶ። ጎይታናን መድሓኒናን ኢየሱስ ክርስቶስ ከኣ “ኣነ ብጋህዲ እምበር ብስዉር ኣይተዛረብኩን፡ ነዞም ዝሰምዑ ዘለዉ ሕተቶም” በሎ። ካብቲ እኩብ ህዝቢ ሓደ መጺኡ ከኣ “ነዚ ሊቀ ካህናት ከመይ ኢልካ ደፊርካ ትምልሰሉ” ብምባል ንጎይታ ገጹ ጸፍዖ። ጎይታ ከኣ “ኣነ ሓሶት ኣይተዛረብኩን፡ ስለምንታይ ሓቂ ስለ ዝተዛረብኩ ከምዚ ገይርካ ትሃርመኒ” በሎ። ሽዑ ናብ ቀያፋ ወሰድዎ። ሓዋርያ ቅዱስ ጴጥሮስ ብርሑቕ ኮይኑ ይከታተሎ ነበረ እሞ መጺኡ ኣብቲ ቐጽሪ ሊቃነ ካህናት ኮፍ በለ። ሓላዊት ናይቲ ማዕጾ በለሲዳ “ንስኻ ገሊላዊ ካብቶም ደቂ መዛሙርቱ ሓደ እንዲኻ” ክትብል ሓተተቶ፡ ቅዱስ ጴጥሮስ ኣዝዩ ሰንበደ’ሞ “ነዚ ሰብ እዚ ፈጺመ ኣይፈልጦን እየ” ክብል ከኣ መለሰላ። ንካልኣይ ግዜ ከኣ ሰብ “ምስኡ ኣብ ኣታኽልቲ ስፍራ ኣይረኣኹኻን፧” ኢሉ ሓተቶ። ሓዋርያ ቅዱስ ጴጥሮስ ከኣ “ኣይረኣኻንን” ኢሉ ከሓደ። ሳልሳይ ግዜ ሓንቲ መጺኣ “ንስኻ ካብቶም ደቂ መዛሙርቱ ከም ዝኾንካ ቃልካ የፍልጠካ ኣሎ” በለቶ። ቅዱስ ጴጥሮስ ከኣ መሊሱ “ኣነ ነዚ ሰብ እዚ ፈጺመ ኣይፈልጦን እየ” ኢሉ መለሰላ። ሽዑ ደርሆ ሰለስተ ግዜ ነቀወ፡ እቲ ጎይታ ዝበሎ ከም ዝተፈጸመ ዘኪሩ ከኣ ኣምሪሩ ክበኪ ጀመረ።
ምስ ነግሀ ኣይሁድ ንጎይታ ፈሪዶም ንኽሰቕልዎ ናብ ጲላጦስ ኣምጽእዎ። ይሁዳ ምስ ረኣዮ “ኣይትቕተል” ዝብል ሕጊ ኦሪት ዘከረ “ንጹህ ሰብ ኣሕሊፈ ብምሃበይ ጽቡቕ ኣይገበርኩን” ብምባል ከኣ “ገንዘብኩም እንኩም፡ ነዚ ኣሲርኩሞ ዘለኹም ፍትሕዎ ክብል ንሊቀነ ካህናት” ሓተቶም። ንሳቶን ከኣ “ዝሓተትካና ሂብናካ፡ ዝደለናዮ ድማ ረኺብና ኣሎና” ኢሎም መለሱሉ። ሽዑ ይሁዳ ነቲ ገንዘብ ኣብ እግሮም ደርብዩ ንክሕነቕ ናብ ሓደ ገረብ ደየበ። እታ ገረብ ግን ንድሕሪት ተመልሰት። ንሱ ውን ናብ ካልእ ገረብ ብምኻድ ገመዱ ሰቂሉ ጠልጠል በለ፡ እታ ገረብ ድማ “ምሓረኒ እንተኢልካዮ ክምሕረካ እዩ ከም ጴጥሮስ ተነሳሕ” ክትብል ከም ሰብ ተዛረበቶ። ንዓኣ ገዲፉ ከኣ ናብ ካልእ ገረብ ከደ። ኣብኣ ከኣ ገመድ ሰቐለ እቲ ገመድ ከኣ ተበትከ እሞ ካብ ላዕሊ ወደቐ። ምሉእ ኣምዑቱ ተዝልዚሉ ብምውጻእ ከኣ ኣብ ኣርብዓ መዓልቱ ሞተ።
ኣይሁድ ንጎይታ ሒዞም ኣብ ጲላጦስ ምስ በጽሑ ኣብ ዐውደ ምኩናን ሽዱሽተ ወተሃደራት ደው ኢሎም ነበሩ። ጎይታ ምልስ ኢሉ ምስ ረኣዮም ብሃንደበት ኩሎም ሰገዱሉ። ምስ ደቂ መዛሙርቱ ተሰማሚዖም ዝገበርዎ መሲልዎም ንሓደ ሰብ ዓሰርተ ሓያላት ሰባት ክሕዝዎም መደቡሎም። እዞም ዓሰርተ ሰባት ግን ከጽንዕዎም ኣይከኣሉን ሓሓሙሽተ ብምዉሳኽ ንሓደ ሰብ ዓሰርተ ሓሙሽተ ሰባት ከም ዝሕዝዎ ገበሩ እዚኦም’ውን ስለ ዘይከኣሉ ተተሓሒዞም ወደቑ። ጲላጦስ ነዚ ይርእዮ ስለ ዝነበረ ኣዝዩ ፈርሀ። “ንስኻ ናይ በሓቂ ንጉስ ኣይሁድ ዲኻ” ኢሉ ሓተቶ። ጎይታ ድማ “ንስኻ ትብል ኣለኻ” ብምባል መለሰሉ። ኣይሁድ ድማ ንገዛእ ርእሱ ወዲ እግዝኣብሔር ይገብራ ንሕጊ ሙሴን ኦሪትን ይንዕቆ ንሰንበት ይስዕር፡ ንቄሳር ግብሪ ኣይትኽፈሉ ዝብል ከሓዲ ደኣ እምበር ንጉስ ኣይኮነን በሉ። ጲላጦስ ድማ “ናይዚ ዝኸሱኻ ዘለዉ ክሲ እንታይ እዩ መልስኻ፧” በሎ። ጎይታ ግን ኣይመለሰሉን። ንሱ ከኣ “ስለምንታይ ስቕ ትብል ክቐትለካ ወይ ክፈትሓካ ስልጣን ከምዘለኒ ኣይትፈልጥን ዲኻ፧” በሎ። ጎይታ ድማ “ካብ ሰማይ እንተዘይኮይኑ ክትቀትለንን ከተድሕነንን እንታይ ስልጣን ኣሎካ” በሎ። ሽዑ ጲላጦስ “ሓቲተን መርሚረን ዋላ ሓንቲ ኣይረኸብኩሉን ስለዚ ገሪፈን ቀጺዔን ክፈትሖ እየ” ኢሉ ነቶም ህዝቢ ነገሮም። እቶም ህዝቢ ድማ “ካብ ገሊላ ጀሚሩ መላእ ይሁዳ ዝህዉኻን ዘናዕባን ዘሎ ሰብ ከመይ ዘይትሰቅሎ” በልዎ። ጲላጦስ ከኣ “ገሊላዊ እንተኾይኑ ናብ ሄሮድስ ውሰድዎ” በሎም።
ሄሮድስ ወሪኡ ይሰምዕ ስለዝነበረ ንኽሪኦ ድማ ባህጊ ሓዲርዎ ስለ ዝነበረ ብምምጽኡ ተሓጎሰ። ዘይምልስን ዘይዛረብን ኮይኑ ስለዝረኸቦ ከምቲ ዝሓሰቦ ኮይኑ ኣይረኸቦን፡ ገሪፉ ድማ ናብ ጲላጦስ መለሶ። ጲላጦስን ሄሮድስን ንብዙሕ ግዜ ተባኢሶም ይነብሩ ነበሩ። ብምኽንያት ጎይታ ግን ክዘራረቡ ጀመሩ። ጲላጦስ ንጎይታ ሓዚኑን ተኪዙን ምስ ረኣዮ ሄሮድስ ከም ዝገረፎ ተረዲኡ ብዙሕ ሓዘነ። ነቶም ህዝቢ ድማ “ሰለስተ ግዜ ኣምጺእኹምለይ ኣነ ግን ኣይኮነንዶ ንስቕለት’ሲ ከግርፎ ዝኽእል በደል’ውን ኣይረኸብኩሉን ኣብ ብዓል ሓደ እሱር ናይ ምፍታሕ ልምዲ ስለዘሎ ገሪፈ ክፈትሖ እየ” በሎም። እቶም ህዝቢ ከኣ “ነዚ ስቐሎ ንበርባን ግን ፍትሓዮ” ክብሉ መለስሉ። ሰበይቲ ጲላጦስ ኣብሮስቅላ ንሰብኣያ “ጸማማት ዝነበሩ ደቕኻ መካራን ዳርታን ካብ ሕማሞም ድሒኖም ክዛረቡ ጀሚሮም ኣለዉ ዋላ’ውን ክፉእ እንተተዛረበካ ገለ እኳ ከይትገብሮ ተጠንቀቕ” ዝብል መልእኽቲ ሰደደትሉ። “ኣይሁድ ድማ ብስራዩ እዩ ከምዚ ዝገበሮም ዘሎ” በሉ። ጎይታናን መድሓኒናን ኢየሱስ ክርስቶስ ድማ ነቲ ተጻሒፉ ዝነበረ ደምሲሱ “ኣብ መንግስተ ሰማያት ዋጋኺ ክኸፍለኪ እየ ንደቅኺ ድማ ምስ ሰማዕታት ክቆጽሮም እየ” ኢሉ መለሰላ።
ጲላጦስ ነዚ ርእዩን ተዓዚቡን ክፈትሖ ደለየ እቶም ህዝቢ ግን “ነዚ እንተፈቲሕካዮ ዓርኪ ንጉስ ኣይኮንካን ስቐሎ ስቐሎ” ኢሎም ጨጀደሩ። ኢዱ ብማይ ተሓጺቡ ካብ ደም ናይዚ ሰብ እዚ ነጻ ኢየ በሎም። ኣይሁድ ድማ “ደሙ ኣብ ልዕሌናን ኣብ ልዕሊ ደቅናን ይኹን በልዎ። እዚ ንኽፍለጥ ኣይሁዳዊ ክውለድ እንከሎ ብኢዱ ደም ዓሚኹ ከም ዝውለድ ይንገር። ንጎይታናን መድሓኒናን ኢየሱስ ክርስቶስ ካብ ጲላጦስ ተቐቢሎም ኣብ ጉንዲ ኣሲሮም ኦሪት ኣርብዓ ኩርማጅ ክግረፍ ትፈርድ እያ’ሞ ንግረፎ ተበሃሃሉ። ሰላሳን ትሽዓተን ምስ በጽሑ ይጠፍኦም ስለ ዝነበረ ተመሊሶም ድማ ይሃርምዎ ሰላሳን ትሽዓተን ምስ በጽሑ እንደገና ይጠፍኦም ከምዚ እናገበሩ ኣርባዕተ ወተሃደራት 6666 ገሪፎም ስጋኡ ተመታቲሩ ዓጽሙ ክሳብ ዝርኤ ቀጥቀጥዎ።
ኣኽሊል እሾኽ ኣብ ርእሱ ደፊኦም (ከም ዘውዲ ቆጺሮም) ንጉስ እናበሉ ይሃርምዎ ነበሩ ርእሱ ድማ ኣብ ሰብዓን ሰለስተን ተፈግአ። እቲ መስቀል ድማ ካብ ካልእ ኣርባዕተ የዕጻው፡ ማለት ዕጸ ኣውሊዕ፡ ዕጸ ወይኒን ዕጸ ዘይትን፣ ካብ ካልእ ኣርባዕተ የዕጻው በለስ ብሓደ ብምግባር ቁመቱ ሸውዓተ እመትን ስድርን ስፍሓቱ ድማ ሰለስተ እመትን ስድርን ብምግባር ሰርሕዎ። እቲ ዕጸ በለስ ሓደ ንስሪ ንንጉስ ሰሎሞን ምእዛዝ ምስ ኣበዩ ነቲ ዉላዱ ኣብ ሓደ ቀጽሪ ዓጺዎ ኸሎ እቲ ንስሪ ድማ ነታ ዕጸ በለስ ካብ ገነት ብምምጻእ ኣብታ ዉላዱ ተዓጺዩላ ዝነብረ ደርበያ፡ እሞ ሰበረቶ፡ ነቲ ዉሉዱ ድማ ሒዝዎ ከደ። እታ ዕጸ ድማ ኣብ ናይ ኣትክልቲ ቦታ ተትኽለት። ቤተ መቕደስ ኣብ ዝሰርሓሉ ዝነበረ ሸውዓተ ሚእቲ ኣጋንንቲ ንንጉስ ሰሎሞን ይእዘዝዎ ነበሩ፡ ነታ ገረብ ክቆርጹዋ ኢሎም ምስ ከዱ ከም ሓዊ ተንድዶም ነይራ። ንጉስ ድማ ኣብ ኩሉ ቦታ ምስምማዕ ስለ ዝኣበየቶ ኣብ ገለ ትነውሖ ኣብ ገለ ድማ ትሓጽሮ ስለ ዝነበረት ከይቆረጻ ኣብ ደምቢኡ ተደርብያ ትነብር ነበረት። ንግስቲ ኢትዮጵያ ሳባ (ማክዳ) ጥበብ ንኽትርኢ ኢላ ምስ ከደት ገበል ከተቕትል ከላ ዝነጠራ ደም ኣብ እግራ ነጢርዋ እግራ ከም ሸኾና ጤል ኮይና ነበረት ነታ ገረብ ምስ ተሳገረታ እቲ ሽኮና ጤል ዝመስል ዝነበረ እግራ ተቐሪፉ ወደቐላ፡ በዚ ምኽንያት ድማ ንጉስ ሰሎሞን ንግስቲ ማክዳን ሓሓደ ወርቂ ኣብ ቤተ መዛግብት (ገንዘብ ዝቕመጦ) ከቐምጡ ጀመሩ። ብድሕሪኡ ዝነገሱ ዕስራን ሸሞንተን ነገስታት ተኣምር ናይቲ ዕጸ (ገረብ) እናርኣዩ ሓሓደ ወርቂ የቐምጡ ነበሩ፡ እቲ ሰላሳ ቅርሺ ንይሁዳ ሂቦም ነቲ ዕጸ ድማ ንመስቀል ገበርዎ።
ሰዓት ዓሰርተ ክልተ ምስ ኮነ ቀይሕ ካባ ኣልቢሶም ብየማኑን ጸጋሙን ብድሕሪኡን ቅድሚኡን ኮይኖም እናደፍኡ እናወደቐ መስቀል ኣስኪሞም ኣብ ማእከለ ምድሪ (ቀራንዮ) ሰቐልዎ። ጎይታ ኣብ ቀራንዮ ዝተሰቕለሉ ምኽንያት ትንቢትን ምሳሌን ስለ ዝነበረ እዩ።
እቲ ትንቢት፥ “ወገብረ መድሓኒተ በማዕከለ ምድር” ዝብል እዩ (መዝ 74፡12)። ምሳሊኡ ድማ፦ እግዚኣብሔር ንእስራኤላውያን መና እናመገበ ማይ ካብ ከውሒ እናኣፈልፈለ ናብ ምድረ ተስፋ ክመርሖም እንከሎ ኣብ ልዕሊ እግዚኣብሔር ኣጉረምረሙ። ኣብ በረኻታት ዩሳፋጥ ካብቲ ዝቐደመ ዝበለጸ መገቦም። እንተኾነ ግን እስራኤላውያን ነቲ እግዚኣብሔር ዝገበረሎም ሰናይ ነገር ረሲዖም ካብ ሕጉን ስርዓቱን ስለ ዝወጹ ብተመን ገይሩ ክውድኦም ጀመረ። ነቢይ እግዚኣብሔር ቅዱስ ሙሴ ድማ ስለ ህዝቡ ናብ እግዚኣብሔር ጸለየ፡ እግዚኣብሔር ድማ “ኣስራዚ ተመን ሰሪሕካ ኣብ ባላ ስቐሎ ንዕኡ ርእዮም ድማ ይድሓኑ” ኢልዎ ነይሩ። ጎቦ ናይ ቀራንዮ፡ ባላ ናይ መስቀል፡ ኣስራዚ ናይ ጎይታ፡ ተመን ናይ ድያብሎስ፡ ቁስሊ ናይ ሓጢኣት፡ በረኻ ናይ ሲኦል፡ ርእዮም ዝኣመኑ ናይ ሓዋርያትን ምእመናን፡ ዘይድሓኑ ናይ ኣይሁድን መናፍቓንን ምሳሌ እዩ።
ጎይታናን መድሓኒናን ኢየሱስ ክርስቶስ ኣብ መስቀል ክሰቕልዎ ከለዉ፡ ክዳዉንቱ ቀዲዶም ተማቐልዎ። እታ ጎይታ ዝኽደና ዝነበረ ቀሚሹ ስፋይ ዝበሃል ዘይብላ፡ ሰብኣ ሰገል ህያብ ዘቕረብሉ፡ ብትኣምር ንሱ ከም ሰብ እናዓበየ እንከሎ ምስኡ እትዓቢ ዝነበረት ቀምሽ እያ። ነዚኣ ቀሚሽ እዚኣ ግን ቀዲዶ ክማቐልዋ ኣይደለዩን ሓደ ሰብ ዝወስዳ ዕጫ ደኣ ኣዉደቁላ። ነቢይ ኢሳይያስ ኣብ 53፡12 ዝተነበዮ ትንቢት መታን ክፍጸም ከኣ ጥጦስ ብየማኑ ዳክራስ ድማ ብጸጋሙ ኮይኖም ኣብ መንጎ ክልተ ሽፋቱ ተሰቕለ። ጲላጦስ ድማ ኣብ ልዕሊ እቲ ኢየሱስ ክርስቶስ ዝተሰቕለሉ መስቀል “ኢየሱስ ናዝራዊ ንጉስ ኣይሁድ” ዝብል ብእብራይስጥ፡ ብላቲንን ብሮማይስጥን ጻሓፈሉ።
ጎይታናን መድሓኒናን ኢየሱስ ክርስቶስ ክስቀል እንከሎ ብጠቕላላ ሸውዓተ ተኣምራት ተፈጸሙ። እዚኣቶም ድማ ሰለስተ ኣብ ሰማይ ኣርባዕተ ድማ ኣብ መሬት ዝተፈጸሙ እዮም። ዕርቃን ናይ ፈጣሪና ኣይንርእን ብምባል ኣብ ሰማይ ዝተፈጸሙ ፍጻሜታት፦ ጸሓይ ጸልሚታ፡ ወርሒ ደም ሰሪባ፡ ከዋኽብቲ ድማ ረጊፎም። ኣብ ምድሪ ዝተፈጸመ ከኣ፦ ኣኻውሕ ተጨዱ፡ መቓብራት ተኸፍቱ፡ ምዉታት ተንስኡ፡ መጋረጃ ቤት መቕደስ ድማ ኣብ ክልተ ተተርተረ። መከራኡን ቃንዝኡ ኣዝዩ ብርቱዕ ስለ ዝነበረ ሊቃውንቲ ንሕማማቱ ኣብ ዓሰርተ ሰለስተ (13) ይኸፍልዎ። ንሳቶም ድማ፥
1, ኣክሊለ ሶክ 2, ተስኅቦ ብኃብል
3, ተኮርዖተ ርእስ 4, ተጸፍዖ መልታሕት
5, ርግዘተ ጎቦ 6, ተገርፎ ዝባን
7, ተኣስሮ ድኅሪት 8, ሰሪበ ሓሞት
9, ሳዶር 10, ኣላዶር
11, ዳናት 12, ኣዴራ
13, ሮዳስ
ጎይታ ነዚ ኹሉ መከራን ሽግርን “በርቲዑኒ፡ መሪሩኒ” ከይ በለ ብትዕግስትን ብትሕትናን እዩ ተቐቢልዎ። “ኦ ትዕግስት ዘኢከሰተ ኣፍሁ በሕማሙ በቅድመ እለይረግዝዎ” ከም ዝብል (ቅዱሴ ማርያም ቁ. 126)። እዚ ክብሃል ከሎ ግን ዋላ ሓንቲ ቃል ኣይተዛረበን ማለት ኣይኮነን፡ እንታይ ድኣ ናይ ፍርሃትን ናይ ትዕቢትን ቃል ኣይተዛረበን ማለት እዩ። ኣሰሩ ምእንቲ ክንስዕብ ኣብነት ክኾነና ኣብ መስቀል ኮይኑ ዝተዛረቦ ቃላት ኣለዉ። ንሳቶም ድማ፥
1, “ኣምላክየ ኣምላክየ ነጽረኒ ወለምንት ኃደገኒ/ኣምላኸይ ኣምላኸይ ስለምንታይ ሓደግካኒ፧”
2, “ኣባ ሰረይሎሙ ኃጢኣቶሙ እስመበዘኢያኣምሩ ይገብሩ/ኦ ኣቦይ ዝገብርዎ ኣይፈልጡን ኢዮም እሞ ይቕረ በለሎም”፡ መላእኽቲ ከም ቆጽሊ ረጊፎም ንጎይታ ዕርቃኑ ወጺኡ ኣካሉ ደም መሊኡ ምስ ረኣይዎ ፈርሑን ኣንቀጥቀጡን። ቅዱስ ሚካኤል ተገሪሙ ስቕ በለ፡ ቅዱስ ገብርኤል ድማ ተቆጢዑ ከጥፍኦም ሴፍ መዘዘ። ከይፈለጡ እዮም ዝገብርዎ ዘለዉ እሞ ሰይፍኻ ምለሳ በሎ። ናይ ቤተ ክርስቲያን ሊቅ ቅዱስ ያሬድ “ሚካኤል ኣርመመ ወገብርኤል ተደመ” ክብል ገሊጽዎ ኣሎ። ቅዱስ ገብርኤል ድማ ምሕረትን ርህራሄን ናይ ጎይታ፡ ነታ ሒዝዋ ዝነበረ ሰይፊ ደርበያ እሞ መጋርጃ ቤት መቕደስ ኣብ ክልተ ከፊላ ንመሬት ሰንጢቓ ኣተወት። ክሳብ ዕለተ ምጽኣት ድማ ንታሕቲ እናኣተወት ክትነብር እያ። “ሶበ ከልዐቶ ምሕረቱ ለኣብ ወሒሩቱ ለወልድ ወትዕግስቱ ለመንፈስ ቅዱስ ዘበጦ ለመንጦለዕተ ምኩራብ ወረሰዮ ክልኤ ክፍል” ከም ዝበሎ ቅዱስ ኣባ ዘኣትና. ቁጽሪ.9።
3, “ነዋ ወልድኪ ወነያ እምከ/ እነሆ ወድኺ እነሃ ኣዴኻ” ዮሓ 19፡26 ጎይታ ኣብ መስቀል ክስቀል ከሎ ሓዋርያ ቅዱስ ዮሓንስ ነጊሪዋ እናወደቐትን እናተንስአትን ኣብ እግሪ መስቀል በጸሐት፦ መሪር ብኽያት ድማ ትበኪ ነበረት ነዚ ርእዩ ድማ ጎይታ ሓሞት ከስትዩንን ብኲናት ክወግኡንን ምስ ረኣኽዮም ድኣ ብሓዘን ክትሞቲ ኢኺ ኢሉ “ኣንቲ ሰበይቲ እንሆ ወድኺ በላ ንዮሓንስ ከኣ እነሃ ኣዴኻ” ብምባል ሓደራ ሃቦ። እዚ ንግዚኡ እኳ ንዮሓንስ እንተተዋህበት ፍጻሜኡ ግን ንኹልና እዩ።
4, “ኤሎሄ ኤሎሄ ኤልማከ ለማ ሰበቅታኒ/ ኣምላኸይ ኣምላኸይ ንምንታይ ሓደግካኒ” ኤልማከ ክብል እንከሎ ኣይሁድ ኤልያስ ዝብል ዘሎ መሲልዎም፡ ኤልያስ መጺኡ እንተኣዲሒንዎ ክንርእዮ ኢና ኢሎም ሓሞት ኣስቲና ንቕተሎ ተባሃሃሉ። ዲያብሎስ ድማ “ኣምላኸይ ካብ በለስ ሰብ እዩ” ብምባል ነፍሱ ካብ ስጋኡ ክፈሊ ብድፍረት ቀረቦ። ጎይታ ድማ ብኣውታር ንፋስ ንዲያብሎስ ኣብ መስቀል ኣሰሮ። ዲያብሎስ ብኣውታር ንፋስ ኣብ መስቀል ምስ ተኣሰረ “መኑ ኣንተ ዝንቱ” ክብል እናኣንቀጥቀጠ ሓተቶ።
5, “ዮም ትሄሉ ምስ ሌየ ውስተ ገነት/ ሎሚ ኣብ ገነት ምሳይ ኣሎኻ” እቲ ኣብ የማኑ ዝተሰቕለ ጥጦስ ነቲ ዝተፈጸመ ሸውዓተ ተኣምራት ርእዩ ኣምላኽነቱ ተረዲኡ “ኦ ጎይታይ ኣብ መንግስትኻን ኣብ ዳግማይ ምጽኣትካን ዘክረኒ” በሎ። ዳክሮስ ድማ “ንርእሱ ጻዕሪ ሞት ሒዝዎ ከፊእዎ እናርኣኻዮስ ከድሕነካ ትልምኖ ኣለኻ” በሎ። ጥጦስ ግና ንሕና እንተተሰቐልናስ ብሓጢኣትናን ብግብርናን ኢና ንሱ ግን በጃ እዛ ዓለም እዩ ዝስቀል ዘሎ ስለዚስ ኣምላኽ’ዶ ኣይትፈርህን ብምባል ገሰጾ። ጎይታ ድማ ርእሱ ናብ ጥጦስ ኣቕንን ብምባል ናብ ግብጺ ክንወርድ ከለና ዝነገርኩኻ ኩሉ ተፈጸመ ብጀካ ሞት ዝተረፈ የለን ኪድ ናብ ገነት እቶ ብምባል ብደመ ማህተሙ ሃቲሙ ለኣኾ። ሓላዊ ናይ ገነት ሱራፊኤል ብማሕተም ናይ ጎይታ ዝተሓትመት ነፍሲ ርእዩ ፈርሀ ካብኡ ድማ ሃደመ፡ ንስኻ መን ኢኻ ናብይከ ትኸይድ ኣለኻ ክብል እናፈርሀ ሓተቶ። ኣምላኽ ሰብ ብምዃን ኣብ መስቀል ተሰቂሉ ብሞቱ ድማ ንዓለም ካብ ሓጢኣት ኣድሓና ንዓይ ድማ ብደመ ማሕተሙ ሓቲሙ ለኣኸኒ በሎ። ሱራፊኤል ድማ ንስኻ መን ኢኻ ኣዳም፡ ኣብርሃም፡ ይስሓቅ፣ ያዕቆብ ብምባል ሓተቶ። ኣነስ የእዳወይ ብደም ዝተሓጽባ (ዝጠልቀያ) ብሽፍትነት ዝነበር ዝነበርኩ ሽፍታ ተኣምራቱን ግብርታቱን ርእዩ ብኣምላኽነቱ ተኣሚነ፡ “ምስ ለመንኩዎ፡ ነዚ ክብሪ እዚ ድማ ኣብቂዕኒ” ክብል ጥጦስ መለሰሉ። ን5500 ዓመታት ብሓጢኣት ናይ ኣዳም ተዓጽያ ዝነበረት ገነት ብደመ ማሕተሙ ተሓቲሙ ጥጦስ ከፈታ።
6, “ኣባ ኣማኃጽን ነፍስየ ውስተ እዴከ/ ኦ ኣቦይ ነፍሰይ ኣብ ኢድካ ኣማዕቑብ ኣለኹ”
7, “ተፈጸመ/ ኩሉ ተፈጺሙ”፥ ነቢያት ዝተነበይዎ ኣብ መጽሓፍ ዝጸሓፍዎ ኩሉ ተፈጺሙ ማለቱ እዩ። ነዘን ቃላት እዝኤን ተዛሪቡ ርእሱ ናብ የማን ብምውዳቕ ንቅድስት ነፍሱ ብገዛእ ስልጣኑ ካብ ስጋኡ ፈለያ።
ኣብ ሲኦል ዝነበራ ነፍሳት ብኣካለ ነፍሲ ወሪዱ ዝተወግአ የማናይ ጎኑ ኣርእዩ ካብ ማእሰርቲ ሰይጣን ፈትሖም። ዝተወግአ ጎኑ ድማ ጥምቀትን ቁርባንን ኮይኖም፡ ዲያብሎስ ኣብ እምነሩካቤ ዝጸሓፎ ናይ ዕዳ ጽሕፈት ደምሰሶ። ነፍሳት ድማ “ስብሓት ለእግዚኣብሔር ዘኣውረሰነ መንግስተ ሰማያዊተ’ እናበሉ ገነት ኣተዉ። “ወሐደገ ስጋሁ ስቁለ ዲበ ዕፀ መስቀል ወነፍሱሰ ወርደት ውስተ ሲኦል ወፈወሰት ነፍሳተ እለኂለዉ ህየ ወጼወወት ሲኦል ወኣግኣዘት ኩሉ ፍጥረታት” ከም ዝበሎ ቅዱስ ኣትናቴዎስ።
ቅድስት ነፍሱ ካብ ቅድስቲ ስጋኡ ምስ ተፈልየት ለንጊኖስ ዝተባህለ ወተሃደር ብኲናት የማናይቲ ጎኑ ወግኦ፡ ዉዑይ ደምን ማይን ድማ ፈሰሰ፡ ነቲ ደም መላእኽቲ ብጽዋዕ ተቐቢሎም ንምሉእ ዓለም ነጸግዎ። ለንጊኖስ ሓንቲ ዓይኑ ዕውርቲ ነበርት ካብቲ ደም ምስ ነጠረቶ ዓይኑ ተፈወሰ፡ ድሒሩ ድማ ትንሳኤ ናይ ጎይታ ስለ ዝረኣየ ኣመነ ብሰማዕትነት ድማ ሓለፈ።
ሰዓት ሓሙሽተ ምስ ኮነ ዮሴፍ ዘኣርማትያስ (ብዓል ኣርማትያስ)ን ኒቆዲሞስን ካብ ጲላጦስ ፍቓድ ወሲዶም ስጋኡ ካብ መስቀል ኣውሪዶም ጨና እናቐብኡ ብሓድሽ ዓለባ ገነዝዎ። ክገንዝዎ ከለዉ ድማ የዕንቱ ቋሕ ብምባል ቅዱስ እግዚኣብሔር፡ ቅዱስ ኃያል፡ ቅዱስ ሕያው ዘኢይመውት እናበልኩም ግነዙኒ በሎም። ከምኡ ድማ ገበሩ፡ ኣኽቢርኩምን ስዒምኩምን ከም ዝገነዝኩምኒ ኣነ ድማ ኣብ ሰማያዊት መንግስተይ ከኽብረኩም እየ ኢሉ ድማ ኣተስፈዎም። ናይ ኤልሳዕ ዓጽሚ ምዉታት የተንስእ ስለ ዝነበረ ኣብ ናይ ነቢያት መቓብር ስለ ዝተቐብረ እዩ ኣብ ሳልስቱ ዝተስአ መታን ከይበሃል ዮሴፍ ንዕኡ ኢሉ ዘዳለዎ ኣብ ሓድሽ መቓብር ቐበርዎ።
ምእንቲ ኩሉ ዓለም ክብል መከራ መስቀል ዝተቀበለ ኣምላኽና ዝኸበረን ዝተመስገነን ይኹን! ኣሜን!!!
ስብሓት ለእግዚኣብሔር
ወለወላዲቱ ድንግል
ወለመስቀሉ ክቡር ኣሜን!!!!
ምንጪ፦ መጽሓፍ መዝገበ ታሪኽ 2ይ ክፋል


text:
ማሕበር ልምዓት ትግራይ ምስ ገበርቲ ሰናይ ትካላት ስሙር ግንባር ብምፍጣር ተምሃሮ ኣብ እዋን ቁልዕነቶም ናይ ምፅሓፍን ምንባብን ክእለቶም ክዓቢ፣ ኣብ ማሕበረሰብና ዘሎ ዓቕሚ ምንባብን ምፅሓፍን ንምዕባይን ክጉልበትን ትንቀሳቐስ ኣላ።
ካብ ዝተፈላለዩ ከባብታት ገፀር ወረዳ ጣንቋ ኣበርገለ ናብ ኣብያተ ትምህርቲ ኣይነግባ፣ ታጌትን ባምባን መፂኦም ዝምሃሩ 1000 ተምሃሮ ካብ ቤት ትምህርቲ ናብ ገዝኦም ኣብ ዝምለስሉ እዋን ስኣን ቀረብ መብራህቲ ክህሉ ዝኽእል ክፍተት መፅናዕቲን ነዚ ስዒቡ ክመፅእ ዝኽእል ምትሓት ውፅኢት ንምቕራፍ ዓሊማ ብምንቅስቓስ ካብ ፕሮጀክት The little lamp ዝተረኸባ ብፅሓይ ዝሰርሓ መብራህቲ ሓገዝ ሂባ።
ሰሰን ሞላ ኣብ ቤት ትምህርቲ ኣነይግባ ሻብዓይ ክፍሊ ትምሃር፤ ተምሃራይ ሓዱሽ ገብረሚካኤል ድማ ኣብ ቤት ትምህርቲ ታጌት ሻብዓይ ክፍሊ ዝምሃር እዩ። ኣብቲ ቤት ትምህርቲ ካብ ዝምሃሩ ተምሃሮ ኣብ ቅድሚት ብምስርዖም ካብ ማሕበር ልምዓት ትግራይ ብሓገዝ ዝተውሃቦም ብፅሓይ ዝሰርሕ መብራህቲ The Litte Sun ብቐዳምነት ዝተውሃቦም ‘ዮም።
ከም መብርሂ እቶም ተምሃሮ ኣብዚ እዋን ካብ ቀትሪ ወፃኢ ምሸት ከፅንዕሉ ዝኽእሉ ብላምባ(ብቕራረት)ብምንባሩ ብኣግባቡ ከፅንዑ ዘይክእሉሉ ባይታ ከም ዝነበረ ብምግላፅ ብማሕበር ልምዓት ትግራይ ዝተውሃቦም ሓገዝ ብፅሓይ ዝሰርሕ መብራህቲ ግና ንዘለዎም ፀገም ብኣግባቡ ሪኡ ዝፈትሐ ብምዃኑ ቀትርን ለይትን ብምፅናዕን ብውፅኢቶም ፀብለልታ ብምርኣይን ብብርኪ ክልል፣ ሃገር ኢሉ ‘ውን ዓለም ምስ ዘለው ዜጋታት ንምውድዳር ዘኽእሎም ፍልጠት ንምርካብ ፃዕሮም ከምዘሐይሉን በዚ ኣቢሎም ንማልት ከም ዝኽሕሱዋን ገሊፆም።
ቀሺ ሸዊት ወልደገብርኤልን መብራህቱ ሃይሉን ብወገኖም እቲ ዝተውሃበ ሓገዝ ኣብ ልዕሊ ደቆም ዝነበረ ፀገም ዝኣሊ ብምዃኑ ነቲ ንብረት ብምክንኻንን ንዝተዓለመሉ ዕላማ ክውዕል ብምግባርን፣ ደቆም ብኣግባቡ ከፅንዑ ኣድላይ ዘበለ ክትትልን ደገፍን ብምክያድን ብትምህርቶም ንፉዓት ዝኾኑሉ ባይታ ንምፍጣር ፃዕሮም ከምዘሐይሉን ብምግላፅ ማሕበር ልምዓት ትግራይ ንዝገበረትልና ወገናዊ ደገፍ ዘለና ክብሪ ዝለዓለ እዩ ክብሉ ተዛሪቦም።
ሓላፊ ቤት ፅሕፈት ትምህርቲ እታ ወረዳ መምህር ገብሩ ወልደገብርኤል ብወገኖም፤ ፅሬት ትምህርቲ ዝመሓየሽ መንግስቲ በይኑ ብዝሰርሖም ስራሕቲ ጥራሕ ስለዘይኮነ ማሕበር ልምዓት ትግራይ ፅሬት ትምህርቲ ንምምሕያሽ ዘኽእሉ ስራሕቲ እናወገነትልና መፂኣ እያ። ሕዚ ድማ ተምሃሮና ብኣግባቡ ዘንብብሉ ባይታ ብምፍጣር ፍልጠቶም ክእለቶምን ንክዓቢ ንኡሽተይ ፅሓይ ዝብል ስያመ ዝተውሃባ ብብርሃን ፀሓይ እትሰርሕ መብራህቲ ክረኽቡ ምግባራ ናእዳና ዝለዓለ እዩ ኢሎም።
ማሕበር ልምዓት ትግራይ ኣብ ህንፀት ኣብያተ ትምህርቲ ዝፈፀመቶም ዓበይቲ ዓወታት ሰብኣዊ ሓይልና ኣብ ምዕባይ ዓሊማ ብምንቅስቃሳ ‘ውን ፕሮጀክት ማሕበረሰብ ተኮር ምዕባይ ክእለት ንባብ ብቁልዕነት ኣድሂባ ትሰርሕ ኣላ ሕዚ ድማ ተምሃሮ ኣብ እዋን ምሸት መብራህቲ ክረክቡ ብምዕላም ኣብዚ ዓመት ን 1000 ተምሃሮ ብፀሓይ እትሰርሕ ንእሸተይ መብራህቲ ሓገዝ ኣበርኪታ ኣላ ዝበሉ ድማ ኣብቲ ቦታ ተረኪቦም ነተን ኣብያተ ትምህርቲ ዘረከቡ ዳይሬክተር ዳይሬክቶሬት ልምዓታዊ ፕሮግራማት እታ ማሕበር ኣይተ ንጉስ ከበዶም ‘ዮም።
እዘን ሐዚ ተዓዲለን ዘለዋ ብፅሓይ ዝሰርሓ መብራህቲ ኣብ ውፅኢት ተምሃሮ ርኡይ ኣበርክቶ ንክህልወን ካብ ገበርቲ ሰናይ ትካላት ብሓገዝ ዝተረከባ ብፅሓይ ዝሰርሓ መብራህትታት ካብ ሓምሻይ ክሳብ ሻምናይ ክፍሊ ንዝምሃሩ ተምሃሮ ተበርኪተን ኣለዋ። እዚ ሓገዝ ኣብ ውፅኢት ተምሃሮ ዘምፀኦ ምዕባለ ተራእዩ ዝቅፅልን ከምዝኾነ ንዕውትነት እቲ ፕሮጀክት ወለድን ተምሃሮን ነተን መብራህቲ ግቡእ ክንክን ክገብሩለን ይግባእ ክብሉ ኣይተ ንጉስ ከበዶም ኣገንዚቦም።


text:
ዓለም-ለኸ ትካል ስደተኛታት (IOM) አብዚ ዝውዳእ ዘሎ ዓመት 2015 ጥራይ አስታት 4000 ፍልሰተኛታትን ስደተኛታት ንማእከላይ ባህሪ ንምስጋር አብ ዘካየድዎ ፈተነ ሂወቶም ከምዝሰአኑ እዚ ዓመት ድማ አብ መዝገብ’ቲ ትካል ዝበዝሓ ሞት ዝተመዝገበላ ዓመት ተባሂሉ ምምዝጋቡን እቲ ትካል ገሊጹ።
ልዕሊ 3,770 ሰባት ነዚ ሓደገኛ ጉዕዞ ምስጋር ማእከላይ ባህሪ አብ ምፍጻም ሂወቶም ከምዝሰአኑ እዚ ድማ ነቲ አብ 2014 ዓ.ም.ፈ ዝተመዝገበ 3,270 ብምውድዳር ምኳኑ ተገሊጹ።
እቲ ዝበዝሓ ሰባት ዝሞቱሉ ወርሒ መጋቢት ክከውን ከሎ አስታት 1250 ስደተኛታትን ፍልሰተኛታትን ዝሞቱ ጊዜ ክከውን ከሎ 800 ካብኦም ልዕሊ ዓቐን ሰባት ዝዘዓነት ጀልባ አብ ገማግም ሊብያ ማእከላይ ባህሪ ድሕሪ ምጥሓላ ዘጋጠመ’ዩ።
‘ብጣዕሚ ዘሰንብድን ይቕሬታ ዘይብሉን ጉዳይ’ዩ ተስፋ ዝቆረጹ ስደተኛታትን ፍልሰተኛታትን ብብዝሒ ሂወቶም ዝሰዓንሉ ዓመት ብምካኑ፡ ከጋጥም ድማ ዘይነበሮ ክስተት’ዩ’ ይብል ዳይሬክተር ጀነራል ትካል ስደተኛታት ዊልያም ላሲ።
ብተወሳኺ ንሶም ዓለም-ለኸ ማህበረሰብን ዓለም ነዚ መስርሕ ስደትን ፍልሰትን ደው ከብሎ ይግባእ ኢሎም።


text:
ኣሰልጣኒ እንግሊዛዊት ክለብ ኣርሴናል ኣርሰን ቨንገር: ህይወት ላይበርያዊ ብሉጽ ተጻዋታይ ኩዕሶ እግሪ ዝነበረን ሎሚ ድማ መራሒ ሃገር ላይበርያ ኮይኑ ዝተመርጸ ጆርጅ ዊያ: ክትኣምኖ ዘጸግም ንኹሎም ተጻወቲ ኩዕሶ እግሪ ድማ ኣብነታዊ'ዩ ክብል ገሊጹዎ።
ቨንገር ነዚ ዝገለጸ: ኣብዚ ቕንያት ምስ ጋዜጠኛታት ኣብ ዝገበሮ ቃለ መጠይቕ: ንድሕሪት ተመሊሱ ተዘክሮታቱ ብዛዕባ ኣብዚ ቀረባ ግዜ መራሒ ሃገር ላይበርያ ክኸውን ዝተመርጸ ጆርጅ ዊያ ተሓቲቱ ኣብ ዝመለሰሉ'ዩ። ንሱ ናይ ፈለማ ፍልጠቱ ምስ ጆርጅ ዊያ ኣብ ሞናኮ ምዃኑ ብምጥቃስ: “ክመጽእ እንከሎ ቁሩብ ዝተደናገሮ ይመስል ነይሩ። ንወላ ሓደ ይፈልጥ ኣይነበረን። ከም ተጻዋታይ እውን ደረጃ ዝተዋህቦ ኣይነበረን። ከምኡ ኮይኑ ከብቅዕ: ኣብ 1995 ድማ ብሉጽ ተጻዋታይ ኩዕሶ እግሪ ዓለም ኮይኑ። ሎሚ ድማ መራሒ ሃገሩ ኮይኑ። ክትኣምኖ ዘጸግም ታሪኽ እዩ” ክብል ገሊጹ።
ኣሰልጣኒ እንግሊዛዊት ክለብ ኣርሴናል ኣርሰን ቨንገር ፥ ንጆርጅ ዊያ ኣብ ዝፈለጠሉ ግዜ ኣብ ላይበርያ ኩናት ሓድሕድ ምንባሩ ብምዝካር: ሽዑ “ማዕረ ክንደይ ብሃገሩ ከምዝተጸገመ ርእየዮ ኣለኹ። ከም ካልኣይ ነጥቢ ድማ ኩሉ ግዜ ኣብ ህይወቱ ዝርአ ዝነበረ ፍቕሪ ሃገሩ እዩ። ብደቂ ሃገሩን ካልኦትን ምድንጋጽ የርኢ ነይሩ” ኢሉ።
ጆርጅ ዊያ መራሒ ሃገር ክኸውን ይኽእል’ዩ ዝብል ትጽቢት ኣንቢርካሉ ትፈልጥ ዲኻ ተባሂሉ ቨንገር ኣብ ዝተሓተተሉ ዝሃቦ መልሲ ኣይፋሉን ዝብል መልሲ ሂቡ። ብመሰረት መግለጺ ቨንገር “ጆርጅ ዊያ ኣብቲ ግዜ’ቲ መራሒ ሃገሩ ክኸውን ይኽእል’ዩ ዝብል ግምት ኣይነበረንን: ሎሚ ግን ንድሕሪት ተመሊሰ ክርእዮ ከለኹ ክኸውን ዝኽእል’ዩ ነይሩ” ኢሉ። “ኣብ ሃገሩ ኩናት ኣብ ዝነበረሉ ክበኪ ርእየዮ ኣለኹ” ዝበለ ኣርሰን ቨንገር “ እዚ ሕጂ ዝተበጽሐ ደረጃ ዘሐጉስ እዮ። ሓጎስ ዝመልኦ መሪሕነት ክኾነሉ ድማ ይምነ። እዚ ሰብዚ ንኹሎም ተጻወቲ ኩዕሶ እግሪ ኣብነታዊ ክብል ድማ ይደሊ” ክብል ኣብ ልዕሊ ጆርጅ ዊያ ዘለዎ ኣድናቖትን ሰናይ ምንዮትን ገሊጹ።
ህይወት ናይ ጆርጅ ዊያ ናይ ብሓቂ ሰሓቢ’ዩ። ክትኣምኖ ዘጸግም ብምኻኑ ድማ ብሉጽ ፊልም ክትዓየሉ ትኽእል ኢኻ ኢሉ።


text:
ኩቡር ሓዉ ጎደና–ሓርነት እስከ ነዚ ኣልዒልካዮ ዞሎኻ ዛዕባ ብካልእ ገጽ እስከ ክርእዮ!
ምስጋብ ደቂ ሰባት ናይ ገዛ ርእሱ መሰረት ጠንቂ ዘለዎ ማሕበራዊ ተርእዮ እዩ። ከም ኩሎም ማሕበራዉን ሰብኣዉን ተርእዮታት ድማ ናይገዛእ ርእሱ ኣዉንታን ኣሉታን ስንብራታት ኣብ ምሕደራዊ፡ ምጣኔ–ሃብታዊ፡ ማሕበራዊን ባህላዉን ሂወት ደቂ ሰባት ኣለዎ። ምስጋም ደቂ ሰባት ኣቀዲሙ ቅድመ–ልደተ ክርስቶስ ዝነበረ ዘመናት ወይ ምስ ምፍጣርን ወድስብ ዝጀመረ እኳ እንተኾነ፡ ወዲሰብ መናባብርኡ ናብ ቀዋምን ካብቲ ኣቀዲሙ ዝነበሮ ደረጃ ምዕባሌ እንዳማዕበለ ምስ ከደ ግን እቲ ጻዕቂ ምስጋም እንዳዉሓደን እንዳተሸምረረን ከምዝመጸ ፍሉጥ እዩ።
ከምኡ ስለዝኾነ ድማ ምስጋም ወድሰብ ካብ ሓደ ቦታ ናብ ካልእ ቦታ ብዕስለ፡ ጻዕቅን ቀጻልን ኣብ ፊልሜ ደሳዊ ሕብረተሰብ ዝነበረ፡ ኣብቶም ቀጺሎም ዝሳዓቡ ፖሎቲካዊ ቁጠባዊ ማሕበራዊ ኣቛዉማታ ሕብረተሰብ እንዳነከዩ ከምዝመጹ ርድኡ እዩ። ብመሰረቱ ምቛም ሃገር ከም ሓደ ፖሎቲካዊ ስርርዕ መጠን ሓደ ናይ ታሪኽ ህሞትን ተርእዮን እኳ እንተኾነ፡ ምስ ምቛም ዘመናዊት ሃገርን ዘመናዊ ማሕበራዊ ስርርዕ ቅድሚ 400 ዓመታት ብ1648 ዓ.ም.ፍ ወስትፎልያ ስተይት (westphalia state) ግን ደቂ ሰባት ባህርያዊ መቦቆለይ፡ ሃገረይ፡ መንግስተይ…..ወ.ዘ.ተ ዝብልዎ ጉንዖታትን ስነኣኣሙራዊ ቅኒት ስለዘሕደሩ፡ እቲ ምስጋም ዝብሃል እንዳነከየን ካልእ መልክዓት እንዳሓዘ ከምዝኸደ ፍሉጥ እዩ። ገለ ካብቲ ካልእ መልክዓት መልክዓት ዝሓዘ፡–
ንመረዳእታ እዞም ጽዓዱ ሕጂ ከም ኣዉስትራልያዉያን ዝፍለጡ ዘለዉ፡ ብመቦቖሎም እንግሊዛዉያን ኮይኖም፡ ኣብ ሕብረተሰብ እንግሊዝ ዓበይቲ ገበናት ዝፈጸሙ እንግሊዛዉያን ብኹናኔ ወይ ዉጋዝየ ገበን ክሕየሩ ንደሴት ኣዉስትራልያ ብመንግስቶም ይስደዱ ነይሮም፡ ኣብኡ ተፋርዮም እዉን ነቶም ቀንዲ ደቀባት ኣዉስትራልያ ዝኾኑ ኣቮርጂንስ ብምድሃኽ ዝላዓለ ኢድ ሃሊዎም ሕጂ ከም ኣዉስትራልያዉያን ይፍለጡ ኣለዉ።
ምስ ሓዉ ጎደና ሓርነት ኣብቲ ንሱ ብእብረ ዝጣሕመሶ ትንተናታት ታሪኻዊ ኣማጻጽኡ ምስጋም ደቂ ሰባት ቡዙሕ ዝፋላለ እኳ እንተዘይኮንኩ፡ ምስ ሞቓም ዘመናዊት ሃገር፡ እቲ ምስጋምን ዕላማታት ካብ ሓንቲ ሃገር ናብ ካልእ ሃገር ምስጋም ከምተቀየረ ከነጽሮ ይደሊ። ድሕሪ ምቋም ዘመናዊ ሃገር ደቂ ሰባት ወይ ሃገራት፡ ሃገራዊ ፖሎቲካዊ ምጣኔ–ሃብታዊ ማሕበራዊ ጸጋታተን ንምሕያል እየን ናተን ሰባት ክሰዳ ዝጀመራ። ነቶም ካብኦም ዘይማዕበሉ ኣህዛብን ድማ ወሪሮም ብምሓዝ ናይ መሬቶም ባህርያዊ ጸጋታት፡ ሕሱር ጉልበትን ሰፊሕ ዕዳጋታትን ንምግባት ተዋፈራ።
መብዛሕትኡ ኣህዛብ ሳልሳይ ዓለም ድማ ኣብ ትሕቲ ቀጥታዊ መግዛእቲ ምዕራባዉያን ሃገራት ተጸምዳ። ንነዊሕ ዘመናት ድማ ተመዝመዛ። ኤርትራ ድማ ናይዚ ዓለምለኻዊ ተረኽቦ ግዳይ ኮነት። ብምዕራባዉያን ገዛእተን ዉሳኔ ድማ ሃገርን መንግስት (Nation State) ቆመት።
ሓድግታት ኤዉሮጳዊ መግዛእቲ ሽዱሽተ መሰረታዉያን ስምብራታት እዩ ፈጢሩልና። ንሳተን ድማ፡–
1. ዝተፈላለየ ባህልን መግዛእቲ ዝኣጎዶ ዑቑር ግርጭታት።
2. ዘይተማጣጠኔ ዝርጋሔ ትካላት።
3. ስንኩል መንግስታዉን ሃገራዉን ትካላት።
4. ጂኦግራፊካዊ ዘይርትዓዉነት።
5. ኤትኒካዊ ብዙሑነት ዝሓዘለ ኣቀዋዉማ ሃገር ።
6. ስደት፡ ድኽነት፡ ሽቅለተኣልቦነትን ኣመንዝራነትን………..ወ.ዘ.ተ እየን።
ሕጂ ናብታ ቀንዲ ዛዕባ ክምለስ ስለዝኾንኩ ነቲ ምስጋም ዝብል ቃልን ኣምርን ሓዲገ፡ ንስደት ዝብል ቃልን ኣምርን ኣቶኪረ ክዛረብ እየ። እቲ ስደት ዝብል ቃል ፖሎቲካዊን ኣድማሳዉን ትርጉም ዝሓዘ እዩ። ስደት ማለት ሓደ ሰብ ብምኽንያት ፖሎቲካዊ፡ ዓሌታዊ ወይ ኤትኒካዊ፡ ሃይሞኖታዊ….ወ.ዘ.ተ ኣድልዎ ወይ ዓመጽ ካብ መቦቆላዊ ሃገሩ፡ ንካልእ ሃገር ክስደድ እንኮሎ ማለት ጥራይ እዩ።
ሃገርና ኤርትራ እዚ ኣቀዲመ ዝገለጽክዎ ሓድግታት ወይ ስምብራት መግዛቲ ዘለዋ ሃገር ምኻና ሕጂ ዘይኮነስ፡ እቲ መጀመርታ ንመሬታዊ ናጽነት ክንቃለስ ክንነቕል እንኮሎና ዝፈለጥናዮ ስለዝኾነ፡ ብዓቢኡ መሬታዉን ህዝባዉን ልዕላዉነት ምርግጋጽን፡ ነቶም መግዛእቲ ዝሓደጎም ስምብራታት ምእላይ ከምዝነበረ ስትራተጂካዊ ዕላማ ቃልስና ፍሉጥ እዩ።
ሓንቲ ግዝእቲ ሃገርን ህዝብን ብምጣኔ ሃብታዊ ትሕዝትኡ፡ ብማሕበራዊ ጸጋታቱ፡ ብባህላዊ ምዕባሌኡ ከም ብመናፍሕ ቆርበት ማሕጎዳ ፉሕ ፉሕ ዝበለ ጓህሪ ክጉህር ክጸንሓካ ትጽበ እንተ ኔርካ ጸገም እዩ። ሓቂ እዩ ድማ ጉንበት 1991 ናጽነት ኤርትራ ምስተረጋገጸ ኣብ ኤርትራ ናይ ፍስሃ መንፈስ ተራእዩ ጥራይ እንበር ናይ ካልእ ፈንጠዝያ ዘይነበረ።
ህዝብና ጫማኻ ማዕረ እግርካ ዝብል ምስላ ስለዝምስልን ስለዝፈልጥን ድማ፡ ብዙሓት ናይ ፈንጠዝያ እዋን ዝመጸ ዝመሰሎም ዜጋታት ነይሮም ክብሃል ኣይክኣልን እዩ። ህዝብና ቆፎና ጥርሑ ምንባሩ ኣጸቢቁ ስለዝፈልጥ እዉን ነቲ ዝቀዉም ዝነበረ ሓድሽ መንግስት ሓገዝ ክኾኖ ተባሂሉ ኣብ ዉሽጥ ይኹን ኣብ ደገ ዝነብር ህዝብና ናይ ገንዘብ፡ ጥሪት፡ ንብረትን ናጻ ወፈያ ጉልበት ዝህብን ዝምጹትን ዝነበረ።
ህዝቢ ኤርትራ ብጉቡእ ይፈልጥ ነይሩ እዩ፡ ኣብ ምህናጽ ሃገርን ሃገራዉነትን ክንኣቱ ምኻናን፡ እዚ ድማ ኣዝዩ ተሪርን በዳህን ቃልሲ ምኻኑ። ቡዙሓት ኤርትራዉያን እዉን ካብ ኢትዮጵያ፡ ማእከላይ ምብራቅ፡ ሱዳን ዓለምን፡ ግዴኦም ክጻወቱ፡ ዝነበሮም ስራሕን ናብራን ሓዲጎም ንኤርትራ ከምዝኣተዉ። ካብቶም ኣዝዮም ልዑል ኣካዳሚካዊ ዓቕምታት ዝዉንኑ ዝኣተዉ ንኣብነት ክጠቅሰልካ ፕሮፎሴር ኣስመሮም ለገሰ፡ ፕሮፌሶር በረኸት ሃብተስላሴ፡ ማዓት መሃንድሳት ካብ ኢትዮጵያ……….ወ.ዘ.ተ እዮም።
ካብ ሱዳን እዉን ብምትሕግጋዝ UNHCR ኣስታት 100,000 ካብ ማዓስከራት ስደተኛታት ኤርትራዉያን ኣብ ሱዳን ኣብ ሃገሮም ክጣየሱ ተመሊሶም ነይሮም እዮም። ኩነታት እቲ ፖሎቲካዊ ስርዓት ምስ ርኣይዎ ግን ዳግም ንሱዳንን ስግረ ሱዳንን ተሰዲዶም። ኣብ መላእ ዓለም ተሰዲዶም ዝጸንሑ ኤርትራዉያን ድማ ኣብ ስደት ነይሮም ንሃገሮም ኣትዮም ዳግም ንሃገሮም ኩቦ ሰንዴሙላ ክምለሱን ሓደስት ተሰዲዶም ዘይፈልጡ ክስደዱ ምስራኣይዎም ኣብ ዘለዉሉ ሃገራት ቀጺሎም ክዓርዱ ተገዲዶም።
ሓዉ ጎደና ሓርነት ስደት ታሪኽ ኣይኮነን፡ ስደት ኣብ ሓደ ኣጋጣሚ መድረኽ ዝርኤ ህሞት እዩ። ናቱ ናይ ነዊሕ ግዝያት ዝተኣሳሰረ መሰረታዊ ብዙሓዊ ጠንቕታት (root multiple couses) ድማ ኣለዎ። ንጠንቕታት ስደት ብሓደ ግዝየ ካብ ሱሩ ቦርቒቕና ክንምሕዎ ከምዘይንኽእል እዉን ይፈልጥ እየ። ንስደት እዉን ብፍሉይ ብተናጸል ክንጥምቶን ክንፈትሖን ኣይካኣልን እዩ። ምስቲ ኣብቲ ሃገር፡ ህዝቢን መንግስትን ዘሎ ጸገማት ብምዝማድ ኢና ክንጥምቶን ፍታሓት ክንገብረሉን እንኽእል።
ከምኡ ስለዝኾነ ድማ፡ መሰረት ፍታሕ ከነቀምት ይግባኣ። መሰረት ፍታሕ ብወገነይ ንስደት ይኹን ካልኦት ሃገራዉን ህዝባዉን ጸገማትና መፍትሒ ዝኾነና ኢለ ዝሕልኖ፡ እዚ ዝስዕብ ሮቓሒታት ምስ እነተግብር እዮ፡–
1.ብናጻ ተሳትፎን ዕግበትን ህዝቢ ዝምራሓሉ ዓንደ–ሕጊ መንግስት ምስ እነርግእ።
2.ሕጋዊ ኣጣቃቅማ ፖሎቲካዊ ስልጣን ምስ እነዘዉትር፡ ናይ ፖሎቲካዊ ስልጣን ስርርዕ መንግስት ነንሕድሕዶም ዝታሓላለዉን ዝቓጻጸሩን ጌርና ምስ እንቀርጾም።
3.ሰላምን ጸጥታን ናይ ዜጋታትናን ሃገርናን ተሓልዩ፡ ሰብኣዊ ዘይዉሕስነት (Human insecurities) ምስነጥፍእ።
4.መሰረታዊ ሰብኣዊ መሰላት፡ ፖሎቲካዊን ቁጠባዉን ሓርነት፡ ዜጋታት ብሕጊ ዉሑስ ምኻኑ ምስነራጋግጽ።
5.ማዕረ ተሳትፎን ዕድላትን ዜጋታት ምስ ዝራጋገጽን ማዕርነታዊ ኣተዓዳድላ ማሕበራዊ ኣገልግሎትን ምጣኔ ሃብቲ ምስ እነዘዉትር።
6.ንሃገርን መንነትን ባህልን ናይ ዜጋታት ዝሃንጽን ዘኽብርን፡ ዉልቃዊ ይኹን ጉጅላዊ ሕጋዉን ምጣኔሃብታዉን መሰላት ዜግታት ዝካላኸል ጡዕይ ምሕደራ ምስነታኣታቱ ጥራይ ኢና ክንፈትሖ እንኽእል።
እዚ ማለት ድማ ኣብ ኤርትራ ዉድቀት ፖሎቲካዉ፡ ምጣኔ-ሃብታዊ ን ማሕበራዉን ስርርዓት ኣጋጢሙ ስለዘሎ። ኣብ ዑና እዚ ዝወደቀ ፖሎቲካዊ ስርርዕ፡ መሰረታዊ ለዉጥ ክንገብር ኣሎና እዩ።


text:
ግብጻዊ መሓመድ ሳላሕ ተዓዋታይ ብሉጽ ተጻዋታይ ኣፍሪቃ 2017 ኮይኑ።
ኣፍቀርቲ ስፖርት ብኦንላይን ብሉጽ ዝብልዎ ተጻዋታይ ኣፍሪቃ ክመርጹ ድሕሪ ምጽናሕ፡ ግብጻዊ ተጻዋታይ ኩዕሶ እግሪ ጋንታ ሊቨርፑል መሓመድ ሳላሕ ተዓዋታይ ኮይኑ ተመሪጹ ኣሎ። ተጻወቲ ጋቦናዊ ፒሬ ኤሜሪክ ኦማያንግ፣ ግኒያዊ ናቢ ኪየታ፣ ሰኔጋላዊ ሳድዮ ማኒ ከምኡ እውን ናይጀርያዊ ቪክቶር ሞሰስ ብቕደም ሰዓብ ስዒቦም ደረጃ ዝሓዙ ተጻወትቲ ኮይኖም።
'ተዓዋታይ እዚ ውድድር ብምዃነይ ኣዝየ ሕጉስ እየ' ክብል ወዲ 25 ዓመት መሓመድ ሳላሕ ንቢቢሲ ገሊጹ ኣሎ።
'ዝኾነ ነገር ተወዳድሪካ ክትዕወት እንከለኻ ፍሉይ ስምዒት እዩ ዝሰመዓካ። ዳርጋ ዕውት ዓመት ዘሕለፍካ ኮይኑ እዩ ዝስመዐካ። ቀጻሊ ዓመት እውን ክደግሞ እዩ ትምኒተይ' ብምባል ተዓዋታይ ብምዃኑ ወሰን ዘይብሉ ታሕጓስ ከምዝተሰመዖ ገሊጹ።
ኣብ ግጥማት ፕርምየር እንግሊዝ 13 ሸቶታት ብምቑጻር ዛጊድ ተወዳዳሪ ዘይረኸበ መሓመድ ሳላሕ፡ ንጋንትኡ ሊቨርፑልን ንሃገሩ ግብጽን ዘይተሓለለ እጃም ኣለዎ። ኣብ መፈለምታ ኣዋርሕ 2017 ሃገሩ ግብጺ ኣብ ዘካየደቶም ግጥማት ጸወታ ጽዋዕ ኣፍሪቃ'ውን እንተኾነ ልዑል ኣበርክቶ ነይርዎ።
ግብጺ ድሕሪ 1990 ዓ/ም/ፈ ንፈለማ እዋን ኣብ ዘካየደቶም መጻረዪ ጸወታታት ጽዋዕ ዓለም፡ 7 ሸቶታት ክተቑጽር ዝኸኣለት ኮይና ግደ መሓመድ ሳላሕ መዘና ኣልቦ ነይሩ። 2 ሸቶታት ኣቑፂሩ ኣብተን ካልኦት 5 ሸቶታት ድማ ንሸቶ መቑጸርቲ ብምቕባል ልዑል ተራ ነይርዎ።
ኣብ መወዳእታ ግብጺ ንኮንጎ ስዒራ ሩስያ ናብ እተሰናድኦ ጸወታ ጽዋዕ ዓለም ንኽትጽምበር ዘይተሓለለ ጻዕሪ ገይሩ።
ብሉጽ ተጸዋታይ ግብጺ ክኸውን ትሚኒት ነይሩኒ፡ ሕልመይ ንምዕዋት ድማ ብዙሕ ጺዒረ ዝበለ መሓመድ ሳላሕ ኣብ ታሪኽ ግብጺ ሳልሰዋይ ብሉጽ ኣፍሪቃዊ ተባሂሉ ዝተመርጸ ንምዃን በቒዑ ኣሎ።
'"ኣነ ናይ ባዕለይ መንገዲ ተኸቲለ እየ ነዚ ክብሪ ተጎናጺፈ ዘለኹ ቀጻሊ ድማ ሕድሕድ ግብጻዊ ኣሰረይ ክኽተል እዩ ድሌተይ" ኢሉ።
መሓመድ ሳላሕ ንሃገሩ ኩርዓት ንጋንትኡ ሊቨርፑል እውን እንተኾነ ዓንዲ ሑቐ ኮይኑ ዘሊቑ'ዩ።
መሓመድ ሳላሕ፡ ኣብ ናይ ጣሊያን ጻኒሒቱ ንጋንትኡ ሮማ 15 ሸቶታት ብምምዝጋብ ኣብ ጸወታ ሰሪዓ ጣልያን ካልኣይ ኮይና ውድድራ ክትዛዝም ኣኽኢልዋ እዩ። ናብ ሊቨርፑል ንኽጽምበር ድማ ዕድላት ኣጣጢሕሉ እዩ። ጋንትኡ ኣብ ዘካየደቶም ፈላሞት 16 ግጥማት ድማ 13 ሸቶታት ከቑጽር ክኢሉ።
'ንደቂ ጋንታይ(ሊቨርፑል)፣ ንናይ ቀደም ደቂ ጋንታይ( ሮማ) ኢሉ እውን ንተጻወቲ ሃገራዊት ጋንታ ኩዕሶ እግሪ ግብጺ ከመስግን እፎቱ'። ኢሉ መሓመድ ሳላሕ
''ናብዚ ካብ ዝጽምበር ጀሚረ ብዙሕ ጽዒረ ናይ ጸወታ ኩዕሶ እግሪ ዓቕመይ ከርኢ ልዑል ባህጊ ነይሩኒ። ከምኡ እውን ናብ ጸወታታት ፕሪምየር ኢንግሊዝ ክምለስ ትምኒት ነይሩኒ። እዚ ኹሉ ሕልምታተይ ከዕውት ብምኽኣለይ ድማ ወሰን ዘይብሉ ታሕጓስ እዩ ዝስመዐኒ''በለ። ሳላሕ
ኣሰልጣኒ ጋንታ ሊቨርፑል ጁርገን ክሎፕ፡ መሓመድ ሳላሕ ዝግብኦ ተጻዋታይ'ዩ ድሕሪ ምባል ' ኣነ ኣዝየ ዕድለኛ ሰብ እየ። ኣብ ህይወተይ ምስ ከም እኒ መሓመድ ሳላሕ ዝኣመሰሉ ንፉዓት ተጻወትቲ ክሰርሕ ዕድል ምርካበይ ናይ ብሓቂ ዕድለኛ ሰብ እየ'። ብምባል ታሕጓሱ ገሊጹ።
'እቲ ካብ ኩሉ ዘሐጉሰካ ነገር ድማ ገና መንእሰይ እዩ ዘሎ። ካብዚ ንላዕሊ ንኽውንጨፍ ዕድል ኣለዎ ማለት እዩ። ሓቂ ንምዝራብ ምስ መሓመድ ሳላሕ ሓቢርካ ምስራሕ ዝመስልዎ ነገር የለን'። ኣሰልጣኒኡ ጁርገን ክሎፕ!
መሓመድ ሳላሕ ኣብዚ ሕዚ እዋን እኒ ኣበዲ ፔሌ፣ ጆርጅ ዌህ፣ ጃይ ጃይ ኦካቻን ዲድየር ድሮግባን ዝኣመሰሉ ውሩያት ተጻወቲ ኩዕሶ እግሪ ኣፍሪቃ ናብ ዝተጎናጽዎ ክብሪ ተጸምቢሩ ኣሎ።
መሓመድ ሳላሕ ኣብ መወዳእታ 'ኣሰር ደቂ ሃገረይ ግብጻውያን መሓመድ ባርካትን ኦቡተሪካን ሲዒበ ናይዚ ሽልማት ተኻፋላይ ብምዃነይ ወሰን ዘይብሉ ታሕጓስ እዩ ዝስመዐኒ ክብል ንቢቢሲ ገሊጹ ኣሎ።
ስም ዝርዝር ናይ ቅድሚ ሕጂ ብሉጻት ተጻወትቲ ኩዕሶ እግሪ ኣፍሪቃ
2016፡ ርያድ ማሕሬዝ (ሌሲስትር ሲቲን ኣልጀርያን)
2015፡ ያያ ቱሬ (ማንቹስትር ስቲን ኮትዲቫርን)
2014፡ ያሲን ብርሃሚ (ፖርቶን ኣልጀርያን)
2013፡ ያያ ቱሬ (ማንቹስተር ሲቲን ኮትዲቫርን)
2012፡ ክሪስ ካታንጎ (ሄናን ኮንስትራክሽንን ዛምብያን)
2011፡ ኣንድሪ ኣየው (ማርሲለን ጋናን)
2010፡ ኣሳሞጂያን (ሰንደርላንድን ጋናን)
2009፡ ዲድየር ድሮግባ (ቸልሲን ኮትዲቫርን)
2008፡ መሓመድ ኣቡተሪካ (ኣልኣህሊን ግብጽን)
2007፡ ኢማኑኤል ኣዲባዮር (ኣርሴናልን ቶጎን)
2006፡ ሚካኤል ኢሴን (ቸልሲን ጋናን)
2005፡ መሓመድ ባርካት (ኣል ኣሂሊን ግብጽን)
2004፡ ጃይ ጃይ ኦካቻ (ቦልተንን ናይጀርያን)
2003፡ ጃይ ጃይ ኦካቻ (ቦልተንን ናይጀርያን)
2002፡ ኣል ሓጂ ድዩፍ (ሊቨርፑልን ሰኔጋልን)
2001፡ ሳሚ ኩፎር (ባየር ሙኒክን ጋናን)
2000፡ ፓትሪክ ምቦምባ (ፓራማን ካሜሮንን)


text:
ጨንፈር ቁ.2 ሰልፊ ዲሞክራሲ ህዝቢ ኤርትራ ሃገረ ሽወደን ብ28 ጥቅምቲ 2017 ምልኣት ኣባላት ኣብ ዝተረጋገጸሉ ስሩዕ ኣኼባኡ ከም ዘካየደ ካብቲ ቦታ ዝተላእከ ሓበሬታ ኣረጋጊጹ። ኣብዚ ብመራኸቢ ብዙሃን ዝተኻየደን ንሓያሎ ሰዓታት ዝቐጸለን ኣኼባ ጨንፈር ናይቲ ጨንፈር ኣቦ መንበር ድሕሪ ናይ እንኳዕ ደሓን መጻእኩም ቃል ዝተፈላለዩ እዋናውያን ፖለቲካውን ማሕበራውን ሓበሬታታት’ውን ናብ ተሳተፍቲ ኣቕሪቡ።
ኣብዚ ኣኼባ ከም ቀዳማይ ኣጀንዳ፡ ብዛዕባ ሃለዋትን ምዕባለን ጨንፈር፡ ምውሳኽ ኣባላት ጨንፈርን ፖለቲካውን ዲፕሎማስያውን ንጥፈታት ኣብ ዝምልከቱ ነጥብታት ብመሪሕነት ጨንፈር ዝቐረበ ሰፊሕ ጸብጻብ ኣብ ኣኼባ ብዝርዝር ቀሪቡ ተመያይጠምሉ። ብዘይካዚ ብኣቦ መንበር ሰልፊ ብዛዕባ እዋናዊ ኩነታት በመልክዕ ዘዋሪ መልእኽቲ ዝተመሓላለፈ ሓበሬታ ንተሳተፍቲ ኣኼባ ተነቢቡን ተመያይጠምሉን። ከምኡ ከኣ ንጽፉፍ ኣተሓሕዛ ገንዘብ ጨንፈር ዝምልከት ጸብጻብ ቀሪቡ።
ኣብ መወዳእታ ኣብቲ ኣጀንዳታት ዝቐረበ ነጥብታት ብሩህን ንጹርን ከም ዝኾነ ምስ ተነጸረ፡ ተሳተፍቲ ብመሪሕነት ሰዲህኤ ተተሊሙ ዝስረሓሉ ዘሎ፡ መደብ “ምሕዳስ ሰልፊ” ብምሉእ ልቦም ከም ዝድግፍዎን ክዝሰርሕሉ ቅሩባት ምዃኖምን ኣረጋጊጾም። እዚ ጨንፈር ካብቶም ኣኼባታቶም ብስሩዕ ዘካይዱ ጨናፍር ሓደ እዩ።


text:
ካብ ከባቢ ዓለም
ኣትኵሮ ኣብ ኣፍሪቃ
ብዙሓት ውድባትን ውልቀ ሰባትን፡ ንህይወት ኣፍሪቃውያን ንምምሕያሽ ቀጻሊ ጻዕሪ ይገብሩ እዮም። ይኹን እምበር፡ እዛ ኽፍለ ዓለም እዚኣ፡ ሕጂ እውን እንተ ዀነ፡ ክንዲ እምባ ብዚኸውን ጸገማት እያ ተዋሒጣ ዘላ።
ዘይሕጋዊ ሃድን ሓርሽ
ብ2013 ኣብ ደቡብ ኣፍሪቃ፡ 1,004 ሓርሽ ብዘይሕጋዊ መገዲ ተቐትሉ፣ ብ2007 ግና 13 ጥራይ እዮም ተቐቲሎም ነይሮም። ብሰንኩ ብዙሕ ቀርኒ ሓርሽ እኳ እንተ ተረኽበ፡ እቲ ቐርኒ ብብዙሓት ሰባት ስለ ዚድለ፡ ሓደ ኪሎ ግራም ቀርኒ ሓርሽ ካብ ሓደ ኪሎ ግራም ወርቂ ይኸብር። ሓደ ቐርኒ ሓርሽ፡ ብፍርቂ ሚልዮን ዶላር ኪሽየጥ ይኽእል እዩ።
ነዚ ዚስዕብ ሕሰበሉ፦ መንግስትታት ንጥሕሰት ሕጊ የጥፍኣኦ ደዀን ይዀና፧—ኤርምያስ 10:23።
ከይተነግረሉ ዚተርፍ ጉቦ
ትራንስፓረንሲ ኢንተርናሽናል ዚብሃል ውድብ ከም ዝሓበሮ፡ ሃገራት ምብራቕ ኣፍሪቃ፡ ካብ መላእ ዓለም ንላዕሊ ምስ ጉቦ ዚተሓሓዝ ዝለዓለ ገበን ዚፍጸመለን ቦታታት እየን። ኰይኑ ግና፡ ካብቶም ጉቦ ንኺህቡ ዚሕተቱ ሰባት ኣስታት 90 ሚእታዊት ዚዀኑ፡ ንዚምልከቶ ኣካል ኣይነግሩን እዮም። ኣፈኛ እቲ ውድብ፡ ኣብቲ ንኬንያ ዚምልከት ምዕራፍ፡ “እቶም ዜጋታት፡ መንግስቲ ነቲ ንብልሽውና ብዚምልከት ዚቐርበሉ ጸብጻብ ተቐቢሉ ገለ ለውጢ ኼምጽእ ከም ዚኽእል ኣይኣምኑን እዮም” በለ።
መጽሓፍ ቅዱስ እንታይ ይብል፧ “መማለዲ [ወይ ጉቦ] ነቶም ዚርእዩ የዕውር።”—ዘጸኣት 23:8።
ኣፍሪቃውያን ተጠቀምቲ ኢንተርነት
ኢንተርናሽናል ቴለኮምዩኒኬሽን ዩንየን (ዓለምለኻዊ ሕብረት ቴለኮምዩኒኬሽን) ከም ዝሓበሮ፡ ኣብ መወዳእታ 2014፡ ዳርጋ 20 ሚእታዊት ኣፍሪቃውያን፡ ተጠቀምቲ ኢንተርነት ከም ዚዀኑ እዩ ዚግመት። ብዝሒ እቶም ብሞባይሎም ኣገልግሎት ኢንተርነት ንምርካብ ዚሓትቱ ኣፍሪቃውያን ዓማዊል፡ ካብቶም ኣብ መላእ ዓለም ዘለዉ ዓማዊል ንላዕሊ ብዕጽፊ ይውስኽ ኣሎ።


text:
’ንብጻይካ ኸም ነፍስኻ ተፍቅሮ’ ዲኻ፧
“ንብጻይካ ኸም ነፍስኻ ኣፍቅሮ።”—ማቴ. 22:39።
መዝሙር፦ 25, 36
1, 2. ቅዱሳት ጽሑፋት ኣገዳስነት ፍቕሪ ዜጕልሕ ብኸመይ እዩ፧
ፍቕሪ ቐንዲ ባህርይ የሆዋ እያ። (1 ዮሃ. 4:16) እቲ ናይ መጀመርታ ፍጥረቱ ዝዀነ የሱስ ማእለያ ንዘይብሉ እዋናት ኣብ ሰማይ ምስኡ ይነብር ነይሩን ፍቕራዊ መገድታት የሆዋ ተማሂሩን እዩ። (ቈሎ. 1:15) ኣብ መላእ ህይወቱ፡ እንተላይ ኣብቲ ኣብ ምድሪ ዝነበረሉ እዋን፡ የሆዋ ኽሳዕ ክንደይ ፈቃር ኣምላኽ ምዃኑ ምሉእ ብምሉእ ከም ዚርዳእን ነታ ፍቕሪ እቲኣ ኸም ዚቐድሓን ኣርእዩ እዩ። ስለዚ፡ ኣገዛዝኣ የሆዋን የሱስን ንዘለኣለም ብፍቕሪ ኸም ዚምራሕ ርግጸኛታት ክንከውን ንኽእል ኢና።
2 የሱስ እታ ኣብ ሕጊ ዝዓበየት ትእዛዝ ኣየነይቲ ምዃና ምስ ተሓትተ፡ “‘ንየሆዋ ኣምላኽካ ብምሉእ ልብኻን ብምሉእ ነፍስኻን ብምሉእ ኣእምሮኻን ኣፍቅሮ።’ እዚኣ እታ ዓባይን ቀዳመይትን ትእዛዝ እያ። እታ እትመስላ ኻልአይታ እዚኣ እያ፦ ‘ንብጻይካ ኸም ነፍስኻ ኣፍቅሮ’” በለ።—ማቴ. 22:37-39።
3. ‘ብጻይና’ መን እዩ፧
3 የሱስ ንብጻይካ ምፍቃር ደድሕሪ ንየሆዋ ምፍቃር ከም ዝጠቐሳ ኣስተብህል። እዚ ኸኣ፡ ኣብ ኵሉ ርክባትና ፍቕሪ ምንጽብራቕ ክሳዕ ክንደይ ኣገዳሲ ምዃኑ የርኢ። ንምዃኑ ‘ብጻይና’ መን እዩ፧ ምርዑዋት እንተ ዄንና፡ ናይ ቀረባ ብጻይና እቲ መጻምድትና እዩ። እቶም ኣብ ክርስትያናዊት ጉባኤ ዘለዉ፡ ማለት እቶም ምሳና ሓቢሮም ነቲ ናይ ሓቂ ኣምላኽ ዜምልኹ ድማ ናይ ቀረባ ብጾትና እዮም። እቶም ኣብ ኣገልግሎት እንረኽቦም ሰባት እውን ብጾትና እዮም። እሞኸ እቶም ንየሆዋ ዜምልኹን ንትምህርታት ወዱ ዚስዕቡን ንብጻዮም ፍቕሪ ኼርእዩ ዚኽእሉ ብኸመይ እዮም፧
ንመጻምድትና ነፍቅሮም
4. ሰብኣዊ ዘይፍጽምና እናሃለወ ኽነሱ፡ ሓዳር ዕውት ኪኸውን ዚኽእል ስለምንታይ እዩ፧
4 የሆዋ ንኣዳምን ሄዋንን ፈጢሩ ምስ ኣመራዓዎም፡ ናይ መጀመርታ መርዓ ፈጺሙ እዩ። ዜሐጕስን ነባርን ጥምረት ሃልይዎም ንምድሪ ብዘርኦም ኪመልዋ ዕላማ ገይሩ ነይሩ። (ዘፍ. 1:27, 28) እቲ ኣብ ልዑላውነት የሆዋ እተላዕለ ዕልወት ግና ነቲ ናይ መጀመርታ መርዓ ኣበላሸዎ፣ ኣብ ልዕሊ ዅሎም ደቂ ሰብ ድማ ሓጢኣትን ሞትን ኣስዓበ። (ሮሜ 5:12) ይኹን እምበር፡ ቅዱሳት ጽሑፋት ብኸመይ ዕዉት ሓዳር ኪህልወና ኸም ዚኽእል ይነግረና እዩ። ምንጩ እቲ መስራቲ ሓዳር ዝዀነ የሆዋ ብምዃኑ ድማ፡ ብዛዕባ ሓዳር ብሉጽ ምኽሪ ሒዙ ኣሎ።—2 ጢሞቴዎስ 3:16, 17 ኣንብብ።
5. ኣብ ሓዳር ፍቕሪ ምርኣይ ክሳዕ ክንደይ ኣገዳሲ እዩ፧
5 ደቂ ሰብ ዜሐጕስ ርክብ ንኺህልዎም፡ ፍቕሪ—ምዉቕ ብሕታዊ ምቅርራብ ወይ ዓሚቝ ናይ ምፍታው ስምዒት—ከም ዜድልዮም ቃል ኣምላኽ ይገልጽ እዩ። ኣብ ሓዳር እውን ከምኡ እዩ። ሃዋርያ ጳውሎስ ንጉባኤ ኣብ ዝጸሓፎ መልእኽቱ፡ “ፍቕሪ ዓቃልን ለዋህን እያ። ፍቕሪ ኣይትቐንእን፡ ኣይትጀሃርን፡ ኣይትንፋሕን፡ ስዲ ኣይኰነትን፡ ጥቕሚ ርእሳ ኣይትደልን፡ ኣይትቝጣዕን፡ ኣይትቕየምን። ብሓቂ ትሕጐስ እምበር፡ ብዓመጻ ኣይትሕጐስን። ኵሉ ኽኢላ ትነብር፡ ኵሉ ትኣምን፡ ኵሉ ተስፋ ትገብር፡ ኵሉ ትጻወር። ፍቕሪ ኸቶ ኣይተቋርጽን እያ” ኢሉ ገሊጹ ኣሎ። (1 ቈረ. 13:4-8) ነዚ ብድራኸ መንፈስ እተጻሕፈ ቓላት እዚ ነስተንትነሉን ኣብ ግብሪ ነውዕሎን እንተ ዄንና፡ ኣብ ሓዳርና ሓጐስ ከም ዚውስኸልና ዜጠራጥር ኣይኰነን።
6, 7. (ሀ) መጽሓፍ ቅዱስ ብዛዕባ ርእስነት እንታይ ይብል፧ (ለ) ሓደ ክርስትያን ዝዀነ ሰብኣይ ንሰበይቱ ብኸመይ ኪሕዛ ኣለዎ፧
6 ኣብ ኵሉ እቲ ኣምላኽ ዝሰርዖ ነገራት፡ ስርዓት ርእስነት ስለ ዘሎ፡ ፍቕሪ ኣገዳሲት ባህርይ እያ። ጳውሎስ፡ “ርእሲ ሰብኣይ ዘበለ ክርስቶስ፡ ርእሲ ሰበይቲ ኸኣ ሰብኣይ፡ ርእሲ ክርስቶስ እውን ኣምላኽ ከም ዝዀነ፡ ክትፈልጡ እደሊ ኣለኹ” ኢሉ ገሊጹ ኣሎ። (1 ቈረ. 11:3) ኰይኑ ግና፡ ርእስነት ዓብላሊ ብዝዀነ መገዲ ኺርአ ኣለዎ ማለት ኣይኰነን። ንኣብነት፡ የሆዋ ኣብ ልዕሊ ክርስቶስ ዘለዎ ርእስነት ብሕያውነትን ስስዐ ብዘይብሉ መገድን እዩ ኣርእዩ፣ የሱስ ከኣ ጽቡቕ ምላሽ ሂቡሉ እዩ። ‘ኣነ ንኣቦ አፍቅሮ እየ’ ኢሉ ብምግላጽ ድማ፡ ንፍቕራዊ ርእስነት የሆዋ ሞሳ ኸም ዘለዎ ኣርእዩ እዩ። (ዮሃ. 14:31) የሆዋ ነቲ ፍቑር ወዱ ብጭካነ ወይ ገባርን ሓዳግን ከም ዝዀነ ብዜርኢ መገዲ እንተ ዚሕዞ ነይሩ፡ የሱስ ነቦ ኸም ዜፍቅሮ ኣይምተዛረበን።
7 ሰብኣይ ርእሲ ሰበይቱ እኳ እንተ ዀነ፡ ‘ኬኽብራ’ ኸም ዘለዎ መጽሓፍ ቅዱስ ይእዝዞ እዩ። (1 ጴጥ. 3:7) ሰብኡት ንኣንስቶም ኬኽብሩ ዚኽእሉሉ ሓደ መገዲ፡ ነቲ ዜድልየን ነገራት ኣብ ግምት ብምእታውን ኣብ ገሊኡ ጕዳያት ንምርጫአን ቀዳምነት ብምሃብን እዩ። ቃል ኣምላኽ እውን፡ “ኣቱም ሰብኡት፡ ከምቲ ክርስቶስ ነታ ጉባኤኡ ዘፍቀራን ርእሱ ምእንታኣ ኣሕሊፉ ዝሃበን፡ ኣንስትኹም ኣፍቅሩ” ይብል እዩ። (ኤፌ. 5:25) እወ፡ የሱስ ንሰዓብቱ ህይወቱ እውን ከይተረፈ ኣሕሊፉ ሂቡ እዩ። ሓደ ሰብኣይ ነቲ የሱስ ርእስነቱ ዘርኣየሉ ፍቕራዊ መገዲ ዚቐድሖ እንተ ዀይኑ፡ ሰበይቱ ኸተፍቅሮን ከተኽብሮን ክትእዘዞን ይቐልላ እዩ።—ቲቶስ 2:3-5 ኣንብብ።
ኣመንቲ ንዝዀኑ ብጾትና ነፍቅሮም
8. እቶም ንየሆዋ ዜምልኹ ንክርስትያናት ብጾቶም ብኸመይ ኪርእይዎም ኣለዎም፧
8 ኣብ መላእ ምድሪ፡ ሚልዮናት ሰባት ንየሆዋ የምልኹን ብዛዕባ ስሙን ብዛዕባ ዕላማኡን ይምስክሩን እዮም። ንየሆዋ ዜምልኽ ነፍሲ ወከፍ ሰብ ንኣማኒ ዝዀነ ብጻዩ ብኸመይ ኪርእዮ ኣለዎ፧ ቃል ኣምላኽ፡ “ኣጋጣሚ ኽሳዕ ዘሎና፡ ንዅሉ፡ ምናዳ ኸኣ ነቶም ብእምነት ቤተ ሰብና ዝዀኑ፡ ሰናይ ንግበር” ዚብል መልሲ ይህበና እዩ። (ገላ. 6:10፣ ሮሜ 12:10 ኣንብብ።) ሃዋርያ ጴጥሮስ እውን፡ “ንሓቂ ብዘሎኩም ተኣዛዝነት ነፍሳትኩም ካብ ኣንጻህኩም እሞ ግብዝና ዘይብላ ሕውነታዊት ፍቕሪ ኻብ ሃለወትኩም፡ ካብ ልቢ ንሓድሕድኩም ኣጸቢቕኩም ተፋቐሩ” ኢሉ ጽሒፉ እዩ። ኣመንቲ ንዝዀኑ ብጾቱ እውን፡ “ቅድሚ ዅሉ ንሓድሕድኩም ሓያል ፍቕሪ ትሃሉኹም” ኢልዎም እዩ።—1 ጴጥ. 1:22፣ 4:8።
9, 10. ህዝቢ ኣምላኽ ሓድነት ዘለዎም ስለምንታይ እዩ፧
9 ነቶም ምሳና ሓቢሮም ንየሆዋ ዜምልኹ ብጾትና ሓያል ፍቕሪ ስለ ዘላትና፡ ፍሉይ ዓለምለኻዊ ውድብ ኪህልወና ኽኢሉ እዩ። ብዘይካዚ፡ ንየሆዋ ነፍቅሮን ሕግታቱ ንሕሉን ኢና፣ ንሱ ድማ፡ በቲ ኣብ ዩኒቨርስ ኣዝዩ ዓብዪ ሓይሊ ዝዀነ መንፈስ ቅዱሱ ወይ ንጡፍ ሓይሉ ኣቢሉ ይድግፈና እዩ። እዚ ኸኣ፡ ዜደንቕ ሓድነት ዘለዎ ናይ ሓቂ ዓለምለኻዊ ሕውነት ኪህልወና ኣኽኢሉ እዩ።—1 ዮሃንስ 4:20, 21 ኣንብብ።
10 ጳውሎስ፡ ክርስትያናት ንሓድሕዶም ኪፋቐሩ ኸም ዘለዎም ኬጕልሕ ከሎ፡ “ልባዊ ርሕራሐ፡ ለውሃት፡ ትሕትና፡ ልእመት፡ ዓቕሊ ልበሱ። ሓደ ኣብቲ ሓደ ኽሲ እንተ ኣለዎ፡ ንሓድሕድኩም ተዓጋገሱን ብናጻ ይቕረ ተባሃሃሉን። ከምቲ የሆዋ ብናጻ ይቕረ ዝበለልኩም፡ ንስኻትኩም እውን ከምኡ ግበሩ። ኣብ ልዕሊ እዚ ዅሉ እውን፡ ፍቕሪ ፍጽምቲ ማእሰር ሓድነት እያ እሞ፡ ልበስዋ” ኢሉ ጸሓፈ። (ቈሎ. 3:12-14) ኣተዓባብያና ወይ ዜግነትና ብዘየገድስ፡ ኣብ መንጎና እታ “ፍጽምቲ ማእሰር ሓድነት” ዝዀነት ፍቕሪ ምህላዋስ ክሳዕ ክንደይ መመስገንቲ ዀን ኢና!
11. ፍቕርን ሓድነትን መለለዪ ውድብ የሆዋ ዝዀነ ብኸመይ እዩ፧
11 ኣገልገልቲ የሆዋ ዘለዎም ናይ ሓቂ ፍቕርን ሓድነትን፡ ናይ ሓቂ ሃይማኖት ከም ዘላቶም ዜረጋግጽ እዩ፣ ከመይሲ፡ የሱስ፡ “ንሓድሕድኩም ፍቕሪ እንተ ኣላትኩም፡ በዚ ደቀ መዛሙርተይ ምዃንኩም ኵሉ ኺፈልጥ እዩ” ኢሉ እዩ። (ዮሃ. 13:34, 35) ሃዋርያ ዮሃንስ እውን፡ “ውሉዳት ኣምላኽን ውሉዳት ድያብሎስን በዚ እዮም ዚፍለጡ፦ ብጽድቂ ዘይመላለስ ካብ ኣምላኽ ኣይኰነን፣ ንሓዉ ዘየፍቅር እውን ከምኡ እዩ። ንሓድሕድና ኽንፋቐር፡ እዚኣ እታ ኻብ መጀመርታ ዝሰማዕኩምዋ መልእኽቲ እያ” ኢሉ ጽሒፉ እዩ። (1 ዮሃ. 3:10, 11) እታ ናይ የሆዋ መሰኻኽር ዘላቶም ፍሉይ ሓድነት እተምጽእ ፍቕሪ፡ ናይ ሓቂ ሰዓብቲ ክርስቶስ ከም ዝዀኑ ተርኢ እያ፣ ኣምላኽ ድማ፡ ንዓታቶም እቲ ብስራት መንግስቲ ኣምላኽ ኣብ ኵላ ዓለም ምእንቲ ኺስበኽ ዕላማኡ ንምፍጻም ይጥቀመሎም ኣሎ።—ማቴ. 24:14።
“ብዙሓት ህዝቢ” ምእካብ
12, 13. ሕጂ እቶም “ብዙሓት ህዝቢ” እንታይ ይገብሩ ኣለዉ፧ ድሕሪ ሓጺር እዋንከ እንታይ ኪረኽቡ እዮም፧
12 መብዛሕትኦም ኣገልገልቲ የሆዋ፡ ክፋል እቶም “ካብ ኵሎም ኣህዛብን ነገዳትን ህዝብታትን ቋንቋታትን እተኣከቡ፡ . . . ብዙሓት ህዝቢ” እዮም። “ኣብ ቅድሚ እቲ ዝፋንን [ዝፋን ኣምላኽ] ኣብ ቅድሚ እቲ ገንሸልን [የሱስ ክርስቶስ] ደው ኢሎም” ከኣ ኣለዉ። እዚኣቶም እንታዎት እዮም፧ እዚኣቶም ብመስዋእታዊ በጃ የሱስ ስለ ዝኣመኑ፡ “ካብቲ ብርቱዕ ጸበባ ዝወጹ እዮም፣ ነቲ ወለል ዚብል ክዳውንቶም ከኣ ብደም እቲ ገንሸል ሓጺቦም ኣጻዕድዮምዎ እዮም።” ኣባላት እቶም ቍጽሮም እናወሰኸ ዚኸይድ ዘሎ “ብዙሓት ህዝቢ” ንየሆዋን ንወዱን የፍቅርዎም፡ ‘መዓልትን ለይትን ከኣ ንኣምላኽ የገልግልዎ’ እዮም።—ራእ. 7:9, 14, 15።
13 ድሕሪ ሓጺር እዋን፡ ኣምላኽ ነዛ እክይቲ ዓለም እዚኣ “ኣብቲ ብርቱዕ ጸበባ” ኼጥፍኣ እዩ። (ማቴ. 24:21፣ ኤርምያስ 25:32, 33 ኣንብብ።) ይኹን እምበር፡ የሆዋ ንኣገልገልቱ ስለ ዜፍቅሮም፡ ብደረጃ ጕጅለ ኼዕቍቦምን ናብታ ዘዳለዋ ሓዳስ ዓለም ኬእትዎምን እዩ። ከምቲ ቕድሚ 2,000 ዓመት ኣቢሉ ብትንቢት እተነግረ፡ ኣምላኽ “ንብዘሎ ንብዓት ካብ ኣዒንቶም ኪደርዝ እዩ፣ ደጊም ሞት ኣይኪኸውንን፡ ደጊም እውን ሓዘን ወይ ኣውያት ወይ ስቓይ ኣይኪኸውንን እዩ።” እሞኸ፡ ‘እቲ ቐዳማይ ምስ ሓለፈ’ ኣብ ገነት ክትነብርሲ ትናፍቕዶ፧—ራእ. 21:4።
14. እቶም ብዙሓት ህዝቢ ኽሳዕ ክንደይ እዮም በዚሖም፧
14 ብ1914 ዳሕሮት መዓልትታት ኪጅምር ከሎ፡ ኣብ መላእ ዓለም ሒደት ኣሽሓት ኣገልገልቲ የሆዋ ጥራይ እዮም ነይሮም። ሒደት ተረፍ ቅቡኣት ክርስትያናት በታ ንብጾቶም ዘላቶም ፍቕሪ ተደሪኾምን ብመንፈስ ኣምላኽ ተሓጊዞምን፡ ዕዮ ስብከት መንግስቲ ኣምላኽ ጸኒዖም ይዓዩ ነይሮም እዮም። ከም ውጽኢቱ ድማ፡ ሎሚ ምድራዊ ተስፋ ዘለዎም ብዙሓት ህዝቢ ይእከቡ ኣለዉ። ቍጽርና ስለ ዝዓበየ ኸኣ፡ 8,000,000 ኣቢሎም ዚዀኑ ናይ የሆዋ መሰኻኽር ኣብ መላእ ዓለም ኣብ ዚርከባ ልዕሊ 115,400 ጉባኤታት የገልግሉ ኣለዉ፣ ቍጽርና ድማ ብቐጻሊ ይውስኽ እዩ ዘሎ። ንኣብነት፡ ኣብ ዓመት ኣገልግሎት 2014 ልዕሊ 275,500 ሓደስቲ ናይ የሆዋ መሰኻኽር ተጠሚቖም እዮም፣ እዚ ድማ፡ ኣብ ሰሰሙን ብገምጋም ኣስታት 5,300 ተጠሚቖም ማለት እዩ።
15. ስፍሓት እቲ ሎሚ ዚካየድ ዘሎ ዕዮ ስብከት ግለጽ።
15 ስፍሓት እቲ ዕዮ ስብከት ዜደንቕ እዩ። ኣብ መጽሓፍ ቅዱስ እተመስረተ ጽሑፋትና ብልዕሊ 700 ቋንቋታት ይሕተም ኣሎ። መጽሔት ግምቢ ዘብዐኛ ኣብ ዓለም ካብ ኵሉ ንላዕሊ ዝርጋሐ ዘለዋ መጽሔት እያ። ኣብ ወወርሒ ድማ ብ247 ቋንቋታት ልዕሊ 52,000,000 ቅዳሓት ትሕተም ኣላ። እታ ንመጽናዕቲ መጽሓፍ ቅዱስ እንጥቀመላ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ ድማ፡ ብ250 ቋንቋ ልዕሊ 200,000,000 ቅዳሓት ተሓቲማ ኣላ።
16. ምድራዊ ኽፋል ውድብ የሆዋ ብመንፈስ ክትብልጽግ ዝኸኣለት ስለምንታይ እያ፧
16 ብኣምላኽ ስለ እንኣምንን ነቲ ብተኣምራዊ መገዲ ብድራኸ መንፈስ የሆዋ እተጻሕፈ ቓሉ መጽሓፍ ቅዱስ ምሉእ ብምሉእ ስለ እንቕበሎን፡ ዜደንቕ ዕቤት ኪህሉ ኽኢሉ እዩ። (1 ተሰ. 2:13) ብፍላይ ከኣ፡ ህዝቢ የሆዋ እቲ “ኣምላኽ እዚ ስርዓት ዓለም እዚ” ዝዀነ ሰይጣን እናጸልኦምን እናተጻረሮምን ክነሱ፡ ብመንፈስ ይብልጽጉ ምህላዎም ዜደንቕ እዩ።—2 ቈረ. 4:4።
ወትሩ ንኻልኦት ነፍቅሮም
17, 18. ኣገልገልቲ ኣምላኽ ብዛዕባ ዘይኣመንቲ እንታይ ኣመለኻኽታ እዩ ኺህልዎም ዘለዎ፧
17 ኣገልገልቲ የሆዋ ብዛዕባ እቶም ነቲ በይኑ ናይ ሓቂ ኣምላኽ ዝዀነ የሆዋ ዘየምልኹ ሰባት እንታይ ኣመለኻኽታ እዩ ኺህልዎም ዚግባእ፧ ኣብ ኣገልግሎትና፡ ገሊኦም ብጽቡቕ ይቕበሉና፡ ገሊኦም ከኣ ይጻረሩና እዮም። ይኹን እምበር፡ ሰባት ዚህብዎ ምላሽ ብዘየገድስ፡ ቃል ኣምላኽ ብዛዕባ እቲ ህዝቢ ኣምላኽ ኪህልዎም ዘለዎ ስርዓት ይገልጽ እዩ። “ንነፍሲ ወከፍ ከመይ ጌርኩም ክትምልሱ ኸም ዚግብኣኩም ምእንቲ ኽትፈልጡ፡ ዘረባኹም ብጨው እተቓመመ፡ ኵሉ ሳዕ ጥዑም ይኹን” ድማ ይብል። (ቈሎ. 4:6) ብዛዕባ ተስፋና ኽንሕተት ከለና፡ በታ ንብጻይና ዘላትና ፍቕሪ ተደሪኽና፡ “ብልእመትን ብብዙሕ ኣኽብሮትን” ኢና ምላሽ እንህብ።—1 ጴጥ. 3:15።
18 ሓደ ቝጡዕ ብዓል ቤት ዜዋርደናን ንመልእኽትና ዚነጽጎን እንተ ዀነ እውን፡ ንብጻይና ፍቕሪ ነርኢ ኢና። ንየሱስ ድማ ንመስሎ ኢና፣ ንሱ፡ “ምስ ተጸርፈ፡ መሊሱ ኣይጸረፈን። መከራ ኺጸግብ ከሎ ድማ፡ ነቲ ብጽድቂ ዚፈርድ ደኣ ነገሩ ኣሕሊፉ ሃበ እምበር፡ ኣየፈራርሀን።” (1 ጴጥ. 2:23) ምስ ኣመንቲ ዝዀኑ ብጾትና ይኹን ምስ ካልኦት ኣብ ዘሎና ርክብ፡ ትሕትና ነርኢ፡ ነቲ፡ “ክፉእ ኣብ ክንዲ ኽፉእ፡ ወይስ ጸርፊ ኣብ ክንዲ ጸርፊ ኣይትምለሱ። ኣብ ክንዳኡስ፡ . . . ባርኹ” ዚብል ምኽሪ ድማ ኣብ ግብሪ ነውዕሎ ኢና።—1 ጴጥ. 3:8, 9።
19. የሱስ ብዛዕባ ተጻረርቲ እንታይ ስርዓት እዩ ሂቡ፧
19 ህዝቢ የሆዋ ትሕትና ብምርኣይ፡ ነቲ የሱስ ዝሃቦ ኣገዳሲ ስርዓት ይእዘዙ እዮም። የሱስ ኣብቲ ኣብ ከረን ዝሃቦ ስብከት ከምዚ በለ፦ “‘ብጻይካ ኣፍቅር፡ ጸላኢኻ ድማ ጽላእ’ ከም እተባህለ ሰሚዕኩም ኣለኹም። ኣነ ግና፡ እብለኩም ኣለኹ፦ ጸላእትኹም ኣፍቅሩ፡ ምእንቲ እቶም ዚሰጕጉኹም እውን ጸልዩ፣ ውሉዳት እቲ ኣብ ሰማያት ዘሎ ኣቦኹም ከኣ ክትኰኑ ኢኹም፣ ንሱ ንእኩያትን ንሕያዎትን ጸሓይ የብርቕ፡ ንጻድቃንን ንሓጥኣንን ከኣ ዝናም የዝንም እዩ።” (ማቴ. 5:43-45) እወ፡ ኣገልገልቲ ኣምላኽ ከም ምዃንና መጠን፡ ንዓና ዘለዎም ኣመለኻኽታ ብዘየገድስ፡ ‘ጸላእትና ምፍቃር’ ክንመሃር ኣሎና።
20. ኣብ ሓዳስ ዓለም እቲ ንኣምላኽን ንብጾትናን ዘሎና ፍቕሪ ዜስፋሕፍሕ ስለምንታይ እዩ፧ (ኣብ ገጽ 21 ዘላ ስእሊ ርአ።)
20 ህዝቢ የሆዋ ኣብ ኵሉ መዳያት ህይወቶም ብኣመለኻኽታኦምን ብተግባሮምን ንየሆዋን ንብጾቶምን ከም ዜፍቅሩ ኼርእዩ ኣለዎም። ንኣብነት፡ ነቶም ንመልእኽቲ መንግስቲ ኣምላኽ ዘይቅበልዎ ሰባት ኪሽገሩ ኸለዉ ብምሕጋዝ፡ ንብጾትና ፍቕሪ ኸም ዘላትና ነርእዮም ኢና። ሃዋርያ ጳውሎስ፡ “እቲ ንብጻዩ ዜፍቅር ንሕጊ ፈጺምዎ እዩ እሞ፡ ንሓድሕድኩም ምፍቓር እንተ ዘይኰይኑ፡ ንሓደ እኳ ገለ ዕዳ ኣይሃልኹም። እቲ፡ “ኣይትዘሙ፡ ኣይትቕተል፡ ኣይትስረቕ፡ ኣይትተምነ” ዚብል ሕጊ፡ ካልእ ትእዛዝ ዘበለ እውን እንተሎ፡ ኣብቲ፡ “ንብጻይካ ኸም ነፍስኻ ኣፍቅሮ” ዚብል ቃል ይጠቓለል እዩ። ፍቕሪ ንብጻያ እከይ ኣይትገብሮን እያ፣ እምበኣር፡ ፍቕሪ መፈጸምታ ሕጊ እያ” ኢሉ ጸሓፈ። (ሮሜ 13:8-10) ናይ የሆዋ መሰኻኽር ከም ምዃንና መጠን፡ ኣብዛ ሓድነት ዘይብላን ብዓመጻ ዝመልአትን ሰይጣን ዚቈጻጸራ እክይቲ ዓለም ናይ ሓቂ ፍቕሪ ነርኢ ኢና። (1 ዮሃ. 5:19) ኣብቲ ሰይጣንን ኣጋንንቱን ዓለወኛታት ሰባትን ካብ ምድሪ ምስ ጠፍኡ ኣብ እትህሉ ሓዳስ ዓለም ዚግበር ኵሉ ንጥፈታት ፍቕሪ ኸም ዚሰፍን ዜጠራጥር ኣይኰነን። ኵሎም ነበርቲ ምድሪ ንኣምላኽን ንብጾቶም ምስ ኣፍቀሩስ፡ ከመይ ዝኣመሰለ በረኸት ኰን ኪኸውን እዩ!


text:
Osman Saleh Mohammed: Eritrea appreciates Russian constructive approach to global problems
ደምዳሚ መግለጺ መድረኽ ምምኽኻር ፖለቲካዊ ሓይልታት ኤርትራ
ደምዳሚ መግለጺ መድረኽ ምምኽኻር ፖለቲካዊ ሓይልታት ኤርትራ
እቶም ኣብ ነሓሰ 2013 ኣብ ኣዲስ ኣባባ ኣኼባ ዘካየዱ ፖለቲካዊ ሓይልታት ኤርትራ ካብ 31 ጥሪ ክሳብ 04 ለካቲት 2014 ኣብ ዘሎ ግዝያት እንደገና ካልኣይ ኣኼባ ኣካይዶም። እዞም ኩሎም ኣብዚ ኣኼባ’ዚ ዝተሳተፉ ውድባትን ሰልፍታትን ኣብ ቀዳማይ ኣኼባኦም ንህልዊ ኩነታት ሃገርናን ዞባናን ህዝቢ ኤርትራን ፖለቲካዊ ሓይልታቱን ኣብ ኤርትራ ሰላምን ደሞክራስን ንምስፋን ኣብ ዘካይድዎ ዘለው ቃልሲ ብሓፈሻ ብፍላይ ከኣ ሓያልን ድኹምን ጎኒ ደምበ ተቓውሞ ኤርትራ ንዝገምገሞም ብደረጃ ኣቦ መንበራት ቀጻልነት ረኺቡ ናብ ሓደ መዕለቢ ዝበጽሓሉ ካልኣይ መድረኽ ክእቶ ብዝተወሰነ መሰረት እዩ እዚ ኣኼባ’ዚ ዝተሰላሰለ።
ካልኣይ ኣኼባ መድረኽ ምምኽኻር ፖለቲካዊ ሓይልታት ኤርትራ ነቶም ካብ ቀዳማይ ኣኼባ ብደረጃ ኣቦ መንበራት ወይ ተወከልቶም ቀጻልነት ረኺቦም ኣብ ሓደ መዕለቢ ካብ ዝበጽሑዎም ናይ ድኹማት ጎንታት መጽናዕታዊ ጽሑፋትን ናብ ሓደ ናይ ሓባር ጽላል ንምብጻሕ ክሕግዙ ዝኽእሉ ፍሉይ ትኹረት ዝተዋህቦም ነጥብታትን መፍትሕታትን ንምይይጣትን ኣብ ስምምዕ ንምብጻሕን ኣብ መደምደምታ ኸኣ እንታይ ክንገብር ከምዘሎና ንምርኣይን ነበረ። በዚ መስረት ኣኼባ ነዞም ዝስዕቡ ክልተ ኣጀንዳታት ማእከል ገይሩ ተመያይጠ፡-
1. ብናይ ኣቦ መንበራትን ወከልትን ንዝቀረበ ሰነዳት ምምያይጥን ኣብ ናይ ሓባር ግንዛቤ ምብጻሕን።
2. ሓደ ዝሰመረ ሓባራዊ ናይ ፖለቲካዊ ሓይልታት ጽላል ምቛም ብዝምልከት ምርኣይ።
ኣኼባ ነቶም ዘቐረብዎ ሰነዳት በብሓደ ብምርኣይን ብምይያጥን ኣድላዪ ምምሕያሻት ብምግባርን ኣብ ክሊ ዝተሓተ መደብ ዕዮ ሓቢሮም ከቃልስዎን ከሳማምዕዎን ኣብ ሓደ ዝሰመረ ናይ ሓባር ናይ ፖለቲካዊ ሓይልታት ጽላል ከብጽሕዎን ጽገማቱ ኣብ ምፍታሕ ክሕግዝዎን ኣብ ምዕዋት ካልኣይ ሃገራዊ ጉባኤ ኤርትራዊ ሃገራዊ ባይቶ ንደሞክራስያዊ ለውጢ ናቱ ኣገዳሲ ተራ ክጻወት ከምዘኽእል እውን ኣረጋጊጹ። ካብዚ ሓቅታት’ዚ ብምብጋስን ህዝብን ሃገርን ኤርትራ ካብ ገባቲ /ዲክተታርያዊ ስርዓት ህግደፍ ዝገጥሞዎ ዘሎው ሓደጋታትን ህጹጽነት ናይዚ መድረኽ ዝጠልቦ ዘሎ ቃልሲን ሓድነትን ኣብ ጸብጻብ ብምእታው መድረኽ ምምኽኻር ፖለቲካዊ ሓይልታት ኤርትራ ኣብዞም ዝስዕቡ ስምምዓት /ምርድዳኣት/ በጺሑ።
1. ሓደ ናይ ኩሎም ፖለቲካዊ ሓይልታት ኤርትራ ጽላል ብቕልጡፍ ክቐውም ተረዳዲኡ።
2. ካልኣይ ሃገራዊ ጉባኤ ኤርትራዊ ሃገራዊ ባይቶ ንደሞክራስያዊ ለውጢ ሓዲሽ ሓይሊ ንምስታፍ ክከኣል ግዜ ስለዘድሊ ክሰጋገር ከምዘለዎ ርእዩ።
3. እዚ ብሓድነታዊ ጉባኤ ኣቢሉ ዝብጻሕ ዝሰመረ ሓባራዊ ጽላል እዚ ኣቦ መንበራት ንምዕዋቱ ዘድሊ ምድላዋት ከካይዱ ሓላፍነት ክወስዱ ተሳማሚዑ።
ኣኼባ ፖለቲካዊ ሓይልታት ኤርትራ ኣብ ጉዳይ ዲሞክራስያዊ ምንቅስቓስ ሓርነት ኩናማ ኤርትራ (ዲምሓኩኤ) ብዛዕባ’ቲ ኣብ ዝኽሪ ባሕቲ መስከረም 2012 ንጀማሪ ብረታዊ ተጋድሎ ስውራ ኤርትራ ንዝኾነ ስውእ፡ ሓሚድ እድሪስ ዓዋተ ኣመልኪቲ ዝወጸ መግለጺኦም ኣብ ደንበ ተቓውሞ ፖለቲካ ኤርትራ ዝፈጠሮ ቅልውላው ይቕሬታ ሓቲቱ።
ኣብ መደምደምታ መድረኽ ምምኽኻር ፖለቲካዊ ሓይልታት ኤርትራ ህዝብን መንግስትን ኢትዮጵያ ካብመጀመርያ ኣትሒዞም ክሳብ ሕጂ ኣኼባ ብዓወት ክዛዘም ክገብሩልና ንዝጽንሑ ኩሉ ሽነኻዊ ምድግጋፍ ልዑል ምስጋናኡ ኣቕሪቡ።
መድረኽ ምምኽኻር ፖለቲካዊ ሓይልታት ኤርትራ
07 ለካቲት 2014
http://togoruba.org/togoruba1964/mainTogorubamap/mainMap/headingMap/2014A/0902LO4-06I.html
ሰዲህኤን ካልኦት ፖለቲካዊ ውድባት ኤርትራን ዝሰርሕ ጽላል ንምቛም ኣፈናዊ ስምምዓት ገይሮም
http://www.harnnet.org/index.php/articles-corner/tigrinia-articles/5984-2014-02-12-06-32-25
http://www.harnnet.org/index.php/articles-corner/tigrinia-articles/5997-2014-02-18-21-49-37


text:
HOME
TEACHING
ABOUT ME
PHOTO GALLERY
VIDEOS
LITERATURE
MEMBERS
Teaching
view: full / summary
Negere Kidusan
Posted by million.isaac on November 2, 2013 at 12:05 PM comments (0)
ነገረ ቅዱሳን
ጥቅምቲ፳፪-ዕረፍቱ ለሉቃስ ወንጌላዊ
በስመ ኣብ ወወልድ ወመንፈስ ቅዱስ ኣኃዱ ኣምላኽ ኣሜን።
ሉቃስ ማለት መበሰሪ፡ ብስራተ መልኣኽ ስለ ዝጸሓፈ(ሉቃ፩፡፳፮/1፡26) ኣንድም—ዐቃቤ ሥራይ ዘሥጋ ክኸውን ከሎ ዐቃቤ ሥራይ ዘነፍስ ክትከውን ኢኻ ኢሉ ጎይታ ጸውዖ
(ቆላ፭፡፲፬/5፡14) ቁጽሩ ካብ ፸፪ ኣርድእቲ ኢዩ።
ንኣዴና ቅድስት ድንግል ማርያም ኣዝዩ የፍቅራ ስለ ዝነበረ፡ ካብ ፍቕራ ዝተላዕለ ስእላ ሰኣለ።ናይ ኣዴና ሥእሊ መጀመርታ ዝሠኣለ ወንጌላዊ ሉቃስ ኢዩ። ኣብ ቤተ ክርስቲያን’ውን ዝርከቡ ናይ ጸሎትን መዝሙርን መጻሕፍቲ ሥእሊ ኣዴና ቅድስት ድንግል ማርያም ዝሰኣሎም ኢዮም።
“ሰላም ለሥእልኪ እንተ ሠዐላ በእዱ ፡ሉቃስ እምወንጌላውያን ኣሓዱ (መልክዐ ሥዕል ስንክሳር 22/፳፪ ጥቅምቲ ከም ዝብል።
ነቲ ዝሰኣሎ ስእሊ እና ሸጠ ከኣ ዕለታዊ መግቡን ክዳኑን ኣትሪፉ ብስም ቅድስት ድንግል ማርያም ይምጽውቶ ነበረ።
ብመንፈስ ቅዱስ መሪሕነት ዝሰኣሎ ስእሊ ኣዴና ቅድስት ድንግል ማርያም ምስ ፍቁር ወዳ ልክዕ ብኣከለ ስጋ ከም ዘላ ገይሩ ይስእላ ነበረ፡ “ወይእቲ ሥዕል ትመስል ልብስተ ሥጋ ወያንጸፋጽፍ ሐፍ እምኔሃ” ከም ዝብል መቅድም።
ቅዱሳን ሃዋርያት ነናብ ዝኸድዎ ናይ ትምህርቲ ቦታ ብዕጫ ናብ መላእ ዓለም ክኸዱ ከለዉ ቅዱስ ዮሓንስ ኣብ ጽርዕ በጺሑ ክኸይድ ከሎ ብሓንሳብ ከዱ ካብ ሃገረ ስብከቱ ንመቄዶንያ ከፊሉ ከኣ ኣብኡ ክምህር ገዲፍዎ ከደ። ከም ኩሎም ሃዋርያት ናይ ክርስቶስ ወንጌል ብዝግባእ ማሃረ። ብድሕሪ’ዚ ወንጌል ናብ ዘይበጽሖ ቦታ ተበገሰ። ናይ እስክንድርያ መስፍን ዝነበረ ቴዎፍሎስ ዝመሃርካና ምእንቲ ከይንርስዖ ብጽሑፍ ገርካ ሃበና በሎ። ነቲ ዝማሃሮ ኩሉ ድማ ብጽርዕ ጽሒፉ ሂብዎ ከደ። ግዜኡ ድሕሪ ዕርገት ጎይታ ኣብ መጀመርታ መበል ፳፩ ዓምት ኢዩ ነይሩ። እዚ ከኣ ቀላውዴዎስ ቄሳር ካብ ዝነግስ ኣብ መበል ፲፬ ዓመቱ ኢዩ። ብድሕሪኡ ካኣ ንግብረ ሃዋርያት ጽሒፉ ለኣኸሉ።(ሉቃ፩፡፩/1፡1፡ ግ.ሃዋ፩፡፩-፪/1፡1-2)
ብድሕሪ እዚ ንቅዱስ ጴጥሮስን ቅዱስ ጳውሎስን ተኸቲሉ ኣብ ሮማ ዝነበሩ ህዝቢ ንኽምህር ከደ። ንሮማውያን ከኣ ካብ ኣምልኾ ጣዖት ናብ ኣምልኾተ እግዚኣብሔር መለሶም። ናይ ጣዖት ካህናትን እቲ ናይቲ ዘመን ገዛኢ ዝነበረ ጨካን ዓላዊ ንጉስ ኔሮንን ሉቃስ ዝተባህለ መሰርይ ንኣምልኽትና ሰባበረልና ንህዝብና ከኣ ኣስሓተልና እና በሉ ንሰባት ከናዕቡ ጀመሩ። ኣብ መወዳእታ ከኣ በቲ ቅዱስ ሉቃስ ዝገብሮ ዝነበረ ንሕሙማት ምፍዋስ፡ ንሙዉታት ምትንሳእ ንዝተደነሱ ምፍዋስን ኔሮን ንጉስ ኣዝዩ ስለ ዝተቖጥዐ ወተሃደራት ልኢኹ ናብ ቤቱ ኣምጽኦ። ነታ ኢየሱስ እና በለት እጥጽሕፍ ዘላ የመነይቲ ኢዱ ትቆረጽ ኢሉ ከኣ ኣቕረጻ። እንተኾነ ቅዱስ ሉቃስ ” ኦ! እግዚኣብሔር እቶም ንምቑራጽ ኢደይ ዝረኣዩ ሰባት እቲ ዘድሕን ዝብልዎ ኣምላኾም ድኣ ኣበይ ኣሎ፧ እንተድኣ ኣልዩስ ስልጣኑ ድኣ ንመዓስ ክኾኖም ኢዩ፧ ምእንቲ ከይብሉስ እዛ ኢደይ ናብታ ዝነበረታ ምለሳ” እና በለ ጸለየ። ቅዱስ እግዚኣሔር ከኣ ንኢዱ ከምታ ዝነበረታ ገበራ። ነዚ ተኣምር እዚ ዝረኣዩ ብዙሓት ሰባት ብእግዚኣብሔር ኣመኑ።
በቲ ዝተፈጸመ ነገር ኣብ ክንዲ ነቲ ሓያል ኣምላኽ ምእማን ከም ፎርዖን ልቡ ዘትረረ ኔሮን ንኹላቶም ብስሕለት ሴፍ ክሞቱ ኣዘዘ። ቅዱስ ሉቃስ’ውን ክሳዱ ብስሕለት ሴፍ ስጋኡ ሰባት ምእንቲ ከይረኽብዎ ናብ ባሕሪ ደርበዮ።እንተኾነ ምእመናን ረኺቦም ቀበርዎ። ጸሎቱን በረኸቱን ናይ ቅዱስ ሉቃስ ምስ ኩላትና ይኹን። ናይ ኩሎም ናይዛ ዕለት እዚኣ ሰማእታት በረኸቶም ኣይፈለየና።ኣሜን።
ወስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!
ምንጪ፡ ብትምህርቲ ሰንበት ማሕበር ማርያም
source @ mahberemariam.
Negere Maryam
Posted by million.isaac on October 14, 2013 at 7:50 PM comments (0)
ነገረ ማርያም.
ካብ ንጹሃት ንጽህቲ ኣዴና ቅድስት ድንግል ማርያም
በስመ ኣብ ወወልድ ወመንፈስ ቅዱስ ኣሃዱ ኣምላክ ኣሜን
ካብ ንጹሃት ንጽህቲ
ካብ ነገረ ማርያም ፦እዚ ዓምዲ’ዚ ናይ ኣደና ቅድስት ድንግል ማርያም፣ ቅድስና፣ ድንግልና፣ ንጽህና፣ ክብርን ኣማላድነትን ዝነግር ዓምዲ እዩ። ንሎሚ እምበኣር ካብ’ቲ ብዙሕ ብውሑድ ብድሩት ዕቕምና ካብ ነገረ ማርያም መሰረት ብምግባር ብመጠኑ ኣቕሪብና ኣለና እሞ እግዚኣብሔር ብረዲኤቱን ምሕረቱን ኣደና ቅድስት ድንግል ማርያም ብኣማላድነታን ጸሎታን ምሳና ይሃሉ።
ካብ ንጹሃት ንጽህቲ ፦
ንኣዴና ቅድስት ድንግል ማርያም ብዙሓት ኣቦታት ብብዙሕ መንገድታት ገሊጾምዋ ኢዮም። ሓደ ካብዞም ኣቦታት ጥበበኛ ሰሎሙን ኢዩ። ኣብ መኃልየ መኃልይ መጽሓፍ ብሓፈሻ ኣብ ምዕራፍ 4፥7 ድማ ብፍላይ እቲ ናታ ክብሪ ገሊጽዎ ኣሎ። “ኦ ፍቅርተይ ኩሉንትናኺ ጽብቕቲ ኢኺ” ብምባል ንኣዴና ቅድስት ድንግል ማርያም ብኩልንትናኣ ጽብቕቲ ከም ዝኾነት ይገልጽ። እዚ ጽባቐ ደጋዊ ዘይኮነ ውሽጣዊ፣ ስጋዊ ዘይኮነ መንፈሳዊ’ዩ። ወይ’ውን ናይ ኣካላት ቁመና ጽባቐ ኣይኮነን ዝገልጽ ዘሎ፣እንታይ ድኣ ናይ ውሽጢ ኣካላት ጽባቐ’ዩ። እግዚኣብሔር ክመርጽ ወይ ክሓሪ ከሎ ደጋዊ ጽባቐ ወይ ናይ ኣካላዊ ቁመና ጽባቐ ኣይኮነን ዝርኢ። ደጋዊ ቁመና ዝሓሪ እንተ ዝኸውን ነቲ ቦኽሪ ወዲ እሴይ ንኤልያብ ምመረጸ ነይሩ (1ይ ሳሙ16፥17)። “ንሰሜን፣ንደቡብ፣ ንምብራቕ፣ ንምዕራብ፣ ጠመተ ከማኺ ዝበለ ኣይረኸበን” ብምባል ኣባ ሕርያቆስ ኣብ ቅዳሴ ገሊጹዎ ኣሎ። ብሓቂ እግዚኣብሔር ኣምላኽ ከም ኣዴና ቅድስት ድንግል ማርያም ዝበለት ብኩልንትንኣ ዝተመርጸት ከቶ ኣይረኸበን። እሞ መሕደሪኡ ክትከውን በሃጋ (መዝ 132፥13) ነቲ ኣዳምን ሔዋናን ዝበደልዎ በደል ንምድምሳስን ካሕሳ ንምሃብን ካብ ኣዴና ቅድስት ድንግል ማርያም ተወሊዱ ንከድሕነና መሕደሪኡ ንኽትከውን መረጻን በሃጋን። ጥበበኛ ሰለሙን ቀጺሉ’ውን “ሕፍቲ ውን የብልክን” ብምባል ነቲ ቀዳማይ ሓሳቡ ብዝግባእ ጽቡቕ ገይሩ ገሊጽዎ ኣሎ። ቅዱስ ያሬድ ውን ነዚ ናይ ሰለሙን ቃል መሰረት ብምግባር ኣብ ኣንቀጸ ብርሃን ዝተባህለ ምጽሓፍ “ኣንቲ ውእቱ ንጽሕት እምንጹሐን” ካብ ንጽሐት ንጽሕቲ ኢኺ ክብል ሞጕስዋ ኣሎ።
ሕፍቲ እንታይ ማለት እዩ። ሕፍቲ ማለት፣ ኣበር፣ ርኽሰት፣ ሓጢኣት፣ ጉድለት፣ ማለት’ዩ። እወ ኣዴና ቅድስት ድንግል ማርያም ኣበር፣ ርኽሰት፣ ሓጢኣት ፣ ጉድለት የብላን። ንምዃኑ ግን ሓጢኣት (በደል ብኸመይ መጺኡ፣ እንታይ ሳዕቤንከ ኣምጺኡ፣ ዝብል ሕቶታት ምምላስ ከድልየና ኢዩ። ሓጥያት (በደል ናብ ዓለም ዝመጸሉ ምኽንያት ኣቦና ኣዳምን ኣደና ሔዋንን እቲ እግዚኣብሔር ዝሃቦም ትእዛዝ ስለ ዘይሓለዉ፣ ዘይግብኦም ፍረ ስለዝበልዑ’ዩ ናብ ዓለም መጺኡ። ዘምጽኦ ሳዕቤን ድማ ጥንተ ተኣብሶ ብግእዝ ኮይኑ (ቀዳማይ ሓጢኣት፣ ወይ ኣዳማዊ ሓጢኣት ማለት’ዩ፣ ሞተ ነፍሲ ኢዩ። ኣዳማዊ ሓጢኣት እምበኣር ናይ ጸጋ ሙጉዳል፣ ናይ ነፍሲ ርኽሰት፣ ናይ ሓጢኣት መቅጻዕቲ ኢዩ። ንኣቦና ኣዳም ንምድሪ ብርሃጽ ገጹ ክዓያ፣ ብጻዕሪ ክበልዕ፣ እሾኽን ተኾርባን ከተብቅለሉ ተረጊሙ። ንኣዴና ሔዋን ድማ ብጻዕርን መከራን ክትወልድ፣ ከምቲ ነታ ዕንጨይቲ ዘድመኽያ፣ ደም ድመዪ ዝብል መርገም ተዋህባ። እዚ ኩሉ ብሰንኪ ትእዛዝ ዘይምሕላዎም ዝሰዓበ’ዩ ካብ ገነት ውን ተሰጉ። ጥንተ ተኣብሶ እምበኣር መርገመ ስጋ መርገም ነፍሲ ዘስዓበ ኢዩ “ሞታ ለነፍስ ርሒቅ እም እግዚኣብሔር” (ማር.ኢሳቅ። እዚ ኩሉ ንኣዴና ቅድስት ድንግል ማርያም ኣይበጸሓን፣ ካብዚ ኩሉ ነገራት ንጽህቲ ኢያ። ሎሚ ግን ብዙሓት ሰባት ነዚ ምጽሓፍ ቅዱሳዊ ዝኾነ ሓቒ ገዲፎም ናይ ጥርጥር፣ ናይ ክሕደት ቃላት ክዛረቡ ይረኣዩ ኣለዉ። ኣዴና ቅድስቲ ድንግል ማርያም ሓጢኣት ኣዳም ተመሓላሊፍዋ ኢዩ ብምባል ይዛረቡ። ከም መወከሲ ድማ ሓደ ሓደ ጥቅስታት ብምልዓል ይካትዑ ኢዮም። ካብቲ ዘልዕልዎ ገለገለ ጥቅስታት ክንርኢ ኢና።
1. ኣብ (ሮሜ 5፥12) ንዘሎ ጥቅሲ ብምልዓል ይዛረቡ፦ “ብሰሪ ሓደ ሰብኣይ ሓጢኣት ናብ ዓለም መጸ። ብምኽንያት ሓጢኣት’ውን ሞት መጸ፣ ኩላቶም ስለ ዝበደሉ ድማ ሞት ናብ ኩሉ ሰብ ተመሓላለፈ” ንዝብል ጥቅሲ ኣልዒሎም ኣዴና ቅድስት ድንግል ማርያም ሓጢኣት ኣዳም ኣለዋ ይብሉ። ሓጢኣት ኣዳም እንተነይርዋ እቲ ዝወለደቶ ክርስቶስ ውን ሓጢኣት ኣለዎ ማለት’ዩ። ንሕና ግን ከምኡ ኣይንብልን ንሱ ሓጢኣት ዘይብሉ ንጹሀ ባህሪ ዝኾነ ኣምላኽ ኢዩ። ኣዴና ቅድስት ድንግል ማርያም ውን ዝተፈልየት ኣደያ። ከመይሲ ሓጢኣት ኣዳም ዘይብላ ገይሩ እግዚኣብሔር ከም ትውለድ ስለ ዝገበረ። “መንፈስ ቅዱስ ዓቀባ እምከርስ እማ” ከም ዝተባህለ፣ ትርጉም ውዳሴ ማሪያም ናይ ረቡዕ፣ መንፈስ ቅዱስ ኣብ ማህጸን ኣዲኣ ከላ ዓቀባ። ካብ ኩሉ ሓጢኣትን በደልን ከም ዘይሓልፋ ገይሩ ኣኽቢርዋ’ዩ ኣበር ዘይብላ ንጽህቲ፣ ንምርዳእ ብቃል ነቢያት ገሊጽዎ ኣሎ “እንሆ ድንግል ክትጸንስ ወዲ ውን ክትወልድ እያ” ይብል (ት.ኢሰ 7፥14)። ግዚኡ ኣኺሉ መዓልቲ ቆጸራ ድሕነት ኣዳም ምስ ኣኸለ መልኣኽ ከበስራ ከሎ “ኣነ ድንግል እየ” በለት (ሉቃ 1፥34)። ከመይሲ ንእግዚኣብሔር ዝሰኣኖ ነገር ስለዘየለ ብዘይ ኣበር ከም ትውለድ ገበረ። እዚ ከመይ ኢሉ ይኸውን ሰብ እንተኾይና ብዘርኢ ኣዳም ዝመሓላለፍ ሓጥያት ግድን ኣለዋ ብምባል ይካትዑ። እስኪ ብሰባት ዘይከውን ወይ ዘይከኣል ዝመስል ነገር ብኣምላኽ ግን ቀሊል ዝኾነ ነገር ክንርኢ ፦ብድንግልና ዝወለደት ኣደ ኣላ ድያ? መጽሓፍ ቅዱስ ግን ኣዴና ቅድስት ድንግል ማርያም ብድንግልና ከም ዝወለደት ይነግር። “ንሰብ ዘይከኣሎ ንኣምላኽና ግና ኩሉ ይከኣሎ እዩ”(ማቴ 19፦26)። ንኣምላኽ ዝሰኣኖ የለን(ሉቃ 1፥37)። ንእምኒ ዘዘምር (ሉቃ 19፦40)፣ ንኣድጊ ዘዛርብ (ዘሁ 22፦2፣ መዓልታት ንዝሓለፋ ኣደ ዘውልድ (ሉቃ 1፦18-24, ዘፍ 18፦10) ኩሉ ዝኽእል እዩ’ሞ ከምዝደለዮ ብዝደለዮ ገይሩ ዝሰርሕን ዝፍጽምን እዩ። እዚ ብሰብ ኣይከኣልን’ዩ ብኣምላኽ ግን ቀሊል እዩ። ንኣዴና ቅድስት ድንግል ማርያም ናይ ኣዳም ሓጥያት (ጥንተ ተኣብሶ ነጻ ብምግባር ንጽሕቲ ኮይና ከምትወልድ ገበረ። ኣብ ትንቢተ ኢሳይያስ 1፦8 -9 ዘሎ ቃል’ውን ነዚ ዝነግር እዩ። “ኢዮሩሳሌም ከኣ ከም’ቲ መከላኸሊ ዘይብሉ ኣብ ማእከል ኣታኽልቲ ወይኒ ዘሎ ዋላ ኣብ ግራት ብርጭቅ ዘሎ ኣጉዶን ብጸላኢ ከምዝተከበት ከተማ ተሪፋ ኣላ።” እዚ ንእዋኑ ንኢዮሩሳሌም’ዩ፣ ፍጻሜኡ ግን ንኣዴና ቅድስት ድንግል ማርያም ዝነበረ ትንቢት’ዩ። ካብ ሓጥያት ፣ ካብ በደል ነጻ ኮይና ከምትውለድ ዝነግር’ዩ። ኣስዒቡ’ውን ገለ ሒደት ትርፊ እንተዘይሓድገልና ከም ሰዶም ምኾና፣ ንጎመራ ምመሰልና ብምባልይዛረብ። ብሓቂ ንኣዴና ቅድስት ድንግል ማርያም እንተዘይሓድገልና፣ ካብ ሓጥያትና ዘድሕነና እንተዘይትወልደልና ከምተን ዝጠፍኣ ከተማታት ምኾና ኔርና።
ከምኡ’ውን ኣብ መጽሓፍ መሳፍንቲ ሰሎሙን ንቤት መቕደስ ኣንጽሃ፣ ቀደሳ ፣ (1ይ ነገስት 8፥7-11) ዝተባህለ’ውን ርክሰት ሃልይዋ ወይ ስለዝነበራ ኣይኮነን እንታይ ድኣ ብስም እግዚኣብሔር ንእግዚኣብሔር መሕደሪ ክትከውን ኣኽበራ፣ ፈለያ፣ መረጻ ማለት’ዩ።
ብተመሳሳሊ ቅድስት ኣዴና ድንግል’ውን “ኣንጽሆ ስጋሃ” ማለቱ ሓጢኣት ስለዝነበራ ኣንጽሃ ማለት ኣይኮነን። ንስጋኣ ኣኽበሮ፣መሕደሪኡ ክትከውን በሃጋ ማለት እዩ። ኣዴና ቅድስት ድንግል ቅድሚ ንጎይታ ምውላዳ ቅድስትን ንጽህትን እያ። ቅድሚ ንጎይታ ምውላዳ ሓጥያት እንተዝነብራ ንጎይታ ክትወልድ ኣይምኸኣለትን ምኽንያቱ እቲ ብባህሪኡ ንጹህ ዝኾነ ኣምላኽ ኣብ ንጹህ ደኣ እምበር ኣብ ረሳሕ ኣይነብርን እዩ። ከመይ’ሲ ከምቲ ንኣቦና ዳዊት ዝተባህሎ “ንስኻ ተዋጋኢ ሰብ ኢኻ፣ ደም ድማ ኣፍሲስካ ኔርካ ኢኻ እሞ ንኣይ ቤት ኣይትሰርሓለይን ኢኻ” (1ይዜና 28፦3)። ግናኸ ንስኻ ዘይኮንካ ወድኻ ኢዩ ዝሰርሓለይ ብምባል ተዛረቦ። ኣብ’ዚ ከምንርድኦ ነዚ እግዚኣቢሔር ዝሓድረሉ ቤት መቅደስ ብዓቢ ጥንቃቐን ንጽህናን ክሰርሖ ካብ ተደልየ፣ ኣካላዊ ቃል ምስ ስጋ እተዋሃህድ መቕደስ ድኣ ብከመይ ብዝበለ ንጽህናን ቅድስናን ድንግልናን ክትህነጽ ዘይግብኣ። እቲ ኣቦና ጥበበኛ ሰሎሙን ዝሰርሖ ቤት መቕደስ እግዚኣቢሔር ዝሓድረሉ ቦታ’ዩ። እታ ዝዓበየት ቤት መቕደስ ኣዴና ቅድስት ድንግል ማርያም ግን ካብ ሰለስተ ኣካል ሓደ ኣካል ጎይታ ኢየሱስ ክርስቶስ ዝተወሃሃደላ፣ ምስጢር ናይ ተዋህዶ ዝተፈጸመላ ሰፈር እያ። ካብ ምሕዳር ምውህሃድ ይዓቢ፣ ይከብር ስለዝኾነ። ከመይ’ሲ ምሕዳር ኣብ ኩሉ ፍጥረታት ዘሎ እዩ። ምውህሃድ ግን ኣብ ማንም ኣይተፈጸመን ብጀካ ኣብ ኣዴና ቅድስት ድንግል ማርያም።
3. ቅዱስ ገብሪኤል ከበስራ ዝተላእከ መጀመርታ ነቲ ዝነበራ ሓጢኣት ክድምስሰላ ደሓር ድማ ጎይታ ካብኣ ከምዝውለድ ክነግራ እዩ መጽዩ ይብሉ።
እዚ ካብ ሓቂ ዝረሓቐ፣ ካብ ምስጢር ቕዱሳን መጻሕፍቲ’ውን ውጹእ’ዩ።
ሀ. ከመይሲ መላእኽቲ ነቲ ዝነበረ ሓጢኣት ወይ ጥንተ ተኣብሶ ዝድምስሱ እንተኮይኖም ብቅድሚ ኣዴና ቅ/ድ/ማርያም ንብዙሓት ኣንስቲ ኣበሲሮም ኢዮም።ንኣብነት ኣብ ብሉይ ኪዳን ከም በዓል ሰበይቲ ማኑሄ (መሳ13፣1-20)። ኣብ ሓድሽ ኪዳን ካህን ዘካርያስ (ሉቃ 1፣13-20)፣ ካልእ ምርኣይ’ውን ይክኣል’ዩ። ካብ ናይ ሓጢኣት ኣርዑት ነጻ ምወጹ ነይሮም`ወይ ድማ ኣዳማዊ ሓጢኣት ምጠፈኣሎም ነይሩ።
ለ. ብካልእ ወገን ብስራት መላእኽቲ ካብ ጥንተ ተኣብሶ ዘድሕን እንተ ኮይኑ አእላፋት መላእክቲ ተላኢኮም ንኣዳምን ደቁን መድሓንዎ ነይሮም። ተበጃውነት ናይ ክርስቶስ እውን ኣይመድለየን ነይሩ።
ሐ. ብስራት ቅ.ገብርኤል ካብ ጥንተ ተኣብሶ ዘድሕን እንተኾይኑ ምስ ናይ ጎይታ ሞት ማዕረ ማለት’ዩ ። ስለዚ በዚ ዓበይቲ ምኽንያታት መሰረት እዚ ኣበሃህልኦም ካብ ሓቂ ዝርሓቀ ከም ዝኾነ ምርዳእ የድሊ።
ኣዴና ቅድስት ድንግል ማርያም ቅድሚ ሊቀ መላእክት ቅ.ገብርኤል ምልኣኹ ቅድስትን ንጽህትን ከም ዝነበረት፣ ሓጢኣት ኮነ ኣበር ከምዘይነበራ ኣባ ህርያቆስ ኣብ ቅዳሴ ማርያም “ወሰበ ርእየ ንጽህናኪ ለሊሁ እግዚኣብሄር ኣብ፣ ፈነወ መልኣኮ ብርሃናዌ ዘስሙ ገብርኤል” ብምባል ይገልጽ። ትርጉሙ ድማ “እግዚኣብሄር ኣብ ንጽህናኺ ምስ ረኣየ፣ ገብርኤል ዝበሃል ብርሃናዊ መልኣኽ ለኣኸ” ይብል ኣቐዲሙ ንጽህናኣ ረኣየ፣ መረጸ፣ ሓረየ፣ ብድሕሪኡ መሕደሪቱ ክትከውን ንቅዱስ ገብርኤል ከበስራ ለኣኾ ብምባል እቲ ሓቀኛ ዝኾነ ቃል ይዛረብ። ብሓቒ ኣዴና ቅድስቲ ድንግል ማርያም ሓጢኣት ዘይብላ ስለዝኾነት ንሓጢኣት ዘይብሉ ጎይታ ወሊዳ፣ እወ ብሓቂ በደል ዘይብላ ንበደል ዘይብሉ ጎይታ ስለ ዝወለደት። እወ ብርግጽ ጉድለት ዘይብላ ንጉድለት ዘይተረኽቦ ሓያል ኣምላኽ ስለ ዝወለደት። እወ ብሓቂ ዘገርም ምስጢር’ዩ ከመይሲ ኣበር፣ ርኽሰት፣ በደል፣ ሓጢኣት፣ ጉድለት፣ እንተ ዝነብራ እቲ ካብኣ ዝተወልደ ጎይታ’ውን ርኽሰት፣ ኣበር፣ ሓጢኣት፣ ጉድለት፣ ዘለዎ ምኾነ ነይሩ። ንሱ ግን እቲ ዝወለደቶ ብዘይ ጥርጥር ሙሉእ፣ ጻድቅ፣ ጉድለት ዘይብሉ ኣበር ዘይብሉ፣ ሓጢኣት ዘይብሉ ኣምላኽ ኢዩ። “ብርቱዕ ኣምላኽ፣ ኣቦ ዘለኣለም፣ መስፍን ሰላም” ተባሂሉ ተመስኪርሉ ኣሎ (ኢሳ 9፥6-7)። ከምኡ’ውን “እከይ ዘይገበረ፣ ሓሶት ኣብ ኣፉ ዘይተረኽበ ኽነሱስ፣ ምስ ሓጥኣን ከም ዝመውት ገበሩ”(ኢሳ 53፣9) ብምባል መስኪሩ ኣሎ።
4. “ኩሎም ተባላሽዮም ፍንፉን ግብሪ ይገብሩ፣ ሰናይ ዝገብር ሓደ እኳ የልቦን” (መዝ 53፣1)፣ ዝብል ቓል ብምልዓል ኣዴና ቅድስት ድንግል ማርያም’ውን ሓጢኣት ነይርዋ እዩ ይብሉ። እዚ ልምዲ እዚ ግና ናይ ተጣራጠርቲ እዩ። ንሓደ ምዕራፍ ከየንበብካ ንሓደ ቓል ነጺልካ ምውሳድ ኣመሎም እዩ እምበር፣ ኣብ መወዳእታ ናይዚ ምዕራፍ ኣብሪሂዎ ኣሎ።” ኣየ ካብ ጽዮን ምድሓን እስራኢል እንተ ዝመጽእ፣ ኣምላኽ ምርኮ ህዝቡ ምስ መለሰ ደቂ እስራኤል ክሕጎሱ እዮም፣ ባህ’ውን ክብሎም ኢዩ። ንኩሎም እተዝኸውን ንጽዮን ፈልዩ መድሃኒት ከም ትወልድ ኣይምተዛረበን ። ስለዚ ኣዴና ቅድሰት ድንግል ማርያም ከምቲ ቅዱስ ገብሪኤል መልኣኽ ዝበላ ጉድለት ዘይብላ ምልእተ ጸጋ እያ። ደቂ ሰባት ግን ድኹማት ስለ ዝኾና እምነት አንተ ሓዝና ምግባር ይጎድለና ምግባር እንተለና’ውን እምነት ይጎድለና ምልኣት የብልናን ጎዶሎ ኢና። ኣዴና ቅድስት ድንግል ማርያም ግን ካብ ኩሎም ደቂ ሰባት ዝተፈልየት ሰለ ዝኾነት “ምልእተ ጸጋ” ብጸጋ ዝተመልአት ፣ ጉድለት ዘየብላ ድንግልናን ንጽህናን ዝሓዘት እያ። ኣዴና ቅድስት ድንግል ማርያም ካብ ሰባት ዝተፈልየት ዝተመርጸት፣ ዝነጸሀት ስለ ዝኾነት ዓቢይ ቅድስና ስነ-ምግባርን ዝሓዘት ኣደ እያ። ካብ መላእኽቲ’ውን ትበልጽ ብድንግልና ሕልናን ብድንግልና ስጋን ንኽልቲኡ ስለ ዘማልአት፣ እዚ እዩ ከኣ ካብ ፍጥረታት ፍልይቲ ዘብላ። እግዚኣብሔር ኣምላኽ ድማ መሕደሪኡ ክትከውን መረጻ። ስለዚ መንፈሳዊ ቅድስናኣን ንጽህናኣን ምፍላጥ የድልየና እዩ።
ቅድስና ኣዴና ቅድስት ድንግል ማርያም፦
1.ንጽህና ስጋ 4.ድንግልና ስጋ
2. ንጽህና ነፍሲ 5.ድንግልና ሕልና
3.ንጽህና ልቦና 6.ድንግልና ልቦና
ዘማለአት ቅድስተ ቅዱሳን፣ ናይ ደናግል ድንግል ንጽህት እምንጹሃን እያ። እዚ ዓበይቲ ናይ ቅድስና ስነ-ምግባር ስለ ዘለዋ እያ ናይ ስላሴ መሕደሪ፣ ምስጢር ናይ ተዋህዶ ዝተፈጸመላ ሰፈር (ታቦት ክትከውን ዝበቐዐት። ነቲ ብኣቦና ኣዳምን ብኣዴና ሄዋንን ዘጥፋእናዮ ጸጋ ውሉድነት ነቲ ዝነበረና በደልን መቕጻዕትን ካብ ድንግል ማርያም ብዝወረሶ ስጋ ኢና እምበኣር ድሕነት ስጋ ድሕነት ነፍሲ ረኺብና ዘለና። ነዚ ድሕነት ክንረክብ ዘኽኣለትናን መሰረት ዝኾነትናን እምብኣር ኣዴና ቅድስት ድንግል ማርያም ኣያ።ከመይሲ ምስጢር ናይ ድሕነትና ክትከውን ዘኽኣላ እዚ ቅድስናን ንጽህናን ምልኣት ድንግልናኣን ኢዩ። ብናይ ኣቦና ኣዳምን ኣዴና ሔዋንን ሓጢኣትን ምመቕጻዕትን ኩኡ ሰብ ኣብ ኩነኔን መቕጻዕትን ይነብር ነበረ። ናይ ብዙሓት ኣቦታት ጸሎትን ምህልላን ናይ ብዙሓት እንስሳታት መስዋእቲ እኳ ይግበር እንተ ነበረ፣ ድሕነትን ነቲ ዝጠፈአ ጸጋ ክመልስ ኣይከኣለን። ከመይሲ እቲ ናይ ኣቦና ኣዳምን ኣዴና ሄዋንን ዝገበርዎ ሓጢኣትን በደልን ብናይ እንስሳታት ደምን ብናይ ሰባት ጸሎትን ዝድምሰስ ኣይነበረን። ከመይሲ፣-
1.ናይ ሓጢኣት መቕጻዕቲ ሞት ስለዝኾነ ሞተ (ሮሜ 6፣23)፣ ዘድሕኖ ከኣ ካልእ የድልዮ ነበረ።
2. እቲ ዝሞተሉ ወይ ምእንቱኡ ካሕሳ ዝኸውን ድማ ሓጢኣት ዘይብሉ ክኸውን ኣለዎ። ሓጢኣት ዘይብሉ ድማ ብዘይካ እግዚኣብሔር ሓደ እኳ የለን ( ኢሳ 53፣9)። ድሕነት ብዘይብኡ ኣይከውንን’ዩ (ግብ 4፣12)።
3.ክድሕን አንተኾይኑ ዝበደለ ሰብ ( ስጋ እዩ’ሞ ምስ ሰብ (ስጋ ክወሃሃድ ኣለዎ።
4.ክወሃሃድ እንተ ኾይኑ ድማ እቲ ዝወሃሃደሉ ቦታ ካብ ሓጢኣት ናጻ ክኸውን ኣለዎ። እዚ ናይ ተዋህዶ ምስጢር ዝተፈጸመሉ ቦታ (ታቦት ኣዴና ቅድስት ድንግል ማርያም እያ። ኣብ ማህጸን ኣዲኣ እንከላ ጌና ቅድሚ ንጎይታ ምውላዳ እግዚኣብሔር ቀዲስዋን ኣንጺህዋን ኢዩ። ኣዴና ቅድስት ድንግል ማርያም ሓጢኣት ነይርዋ እንተልና ጎይታ’ውን ሓጢኣት ነይርዎ ማለትና’ዩ። እንተ ነይርዎ ድማ ኣምላኽ ዘይኮነስ ሰብ’ዩ ንብል ኣለና ማለት ኢዩ። እዚ ሓቂ ዘይብሉ ነገር ኢዩ።ንሕና ግና ንሱ ሓጢኣት ከምዘይብሉ ኣምላኽ ወዲ ኣምላኽ ከምዝኾነ ኢና እንኣምን (ኢሳ 53፥9) ፣(ዮሃ 1፥1-5)፣ (ኢሳ 9፥6-7)። ኣዴና ቅድስት ድንግል ምርያም ሓጢኣት ዘይብላ ቅድስትን ንጽህትን ኣደ ኢያ። እቶም ረቀቕቲ መላእኽቲ እኳ ክጸርዎ ዘይክእሉ መለክታዊ ሓዊ ኣብ ማህጸና ብምጻር መሕደሪ ክትከውን ኪኢላ ኢያ። ካብ ኩሉ ፍጥረታት ብሓፈሻ ብፍላይ ድማ ካብ ኣንስቲ ዝተፈልየት፣ ዝኸበረት ኣደ ኢያ። ጎይታ ንድሕነትና ኣብ ዝመጸሉ ድማ ብመገዳ ኣቢሉ ድሕነት ሂቡና። ነዚ ዓቢ ምስጢር ንኽትፍጽም ዝበቀዐት ኣደ ስለ ዝኾነት ካብ ኩሉ ፍጥረታት ዝተፈልየት ኣደ ኢያ።
እምበኣር ካብ ብብዙሕ ብውሑድ፣ ካብ ብነዊሕ ብሕጽር በቲ ዱሩት ዓቅምና ናይ ኣዴና ቅድስት ድንግል ማርያም ንጽህናን ቅድስናን ከምዚ ይመስል ዝተረፈ ድማ እግዚኣሔር ዓይነ ልቦናና ኣብሪሁ ምስጢሩን ጥበቡን ባዕሉ ይግለጸልና። ኣብ መወዳእታ ከነማሓላልፎ እንደሊ ነገር እንተ ሃልዩ ናይ ኣዴና ቅድስት ድንግል ማርያም ንጽህናኣን ድንግልናኣን እግዚኣብሔር ዝሃባ ስለ ዝኾነ ንሕና እንተ ኣጉደልናዮ ኣይጎድልን ንሕና እንተ ኣዕበናዮ ኣይዓብን ኢዩ (ሮሜ 8፥33)። ንዓኣ ዘኽብር ንርእሱ ኸበረ፣ ንዓኣ ዝቐደሰ ንርእሱ ተቐደሰ ከም ዝተባህለ ኢዩ። (ኣብ ቅድሴ ማርያም ንኣባ ህርያቆስ ዝተነግሮ ኢዩ። ከምቲ ኣብ ወንገል ማቲዎስ 5፣13 ዘሎ ኣታ ጨው ንርእስኻ ክትብል መቅር ከም ዝተባህለ ኢዩ። ንርእስና ክሕሸና ሓቅን መጽሓፍ ቅዱስ ዝብሎ ነገራት ንዛረብ።ካብ ሓቂ ካብ ምስጢር መጽሓፍ ቅዱስ ኣየውጽኣና፣ ምስጢሩን ጥበቡን ይግለጸልና ኣሜን !!
ወስብሃት ለእግዚኣብሄር
ወለወለዲቱ ድንግል
ወለመስቀሉ ክቡር
ኣሜን !!
ምንጪ፡መጽሔት “ጽርሃ ጽዮን-2011
ብትምህርቲ ሰንበት ማሕበር ማርያም -ቤተ-ክርስቲያን መድሃኔኣለም
Honor your father and your mother !!
Posted by million.isaac on October 14, 2013 at 7:15 PM comments (0)
“ኣብ ምድሪ ዕድሜኻ ምእንቲ ክነውሕ፣ኣቦኻን ኣዴኻን ኣኽብር”(ዘጸ፦20፣12)
“ኣብ ምድሪ ዕድሜኻ ምእንቲ ክነውሕ፣ኣቦኻን ኣዴኻን ኣኽብር”(ዘጸ፦20፣12)
እግዚኣብሔር ኣምላኽ ብኣቦና ሙሴ ኣቢሉ ካብ ዝሃበና ትእዛዛት ሓደ ንሎሚ ክንርኢ ኢና።
4ይ ትእዛዝ፦“ኣብ ምድሪ ዕድሜኻ መታን ክነውሕ ኣቦኻን ኣዴኻን ኣኽብር” ብምባል ዝኣዘዘና ትእዛዝ ኢዩ።
ወለድኻኣኽብር፦ወለድና ንዓና ወሊዶም ምስ ወለዱና ድማ ብዙሕ ነገራት ብምውጻእ፣ንጽቡቕና እምበር ንሕማቕና ዘይሓስቡ ዘይምነዩ ኢዮም።
ዋላ ዝጎድኣና ይኹን ኣይኹን ከይፈለጥና ሕማቕ ነገር ክንልምኖም ወይ ክንእዝዞም ንኽእል ኢና።ወለድና ግን ስለ ዝለመንናዮም ንሕማቕ ነገር ኣይህቡናን ኢዮም።ኩሉ ግዜ ዝጠቕመና ነገር ኢዮም ዝህቡና።
“እንታዋይ ሰብ’ዩ ካባኻትኩም ወዱ እንጌራ እንተለመኖ እምኒ ዝህቦ፣ወይ ከኣ ዓሳ እንተለመኖ ተመን ዝህቦ” ብምባል መድሃኔኣለም ኢየሱስ ክርስቶስ ኣብ ወንጌሉ መስኪሩልና ኣሎ።(ማቴ7፣9-10)
ወለድና ኩሉ ግዜ ሰናይ ህያብ ብምሃብ ተማሂርና ኣብ ሓደ ቁም ነገር ክንበጽሕ፣ንነብሶም ገዲፎም ንደቆም ምስ ጸዓሩን ምስ ደኸሙን ኢዮም።
ወለድና እምበኣር ኩሉ ግዜ ጽቡቕ ነገር ኢዮም ዝሓስቡልና።ንሕና ደቆም’ከ፣ከምቲ ዝሓልዩልና ንሓልየሎም’ዶ᎒
ከምቲ ንሳቶም መጻኢ ተስፋ ዘለና ኣብ ቁምነገር ክንበጽሕ ብዘይ ዕረፍቲ ከም ዝደኽሙልና ንፈልጥዶ᎒ ብዘይ ምግናን ናይ ሎሚ ወለዶ፣ናይ ወለድና ጻዕሪ ሰናይ ነገራት ከምቲ ዝግባእ ንፈልጦ ኢና ክንብል ኣሸጋሪ ኢዩ።
እስከ ከም ፍቓድ እግዚኣብሔር ብኸመይ ንወለድና ከነኽብሮም ከምዝግበኣና ገለገለ ነጥብታት ክንርኢ ኢና።
1.ንወለድናምእዛዝ፦ኩሉ ዝኣዘዙና ነገር ዓቢ ይኹን ንእሽቶይ ክንትግብሮ ይግበኣና።
ንኣብነት፦ኣብ ማቴ 21፣28 ዘሎ ምሳሌ ምስ ንርኢ፣ሓደ ሰብኣይ ክልተ ደቂ ነበርዎ፣ናብቲ ቀዳማይ ቀሪቡ “ወደየ ሎሚ ናብ ኣታኽልቲ ወይኒ ውፈር እሞ ዕየ” በሎ፣ንሱ ከኣ እምቢ ኢሉ መለሰ ደሓር ግና ተጣዒሱ ወፈረ።
ናብቲ ካላኣይ ቀሪቡ ከኣ ከምኡ በሎ ንሱ ከኣ ሕራይ ጎይታይ በሎ ግና ኣይወፈረን።ሎሚ ዘለና ወለዶ’ውን በኣፍና ሕራይ ንብል ኣብ ተግባር ግን ዘየለና ካብ ትእዛዝ ዝወጻና ኢና።
ኩሉ ዓበይቲ ነገራት ወይ ናይ ጽድቂ ስረሓት እንተ ሰራሕና ብዘይ ምእዛዝ ኩሉ ኮንቱ ወይ ዘይጠቅም ኢዩ።
“ምእዛዝ ካብ መስዋእቲ ይበልጽ”(1ይሳሙ15፣22) ዝበለና ነዚ ኢዩ።ጎይታናን ኣምላኽናን መድሓኒናን ኢየሱስ ክርስቶስ ንዓና ከድሕን ኣብዚ ምድሪ ኣብ ዝነበረሉ እዋናት ካብ ህጻንነቱ ጀሚሩ ንኣዴና ቅድስት ድንግል ማርያም ይእዘዛ ነበረ።(ሉቃ፦2፣51)
እዚ ንዓና ኣብነት ክኾነና ኢሉ ኢዩ።ንወለድና ብኹሉ ነገራት ክንእዘዞም ከምዘለና ክምህረና ኢሉ ኢዩ።
2.ናይወለድኻመቕጻዕቲምቕባል፦ወለድና ብህጻንነትና ምስ ንጋገ ወይ ዘይከውን ነገር ምስ እንሰርሕ ክቐጽዑና ይኽእሉ ኢዮም።መቕጻዕቲ ናይ ወለድና ንጽቡቕ ኢዩ።ዝቐጽዑና ጸሊኦምና ዘይኮኑ፣ናይ ፍቕሪ ምልክት’ዩ።
ከመይ እንተበልና ብወለዶም ዘይተቐጽዑ ኣብ ቁምነገር ክበጽሑ ኣጸጋሚ ኢዩ። መጀመርታ እቲ ክንከዶ ዝግበኣና መንገዲ ካብ ወለድና ኢና ንመሃሮ።
ከምቲ ቅዱስ ጽሑፍ ዝምህረና “ንህጻን እታ ክኸደላ ዝግበኦ መንገዲ መሃሮ’ሞ ክሳብ መወዳእታ ካብኣ ኣይከላግስን’ዩ”።(ምሳሌ፦21፣ ብምባል እቲ እንኸዶ መንገዲ ትምህርቲ፣ምኽሪ መጀመርታ ካብ ወለድና ከም እንመሃሮ ይነግረና።
በቲ ዝመሃሩና ቅኑዕ መንገዲ ድማ ክሳብ መወዳእታ ብጽቡቕ ክንከይድ ንኽእል።ሓላፍነትና ንፈልጥ ንባዕልና ኴንና ንኻልኦት ንኸውን።ብኣንጻሩ እዞም ሎሚ ኣብ ናይ ዓለም ጥፍኣት ዝዋፈሩ ዘለዉ ዳርጋ መብዛሕቲኦም ናይ ወለዶም ምኽሪ ዘይሰምዑ፣ መቕጻዕቲ ወለዶም ዘይፈልጡ ኢዮም።
ናይ ወለዶም ፍቕሪ ዘይፈልጡ፣ብናይ ወለዶም ምኽሪ ዘይከዱ፣ ዘይቅጽዑ፣ ትእዛዝ ወለዶም ዘይፍጽሙ ካብ እግዚኣብሔር ዝረሓቑ፣ ፍርሃት እግዚኣብሔር ዘይብሎም ኣዝዮም ጨካናት ኢዮም ዝኾኑ።
ፍርሃት እግዚኣብሔር እንተዘይብልካ ድማ ብዘይ ርህራሄ ንሰብ ክትቀትል፣ብዙሕ ደም ከተፍስስ ትኽእል ኢኻ። “ኣቡኡ ዘይ ቀጸዖ ውላድከ እንታዋይ’ዩ። ከምቶም ኩሎም ውሉድ መቕጻዕቲ እንተዘይ ተቐበልኩም ግና ደቓሉ እምበር ውሉድ ኣይኮንኩምን።” (ዕብ፦12፣7-8)
ነቲ ዝቐጽዑና መቕጻዕቲ ናይ ወለድና እንተ ፍ`ዘይተቐበልና ከም ደቆም ኣይርእዩናን ኢዮም።መጻኢ ሂወትና’ውን ዘሰክፍ ኢዩ።ከምቲ መጽሓፍ ቅዱስ ዝምህረና፣ “ንውላድካ ብሸበጥ ምህራም ካብ ሲኦል የድሕን ኢዩ” ይብለና (ምሳ፦22፣13-14)፣
፣ ናይ ወለድና መቕጻዕቲ ናብ ሲኦል ካብ ምእታው ዘድሕን መድሃኒት ኢዩ። ብኣንጻሩ ናይ ዓለም ሕጊ ካብ ናይ መጽሓፍ ቅዱስ ሕጊ ወጻኢ ዝኾነ ሕጊ ኢዩ።ንውላድካ ኣይትህረም ኣይትቕጻዕ ዝብል ኢዩ።
እዚ ግን ስዲ ንክንከይድ፣ ስነስርዓት ዘይብልና ንክንከውን ዝገብር፣ናብ ሲኦል ንኽንኣቱ ዘተባብዕ ሕጊ ኢዩ። ካብ ትእዛዝ ወለድና ካብ መቕጻዕቲ ወለድና እንተወጺእና ዝጎድኣና እምበር ዝጠቕመና ኣይኮነን።
ብፍላይ ኣብ ወጻኢ (ስደት ዘለና ህጻናትን መንእሰያትን ናብ ጌጋ መንገዲ ዝመርሓና ኢዩ።
በዚ ናይ ዓለም ሕጊ እንተኼድና ሕጊ ኣልቦ ዝኾኑ ሰባት ኢና ንኸውን።ፍርሃት እግዚኣብሔር ዘይብልና ብስነ ስርዓት ዘይንኸይድ፣ኣብ ሕማቕ ወልፍታት ንጽመድ፣ ዘጸይፍ ነገራት ኣብ ምፍጻም ንዋፈር
ነቲ ርሂጽና ተጸሪፍና ዘምጻእናዮ ገንዘብ ኣብ ክንዲ ኣብ ቁምነገር እነውዕሎ ኣብዘይጠቅም ነገራት ነውዕሎ፣ ብሰንኩ ድማ መድሃኒት ዘይርከቦ ሕማምን ዕድሜና ኣብ ምሕጻርን ንወድቕ።
ሳዕቤን ናይዚ ኩሉ እንታይ ኢዩ እንተበልና ትእዛዝ እግዚኣብሔርን ወለድናን ዘይምፍጻም ኢዩ።
3.ንወለድናኣይንንዓቕ፦ ንወለድና ክንንዕቕ ኣይግበኣናን ኢዩ።ወለድና ምስ ኣረጉ ከምቲ ንሕና ብህጻንነትና ከለና ኩሉ ዝገበሩልና፣ ንሕና’ውን ኩሉ ነገራት ክንገብረሎም ይግባእ።ምስ ኣረጉ ኣይንንዓቆም።
“ካም” ንወላዲኡ ምስ ነዓቐ ከም ዝተረግመ መጽሓፍ ቅዱስ ይምህረና።(ዘፍ፦9፣20-29) ንወለድና ክንንዕቆም ኣይግበኣናን ኢዩ። “ናይ ወላዲ መርገም እንተዘይ ቀተለ የዕነኒ” ከም ዝተባሃለ መርገሞም እንተዘይ ቀተለና ኣብዛ ዓለም ግን ጽቡቕ ናብራ ክህልወና ኣይክእልን ኢዩ።
ዕድሜና’ውን ክሓጽር ኢዩ። ምናልባት ወለድና ምስ ኣረጉ፣ ከይ ኣረግና ናብ ቤተክርስቲያን ከይንኸይድ ክኽልክሉና ይኽእሉ ኢዮም።እዚ ግን ጸሊኦም ዘይ ኮኑ ብግቡእ ዘይምርዳእ ኢዩ።
ከምቲ ቃል ኣምላኽ ዝብለና “ስለ ጐይታ ኢልኩም ንወለድኹም ተኣዘዝዎም” ዝብለና ስለ ጎይታ ኢልና ክንእዘዞም ይግበኣና።ቀስ ኢልና ብትሕትና ድማ ጥቕሚ ቃል ኣምላኽ ምፍላጥና ኣብ ግዜ ንእስነትና ፈጣሪና ክንዝክር ከም ዝግባኣና ክነረድኦም ኣለና።
4,ንኻልኦትዓበይቲሰባትምኽባር፦ 4ይ ትእዛዝ ንወለድና ጥራይ ከነኽብር ኣይኮነን ዝእዝዘና።ምንም እኳ ብስጋ ወለድና እንተዘይ ኮኑ ብመንፈስ ግን ወለድና ኢዮም። ንዓበይቲ ሰባት ከነኽብር ይግበኣና ኢዩ።
ኩሉ ግዜ ብኹሉ ነገራት ፍጹማት ክንከውን ይግበኣና ኢዩ።ንኹሉ ከነፍቅር ንኹሉ ከነኽብር ይግበኣና።
“ነቲ ዝርእዮ ሓዉ ዘየፍቀረስ ነቲ ዘይርእዮ ኣምላኽ ከፍቅሮ ኣይክእልን ኢዩ’ሞ ንሓዉ እና ጸለኦስ ንኣምላኽ የፍቅሮ እየ ዝብል ንሱ ሓሳዊ ኢዩ” (1ዮሃ፦4፣20) ፣ዝብለና ነቶም እንርእዮም ዓበይቲ ሰባት ይኹኑ ካለኦት ክንእዘዞምን ከነኽብሮምን ይግባእ።
ከመይ’ሲ ንዓበይቲ ሰባት ንኣሕዋትና ምፍቃርን ምእዛዝን ንእግዚኣብሔር ምፍቃርን ምእዛዝን ስለ ዝኾነ።
ንዓበይቲ ምጽራፍ ኣይግባእን፦ ንዓበይቲ ሰባት ምጽራፍ ብፍላይ ብሓፈሻ ድማ ምጽራፍ ዘይ መንፈሳዊ ተግባር ኢዩ።ብሰንኪ ንዓበይቲ ሰባት ምጽራፎም ህጻናት ተቐዚፎም ኢዮም።
እዚ ኣብ 2ይ ነገ፦2፣23-25 ህጻናት “ኣታ በራሕ ኪድ ውጻእ፣ኣታ በራሕ ኪድ ውጻእ” ኢሎም ኣላገጽሉ።ንድሕሪት ግልጽ ኢሉ ድማ ረኣዮም።
ብስም እግዚኣብሔር ከኣ ረገሞም ሽዑ ክልተ ድቢ ካብ ዱር ወጹ፣ካብቶም ህጻናት ድማ 42 ቆልዑ ሰባበሩ ይብለና።ብሰንኪ ምጽራፍ ከም ዝተረግሙ ዕድሜኦም ከምዝሓጸረን መጽሓፍ ቅዱስ ይነግረና።
ክቡራት ህጻናት ብሓፈሻ ድማ መንእሰያት ትእዛዝ እግዚኣብሔር እንተፈጸምና ኣብዚ ምድሪ ይኹን ኣብ ሰማይ ዓቢ ጥቕሚ ኣለና።ብሓቂ ዓቢ ተስፋ ዘለዎ ትእዛዝ ኢዩ።
ኣብ ምድሪ፦ዕድሜና ይነውሕ
ምሉእ ጥዕና ይህልወና
ብዙሕን ዓበይትን በረኸት ንረክብ
ኣብ ሰማይ ዘለኣለማዊ ሂወት ንወርስ
ትእዛዝ እግዚኣብሔር እንተዘይ ፈጸምና ድማ
ዕድሜና ይሓጽር
ጥዕናና ይጎድል
በረኸት ዘይብልና ንኸውን
ኣብ ሰማይ ድማ ርስቲ ኣይህልወናን
ስለዚ ካብዚ ኩሉ ንኽንድሕን ትእዛዝ እግዚኣብሔር ንፈጽም።
ምንጪ-ጽርሃ ጽዮን ቁ 4 (ት/ሰ/ማ/ቅ/ድ/ማ/ቤተክርስቲያን መድሃኔኣለም ኣብ ቅድስት ሃገር እስራኤል ጥሪ 2005/2013)
ወስብሃት ለእግዚኣብሔር!
ወለወላዲቱ ድንግል
ወለመስቀሉ ክቡር
ኣሜን
Orthodox Tewahedo Church
Posted by million.isaac on October 14, 2013 at 12:20 PM comments (0)
ቤተ ክርስቲያና
በስመ ኣብ ወወልድ ወመንፈስ ቅዱስ ኣሃዱ ኣምላክ ኣሜን።
ቤተ ክርስቲያና እወ ቤት ሕይወት መርዓት ክርስቶስ። ቤተ ክርስቲያን ማለት ናይ ክርስቶስ ገዛ፣ ክርስቲያን ተኣኪቦም ጉባኤ ማሕበር ዘካይዱላ ማለት እዩ። ሕዝበ እግዚኣብሔር (ክርስቲያን ቃል ወንጌል ዝመሃሩላን ተኣኪቦም ናይ ሕብረት ጸሎት ንፈጣሪ ዘዕሩጉላን ኣማናዊ ናይ ዘልኣለም ሕይወት ዝህብ መግቢ ክቡር ስግኡን ደሙን መስዋእቲ ዝዓርገላ ኣብ ከውሒ ዝተሰረተት ዋጋ ዝተኸፍላ ርእሳ ኢየሱስ ክርስቶስ ዝኾነት ኣማናዊት ቤት እያ።
እስከ ህላዌ ቤተክርቲያን ቅድመ ታሪኽ ኣብ መጽሓፍ ንርአ፣- ቤተክርስቲያን ክትርአ ከላ ብምስጢር ኣምላኽ ኣብ ሰለስተ ከፊልካ ትርአ። እታ ቐዳመይቲ፣ ሰብ ቅድሚ ምፍጣሩ ዝነበረት ኣብ ዓለመ መላእኽቲ ዝነበረት ሓድነት እያ። እታ ካልአይቲ ድማ ካብ ኣቤል ክሳዕ ዘካርያስ ካህን ዝነበረት እያ። እታ ሳልሰይትን መወዳእታን ድማ ብደም ክርስቶስ ዝተመስረተት ኣማናዊት ሓድነት ሕዝበ ክርስቲያን ናይ ምሕረት ዓውዲ (ኣውደምሕረት እያ።
እምብኣርከስ እዛ ምንጪ ጸጋን ጽድቅን ዝኾነት ቤተ ክርስቲያን ኣመጻጽኣኣን ስማን ንርአ፣ ኣብ ዘመነ ብሉይ እግዚኣብሔር ምስ ሰብ ዘለዎ ርክብ ዝግለጸሉ ዝተፈላለየ ኣስማት ነበረ ንኣብነት ከኣ ኣብ ዘዳግም ተገሊጹ ከም ዘሎ በዓላት እግዚኣብሔር ንምኽባር ዝእከቡ ዝነበሩ ሕዝቢ እስራኤል ”ከሃል” ወይ ኤክለስያ ይበሃሉ ነበሩ። ንብሉይ ኪዳን ናብ ጽርኢ ዝተርጎሙ70(ሰብዓ ሊቃውንቲ እዮም። ከሃል ንዝብል ቃል እብራይስጢ ኤክለስያ ኢሎም ተርጊሞሞ ኣለዉ። እዚ ቃል እዚ ኣብ ብሉይ ኪዳን ልዕሊ 90 ግዜ ተጻሒፉ ከምዘሎ ኣብ ዛንታ ቤተ ክርስቲያን ተገሊጹ ከምዘሎ የረድእ። ዋና ትርጉሙ ድማ ኣብ ዘመነ ኦሪት ንዝነበረ ጉባኤ ሑሩያት ሕዝቢ እግዚኣብሔር ንዝኾኑ እስራኤላውያን ማለት እዩ። ኣብ ሓዲሽ ውን “ጽውዓት-ሑሩያት” ይብል (ማቴ 22፥14)።
ቤተ ክርስቲያን ማለት እምበኣር ኣብ ዘመነ ሓዲሽ ኪዳን ንሰማያዊ ክብሪ ዝተጸውዑ ዝተሓርዩ ምእመናን ሕዝበ ክርስቲያን ዝእከብሉ ቤት እዩ። መሰረት እዛ ቤተ ክርስቲያን ከኣ ጎይታናን ኣምላኽናን መድሓኒናን ኢየሱስ ክርስቶስ ምዃኑ ባዕሉ ኣብ ቅዱስ ወንጌሉ ገሊጽዎ ኣሎ። “ንቅዱስ ጴጥሮስ ሓደራ ጉስነት(ኖላውነት ኣብ ዝሃቦ’ውን ከምዚ ይብል፣ “ንስኻ ከውሒ ኢኻ ንቤተ ክርስትያነይ ኣብዛ ከውሒ ክሃንጻ እየ ደጌታት ሲኦል ድማ ኣይከናውጽዋን እዮም” ብናይ ሓደራ ቃል ዝመስረታ ባዕሉ ሙዃኑ ገሊጽዎ ንረኢ (ማቴ 16፦18)። ካብ’ዚ ጥቕሲ እንርድኦ እንተሃለወ መስራቲኣ ኢየሱስ ክርስቶስ ምዃኑ ጥራሕ ዘይኮነስ ደጌታት ሲኦል ክሕይልዋ ከምዘይክእሉን እዩ ዘረደኣና።
ሓንትን ቅንዕትን ኣምናዊትን ቤት ስለ ዝኾነት ካብ’ቲ ናይ ጥንቲ ጸላኢ ዝኾነ ዲያብሎስን ሉኡኻቱን ዝኾኑ ዝተፈላለዩ፣ ሓይልታት ክስዕሩዋ ዘይክእሉ ምኽንያቱ ርእሳ ክርስቶስ ስለዝኾነ። ክርስቶስ ሓንሳእ ንሓዋሩን ንሞት ከም ዝሰዓረ ንሳ’ውን ሓንሳእ ንሓዋሩን ብደም ክርስቶስ ተሓጺባ ዝተሃንጸት ኣማንዊት ቤት እያ። ብዙሓት እኳ ብስማ እንተ ሸቀጣን ንከሕቅቓኣ ኣውታረን እንተገተራ ናብ ሓዊ ከም ዝቐረበ ጅማት ሓሪረን ተኾምቲረን እየን ዝወድቃ። “ዝናብ ዘነመ፣ ወሓይዝ ወሓዘ፣ ንፋሳት ነፈሱ፣ ነቲ ቤት ደፍእዎ ኣብ ከውሒ ስለዝተመስረተ ድማ ኣይወደቐን” (ማቴ 7፥25)። እቲ ኣብ’ዚ ከውሒ እዚ ንቤተ ክርስትያነይ ክምስርታ እየ ዝበለ ክርስቶስ መሰረታ ስለዝኾነ።
ዝናም ዝተባህሉ፦ ዲያብሎስ ጭፍረኡን ኣጋንንትን እዮም።
ወሓዚ ዘተባህሉ፦ ኣረማውያን ከሓድያን መምለኽቲ ጣኦት ዝኾኑ ነገስታት ከም በዓል ዲዮልቅልጥያኖን ብርክያል ዲድያኖስ ዝኣመሰሉ ኢዮም።
ንፋሳት ዝተባህሉ፦ መናፍቃን መሊካውያንን ብስም ጎይታ ዝሽቅጡ ካብ ሸያጥ መምህሩ ይሁዳ ጀሚሮም እኒ ኣርዮስ፣ ንስጥሮስ፣ ልዮን ክሳብ ናይ ዘመና ተዃሉ መንጠልቲ ኣባጊዕ እዮም።
መሰረታ ኢየሱስ ክርስቶስ ሙዃኑ ዘራጋግጽ ጥቕሲ እስኪ ንመልከት፣ “ንርእስኩምን ነታ ብገዛእ ደሙ ዘጥረያ ናይ ጎይታ ቤተ ክርስቲያን ክትጓስዩ መንፈስ ቅዱስ ኤጵስቆጶሳት ገይሩ ኣብኣ ሸመኩም፣ ኩሉ መጓሰ ሓልዉ” (ግብ 20፥28)። በዚ ሓዋርያ ቅዱስ ጳውሎስ ገሊጽዎ ዘሎ ጥቅሲ ንርድኦ እንተ ሃልዩ፣ ቤተ ክርስቲያን ዝብል ቃል “ጉባኤ ምእመናን” ደኣምበር እቲ ህንጻ ጥራይ ከምዘይኮነ ክንርዳእ ንኽእል። ስለምንታይ ደኣ ነዛ ሓዋርያት ሓደራ ተቐቢሎም ብዕርፈ መስቐል ዝሓረስዋን ሓንትን ሓዋርያዊትን ኣጽናፋዊትን ቤት ዝኾነት፣ እሞኸኣ ሕጊ ቡሉይን ሕጊ ሓድሽ ኪዳንን ስርዓት ወንጌልን እትምህርን ኣብ ከርሳ ዝጸረትን መግቢ ሕይወት ንምእመናና እንዳ መገበት እትጓዓዝ ኣጽናፋዊት ሕጂ ውን ሓደራ ሓዋርያት ዝተቐበሉ ጨው ዓለም ብዝተሰምዩ ካህናታ ኣዒንቲ እግዚኣብሔር፣ መዓልታዊ ሰማእትነት ብምጉዓዝ ካብ ጽንፊ ክሳብ ጽንፊ እትነብር ዘላ ሓንትን ኣማናዊትን ብደም ክርስቶስ ዝተሓጽበት ኦርቶዶክስ ተዋህዶ ቤተክርስትያን ኣላትና (ማቴ 5፥13-16)።
ቤተክርስቲያን ሓንትን ኣማናዊት ጉባኤ ምእመናን ምዃና ቅዱስ ጳውሎስ ከረድእ እንከሎ ከምዚ ይብል፣ “ሓደ ጎይታ ሓንቲ ጥምቀት ሓንቲ እምነትን ይብል” (ኤፌ4፥5)። ሓንቲ ዝተባህለትሉ ድማ ክርስቶስ ዝርእሳ ብክርስቶስ እትኣምን ብክቡር ስግኡን ደሙን መዓልታዊ ኣንዳ ተቀደሰትን ተሓጽበትን እትነብር ሓንቲ ቤተ ክርስቲያን ኦርቶዶክስ ምዃና የረደእ፣ ኦርቶዶክስ ዝብል ቃል ናይ ሓቂ ቤት ማለት’ዩ። ሓዋርያዊት ዘበላ ውን ኣብ ዓለም ከም ትዝርጋሕ ጸኒዓ ከም እትነብር ዝገበርዋ ሓዋርያት ስለ ዝኾኑ ኢያ። “ኣብታ ቤት ኣምላኽ ማለት ኣብታ ናይ ሓቂ ዓንድን መሰረትን ዝኾነት ቤተ ክርስቲያን ሕያው ኣምላኽ ከመይ ጌርና ከም እንነብር ክትፈልጥ ጺሒፈልካ ኣለኹ” (1ይ ጢሞ3፥15)።
ኣጽናፋዊት ዝተባህለትሉ ድማ ኣብ ኣርባዕቲኡ ማእዝናት ዓለም ተዘርጊሓ ስለ እትረክብ እዩ። ቅድስቲ ቤተ ክርስቲያን እንዳ ተባህለት እትጽዋዕ ውን ቅዱስ ምስጢረ መለኮት (ክቡር ስግኡን፣ ደሙን ናይ ጎይታ ስለ ዝፍጸመሉን ዝስዋኣሉን ባዕሉ ጎይታ ብስግኡን ደሙን ስለ ዝቕደሳን ዝሓጸባን፣ 150 ቅዱሳን ኣቦታት ዝረከብዎ ጉባኤ ቆስጥንጥንያ ወንኣምን በኣሐቲ ቅድስት ቤተ ክርስቲያን ክብሉ ብውሳኔ ስለ ዝሰመይዋን እያ።
እዛ ቤት እዚኣ ኣማናዊት ቤት ዝብል እኳ ኣብ ዘመነ ብሉይ ገና ክርስቶስ ቅድሚ ምውላዱ ዝነበረት ብኢድ ሰሎሙን ዝተሃንጸት ካብ ድንኳን ናብ ግሩም ህንጻ ምስተቐየረት “ነዛ ቦታ እዚኣ ቤት መስዋእቲ ንክትከውን ሓርየያን መሪጸያን ኣለኹ ፣ ኣብ’ዛ ቦታ እዚኣ ንዝጽለ ጸሎት ኣዒንተይ ክኽፈታ ኣእዛነይ’ውን ጽን ክብላ እየን። ስመይ ድማ ንዘለኣለም ኣብኣ ክኸውን ኣዒንተይን ልበይ ከኣ ኩሉ ግዜ ኣብኣ ክኾና ሓርየያን ቀዲሰያን ኣለኹ በለ(2ይ ዜና 7፦11-16) ። ነዛ ደም እንስሳታት ዝስዉኡላ ዝነበረት መቕደስ ብሉይ ክሳዕ ክንድዚ ብመጋረጃ ተሸፊና እትግልገል ዝነበረት ቤት ኣነ ከኣ ኩሉ ጊዜ ክሕላዋን ክሓልየላን ኢየ ዚበላ ቤት (1ይ ነገሰት 9፣1-4)። እዚኣ ከኣ ናይዛ ህዝብን ኣህዛብን እስራኤል ዘስጋን እስራኤል ዘነፍስን ብደም ክርስቶስ ሓደ ዝኾኑላ ናይ ቤተክርስትያ ምሳሌ ኮይኑ የገልግል ነበረ እምበር በዚ መስዋእቲ እዚ በዚ መቕደስ እዚ ሕድገት ሓጢኣት ፍጹም ድሕነት ክርከብ ኣይከኣለን (ሮሜ 9፥24-27፣ እብራ 8፣8፣ እብ 10፣1-5) ነታ ከም ጽላሎት እትሓልፍ ክንድዚ ካብ ኣኽበራ ነዚ ኣብ ከውሒ ክሃንጻ ኢየ ብምባል ገንሸል ፋሲካ ብምዃን ብገዛእ ደሙ ዝዓደጋ ድኣ ክንደይ ዘይኽብራን ዘይሕልዋን። እታ ቀዳመይቲ ከም ጽላሎት ካብ ሓለፈት ነዛ ኣማናዊትን ሓንትን ኦርቶድክሳዊትን ክንደይ ዘይሕልዋን ዘየኽብራን። እወ እዛ ሓዋርያት ዝሓረስዋን ሰማእታት ብደሞም ዝነደቕዋን ጻድቃን ተጋደልቲ በዕጽምቶም ዝኸለልዋ ክርስቶስ ዝርእሳ ኣማናዊት ቤተክርስቲያን ማሕደረ መለኮት። እሞኸድኣ ኦሪት ዝግራታ ወንጌል ዝፍርኣ ዝኾነት ቤት ህላዌኣ መሰረታ እዚ ካብ ኮነ ከምቲ ዋናኣ ክርስቶስ ህያው ዝኾነ ሕያዊትን ኣማናዊትን ኢያ።
ሕጂውን ንፋሳት ዝተሰምዩ ሰይጣውንቲ ዝሓደርዎም መናፍቓን ክርስትያን ዘለስም ዝኾኑ ብትዕቢቶም ነዛ ቤት ክደፍእዋን ከነኣእስዋን ንእምኒ ኣይንሰግድን እናበሉ ዘይተርድኦም ኮይኑ እምበር እቲ ንዩሁዳ ንማሕነቕቲ ዝደበርዮ ንኣርዮስ ኣምዕቱ በጽቢጹ ንደገ ዘውጽአ ንንስጥሮስ መልሓሱ ዝተልተለ እንታይ ኢዩ ነይሩ እንተተባህለ ነታ ብደም ክርስቶስ ዝተሓጽበት ቤት ክኸፋፍሉን ከንኣእሱን ናይ ብድዐ ቓል ሕሱም ስለዝውጽኡ’ዶ ኣይኮነን። እዞም ናይ ሎሚ ከብዶም ዝኣምላኾም ደኣ እምበር ሓሳብ ጎይታ ዓለም ክርስቶስ ዘይብሎም መናፍቓን ብስም ኢየሱስ ዝሽቅጡ እዚ ጽዋእ ናይ ኣቦታቶም ኣርዮስን መቕደንዮስን ኣብ ርእሶም በላዒ ኮይኑ ክፈስስ ምዃኑ ምርድእ ይግብኦም (ሮሜ፣16፣17-18)።
ብስም ኢየሱስ እናበሉ ዝሽቅጡ ቅድም እቲ ኢየሱስ ዝመሃሮ ቃል ምስትውዓል ምተገብኦም ነይሩ፣ ምስጋድ ኣብ ቤተክርስቲያን ኣይግባእን ዝብሉስ ሓይለ ቃል ትምህርቱ ከስተውዕሉ ነይርዎም። “ከመይ ኣምላኽ መንፈስ ኢዩ።እቶም ዝሰግድሉ ድማ ብመንፈስን ብሓቅን ክሰግድሉ ይግባእ”( ዮሓ 4፣22-24)። እምበኣር ንሕና ኦርቶደክሳውያን እንሰግደላን ንኣምላኽና እንምብርከኸላን ብመንፈስ፣ መንፈሳዊ መስዋእት ብምዕራግ መንፈሳዊ ኣገልግሎት እንፍጽመላን ህዝበ ክርስቲያን ናይ ህይወት መግቢ ስጋን ደምን ናይ ክርስቶስ ዝቕደሰሉ ታቦት ሕጊ ኣብ ከርሳ ዝጾረት መስቀል ክርስቶስ ዝዓምዳ ኦሪትን ወንጌልን ዝብርሃናን፣ ልባሳታን ዝኾነት ቤትና ቤተ ክርስቲያን ኢያ።
ቤተክርስቲያና ክስርቶስ ዝመረጻ ቤት፣፡ እግዚኣብሄር ውን እኮ ክመርጽ ከሎ፣- ካብ ሃገራት ንእስራኤል፣ ካብ ከተማታት ንኢዮርሳሌም፣ ካብ ኣዕዋፍ ንርግቢት፣ ካብ እንስሳ ንበጊዕ፣ ካብ ኣእዋም ንኣውሊዕ፣ ካብ ኣዝርእቲ ንስርናይ፣ካብ ኣታኽልቲ ንወይኒ፣ ካብ ኣንስቲ ንቅድስቲ ድንግል ማርያም፣ እዩ መሪጹን ሓርዩን።።እዛ ቤት እዚኣ እያ እምበኣር ኣማናዊት ቤትና – ቤተክርስትያና።
“ኣብ ቀራና ጎደናታት እሞ ደው ኢልኩም ተመልከቱ እቲ ጥንታዊ መገድታት እቲ ጽቡቕ ጎደና ኣየናይ ምዃኑ ሕተቱ እሞ ብእኡ ተመላለሱ ሽዑ ንነፍስኹም ዕረፍቲ ክትረኽቡ ኢኹም” በሎም (ኤርም 6፣16)።
እሞ ንሕና ህዝበ ክርስቲያን ናብ ዕረፍቲ ክትረኽቡላ ዝተባህለት ቤት ንምምጻእ እሞ ዕረፍቲ ስጋን ነፍስን ክንረክብ። እምበኣር ሓቀኛታት ሰገድቲ ኮይና ክንርከብ የድሊ። ብመንፈስ ናብታ ብመንፈስ ዝተመልአት ቤት መጺእና ንስገድ። እዛ ቤት እዚኣ እኳ እያ በቲ እትገብሮን እትህቦን ኣማናዊ መንፈሳዊ ኣገልግሎት መንፈሳዊት ቤት ተባሂላ እትስመ። እወ ኣማናዊት ቤት ቤትና ኦርቶዶክሳዊት “ቤተክርስትያና ኢያ።
እምበኣር ክቡራን ህዝበ እግዚኣሔር ብክርስቶስ ክርስቲያን ዝተሰመኹም ክርስቲያን በዚ ኣብ ላዕሊ ተገሊጹ ዘሎ ሓጺር ጽሑፍ ቤተክርስቲያና ተረዲእና ቤትና ቤተክርስቲያና ከነለሊ ይግባእ።
ወስብሃት ለእግዚኣብሄር
ወለወላዲቱ ድንግል
ወለመስቀሉ ክቡር
ኣሜን
ምንጪ-ጽርሃጽዮን 2011/2003 ት/ሰ/ቅ/ድ/ማርያም-ቤተክርስቲያን መድሃኔኣለም
kidisti Barbar
Posted by million.isaac on October 14, 2013 at 4:45 AM comments (0)
ቅድስት ባርባራ
ቅድስት ባርባራ
“ንኽብሪ ኣምላኽን ምስጋናኡን እቲ ብኢየሱስ ክርስቶስ ዚርከብ ፍረ ጽድቂ መሊእኩም፡ ክሳዕ እታ መዓልቲ ክርስቶስ መዓንቀፊ ዜብሎምን ንጹሃትን ምእንቲ ኽትኰኑ፡ እቲ ዚሐይሽ ክትምርምሩ፡ እቲ ፍቕርኹምውን ብፍልጠት ብምስትውዓል ዘበለ ዅሉን ኣዝዩ እናበዝሔ ኪኸይድ፡ እጽልይ አሎኹ።” ፊሊ 1፥9-10
ነዚኣ ስዕሊ ዝረኣየ ዘበለ ኹሉ፣ “እዚኣ ደኣ ኣርሴማ ቅድስት እንድያ!” ኢሉ ዝደናገር ብዙሕ እዩ። ወረ ኣብ ዝበዝሐ ኣጋጣሚ ከማን፣ ቅድስት ኣርሴማ ተባሂላ፣ እዚ ስእሊ ንጥቀመሉ ኢና። የግዳስ እዚኣ፣ ቅድስት ባርባራ ትበሃል። ኣብቲ ስእሊ ምስ ንርእዮ፣ ሓደ ስም ክንረክብ ኢና። ነቲ ተጻሒፉ ዘሎ ናይ ግሪክ ፊደላት “H AΓIA BAPBAPA” ብትግሪኛ H AΓIA ማለት ቅድስት፣ BAPBAPA ባርባራ እዩ። ምስ ቅድስት ኣርሴማ ዝመሳሰል ታሪኽ ዘለዋ እዛ ቅድስት ሰማዕት፣ ባራባራ ትበሃል። ንሎሚ ምስኣ ከላልየኹም።
እዛ ኣብ ቅድስት ቤተክርስቲያን ዕለት ሸሞንተ ታሕሳስ እትዝከር ባርባራ፣ ብሰማዕትነት ዝዓረፈት፣ ሓንቲ ካብቶም ብዙሕ ተፍላጥነት ዘለዎም ቅዱሳን ኣንስት እያ። በዚ ምክንያት ዉን “ቅድስት ባርባራ ዓባይ ሰማዕት” ተባሂላ ትጽዋዕ።
ካብ ሰብ ምብራቕ ዝሞበቀሉ፣ ኣቦ ባርባራ ዲዮስቅቆሮስ ዝበሃል ኮይኑ፣ ፍሉይ ቦታ ኒክሮሜድያ ኣብ ዝበሃል ቦታ ይነብር ነበረ። እዛ ቦታ ጎዶቦ ናይታ ኣብ ሳልሳይ ክፍለ ዘመን ዝነበረት ሄልዮፖሊስ እትበሃል ኣብ ግብጺ እትርከብ ዓባይ ከተማ እያ። ኣቦ ባርባራ ኣብዛ ከተማ ዝነብር ዝነበረ ሃብታም በዓል ጸጋ ነበረ። ንጓሉ ባራባራ ኸኣ ኣዝዩ ፍሉይ ፍቕሪ ነበሮ። ንሳ ኣዝያ ዉቕብቲን መስታውዓሊት ዉን ነበረት። `ቲ ዘመን፣ ጨካን ኣራዊት ማክሲማኖስ ሮማዊ ንግብጺ የማሓድረሉ ዝነበረ ግዜ እዩ።
ኣቦ ባራባራ፣ ንጓሉ ፍሉይ ፍቕሪ ዝነበሮ ሰብኣይ ስለዝነበረ፣ ድሌታ ዘበለ ዂሉ የማልኣላ ነበረ። ንሳ በይና እትነብረሉ ዓቢ ገዛ ሃነጸላ። ንሳ ዉን ኣብቲ ኣቡኣ ዝሃነጸላ ገዛ ኮይና፣ ናብ ሰማያት ብምጥማት ፍጥረታት ተድንቕ ነበረት። ካብ ብዝሒ ልማድ ዉን፣ ብዛዕባ ጸሓይ፣ ወርሒ፣ ከዋኽብቲን ትመራመርን፣ ንዘለወን ስርዓት ዉን ትከታተል ነበረት። በዚ ተመሪሓ ዉብ፣ ሓደ ዓቢ ርድኢት ሓዘት። “ነዚ ዂሉ ዝፈጠረ፣ ካልእ ፈጣሪ” ከመዘሎ፣ ብልባ ደምደመት። እቲ ኣቡኣን፣ ነበርቲ`ታ ከተማን ዘምልኽዎ ጣኦት፣ ሓቀኛ ኣምላኽ ከምዘይዀነን፣ ካልእ ንዂሉ ዝፈጠረ ኣምላኽ ከም ዘሎ ልባ ስለዝነገራ፣ ነዚ ከተናድይ ሃሰው በለት። ኣብቲ ሽዑ ግዜ፣ ኣብ ግብጺ መምህር ክርስቲያናት ዝነበረን፣ ንብዙሓት መማህራን ቤተክርስቲያን ዘፍረየ፣ ኦሪገን ኣብታ ኸተማ ነበረ። ብዛዕባ ባራባራ ዉን ስለዝሰምዐ፣ ንሱ ብዛዕባ ሓቀኛ ኣምላኽ እግዚአብሔርን፣ እምነት ክርስትናን መሃራ።
ንሳዉን በቲ ዝተዋህባ ምህሮ ኣዝያ፣ ስለዝተረድአት፣ ንጣኦት ምምላኽ ሓዲጋ፣ ናብ እምነተ ክርስትና ተጸንበረት። ኣቡኣ ኣብ ዝሓነጸላ ገዛ፣ ነብሳ ትሕጸበላ ናይ በይና ክፍሊ ነበራ፣ እዛ ክፍሊዉን ክልተ መሳኹቲ ነብርኣ። ክርስቲያን ኮይና፣ ንጐይታናን ኣምላኽናን መድሓኒናን ኢየሱስ ክርስቶስ ከተምልኽ ምስ ጀመረት ድማ፣ ኣብታ መሕጸቢት ክፍላ፣ ሳልሰይቲ መስኮት፣ ኣብ ልዕሊ`ቲ ነብሳ ትሕጸበሉ ጋብላ ዉን መስቀል ከምዝከዉን ገበረት። ኣብኣ ክርእያ ኢሉ ምስ መጽአ ዉን፣ ብዛዕባ`ዚ ነገራት ሓተታ።
“ኣቦ ኣይትፈልጥን ዲኻ፣ ኣብ ሥሉስ ቅዱስ ኲሉ ነገር ሙሉእን ፍጹምን እዩ። እዘን ሰለስተ መሳኹቲ ንሰለስትነት ሥላሴ ተመልክት፣ እዚ መስቀል ድማ፣ ናይ ጐይታናን ኣምላኽናን መድሓኒናን ኢየሱስ ክርስቶስ መስቀል ምልክት እዩ፣ በዚ መስቀል`ዚ ከኣ ድሕነት ረኺብና። ኣቦይ መዓረይ ነዚ ዝብለካ ዘለኹ ምሕጽንታ ስምዓኒ፣ እቲ ንስኻ እተምልኾ ዘለኻ ጣኦት፣ ናይ ሓሶት ኣምላኽ እዩ፣ ፍጡር እዩ፣ ካብዚ ሒዝካዮ ዘለኻ ጌጋ ኣምልኾ፣ ናብ እግዚአብሔር ኣምላኽ ተመለስ፣ ንሱ በይኑ እዩ ፈጣሪ” ብምባል መለሰትሉ።
በቲ ዝሰምዖ ነገር ዝተገረመ ኣቡኣ፣ ኣዝዩ ሰዝሓረቐ፣ ሴይፉ መዚዙ ክቐትላ ተበገሰ፣ ንሳ ዉን ሃደመት። ካብ ኣቡኣ ዝሃደመት፣ ባርባራ ቅድስት፣ መእተዊ ምስ ሰኣነት፣ ኣዒናታ ናብ ሰማያት ኣቢላ፣ ምሕረት ካብ ኣምላኽ ሓተተት። ብኡንብኡ ዉን እቲ ኣብ ቅድሚኣ ዝነበረ ከዉሒ፣ ንኽልተ ተገሚዑ ኣፍደገ ከፈተላ። ንሳዉን ተቐላጢፋ ናብኡ ኣተወት፣ እቲ ከዊሑ ዉን፣ ናብ ናይ ቀደሙ ቅርጹ ተመሊሱ ተዓጽወ።
ነዚ ዝረኣዩ ክልተ ጓሶት፣ በቲ ነገር ኣዝዮም እንዳተገረሙ እንከለዉ፣ ኣብኡ ኣርኪቡ ከፋጥጦም ጀመረ። እቲ ቀዳማይ እኳ ሱቕ እንተበለ፣ እቲ ካልኣዩ ግና፣ ሴይፊ ፈሪሑ ዝተሓብኣትሉ ቦታ ኣመልከቶም። ብኡንቡኡ ዉን ኣተን ናቱ ማል ናብ ኣንበጣ ተቐየራ። ኣቡኣ ዉን ብድሕሪ እቲ እምኒ ብምኹላል፣ ኣብቲ ዝተሓብኣቶ ቦታ ከይዱ ረኸባ። ወሲዱ ዉን፣ ናብቲ ንብዙሓት ክርስቲያናት ኣሳቕዩ ብምቕታል ዝፍለጥ ማክሲማኖስ ኣረከባ።
ማክሲማኖስ ኣብ መጀምርታ ብሉስሉስ መንገዲ ጌሩ፣ ብዙሕ ተስፋታትን ዘታልሉ ነገራትን ብምዝራብ፣ ሓሳባ ንኽትቕይር ብዙሕ ፈታነታት ገበረ። ምስላጥ ምስ ኣበዮ ዉን፣ ብዝተፈላለየ ኣገባባት ኣቢሉ፣ ከሳቕያ ጀመረ። ብዙሕ ፈተነታት እዃ እንተገበረ፣ ካብ ፍቕሪ ክርስቶስ ግና ክፈልያ ዝኽእል ኣይነበረን።
ንጽንዓትን ትዕግስቲን ባርባራ ትኽታተል ዝነበረት፣ ዩሊያና ዝተባህለት ሓንቲ ጎርዞ ዉን፣ በቲ ነገር ኣዝያ ስልዝደንጸዋ፣ ምእንቲ ባርባራ ክትነብዕ ጀመረት። ኣብቲ ሽዑ ኣጋጣሚ ዉን፣ ጐይታና ካብ ሰማያት ወሪዱ ንቅድስት ባራባራ ከጸናንዓን ክርደኣን እንከሎ ረኣየት፣ በዚ ምኽንያት ዉን፣ ዩልያና ብጐይታ ኣሚና ክርስቲያን ተቀየረት። ጨካን ንጉስ ማክሲማኖስ በቲ ነገር ኣዝዩ ስለዝሓረቐ፣ ንክልቴአን ኣዋልድ፣ ርእሰን ክስየፋ ኣዘዘ። ዩልያናን ባራባራን ዉን ኣብ እምነተ ክርስትንአን ጸኒዐን፣ ሰማእትነት ተቐበላ።
ኣቦ ቅድስት ባራባራን፣ ጨካን ኣማሓዳሪ ማክሲማኖስን፣ ኣይጸንሑን ኣምላኽ ብመዓቱ ኣጥፍኦም። እቲ ንሳ ነብሳ ትሕጸበሉ ዝነበረት መስቀል ዝነበሮ ማይ ድማ፣ ንብዙሓት ሕሙማት ፈዉሲ ኮኖም። ዓጽሚ ናይዘን ክልተ ቅዱሳን ኣንስቲ ካብ ከተማ ገላትያ ወጻኢ ኣብ ዝነበረ ቦታ ኣንበርዎ። ድሕሪ ብዙሕ ዓመታት ዉን ኣብ ካይሮ ኣብ ዝርከብ ብሽማ ኣብ ዝተቀደሰ ቤተክርስቲያን ዓጽማ ዓረፈ።
ነዚ ስእሊ`ዚ ክንዕዘቦ ኣንከለና ቅድስት ባርባራ መስቀል፣ ስየን፣ ጽዋእን ሒዛ ንርእያ። ጽዋእ፣ ምእንቲ ስም ክርስቶስ ክትብል ዝተቀበለቶ ናይ ሰማዕትነት ምልክት እዩ። መስቀል መግለጺ እምነታን ናታ ተጋድሎን የመልክት። እቲ ስየ ድማ፣ ከም ንፈልጦ ኣብ ቤተክርስቲያን ‘ስየ’ ምልክት ንጽህ እምነት እዩ። “ጻድቃን ከም ስየ ይልምልሙ፣ ከም ጽህዲ ሊባኖስ ዉን ይዓብዩ” /መዝ 92፥12/ ኢሉ ዳዊት ዝዘመሮ ዉን፣ ጻድቃን ብእምነት ከምዝዓብዩ መረጋገጺ እዩ። ኣብ መጽሓፍ ቅዱስ ዉን ስየ ኣብ ብዙሕ ቦታታት ተጠቒሱ ንረኽቦ /2 ነገ 6፥29, ራእ 7፥9/። ስለዚ ካብዚ ቅዱስ ስእሊ እንመሃሮ፣ ነገር ሰማዕት ቅድስት ባርባራ፣ ምእንቲ መስቀለ ክርስቶስ ክትብል፣ ብንጹህ እምነት፣ ሰማእትነት ከም ዝተቐበለትን፣ ናይዚ ዓስባ ዉን ኣክሊል ህይወት ምዃኑ እዩኣባ ጊዮርጊስ ዘግስጫ ዉን፣ ኣብ ምስጋና ኣርጋኖን ዝተባህለ መጽሕፉ ዘሰንበት፣ ተቒስዋ ይርከብ።
እምበኣር ክቡራት ምእመናን፣ ንሕና ክርስቲያናት ንሰማዕታት ብዙሕ ክብሪን ፍቕሪን ኣለና፣ ብቃል ኪዳኖም ዉን ንምሕጸን ኢና። ኣብዚ ከይተሓጸርና ግና ንሕና ዉን ኣሰር ሰማዕታት ክንስዕብ ይግባእ። ፍቑራት ኣሕዋተየ ዋላዃ ንሕና ምእንቲ ስም ክርስቶስ መድሓኒና ኢልና እንቕበሎ መከራን ስደትን፣ እንእሰሮ ማእሰርቲን፣ ኣብ ኢድ ደቂ ሰባት ወዲቕና ኣንቕበሎ መግረፍቲን ሞትን እንተዘየለ፣ ሰማእትነት ግና በዚ ዝተሓጽረ ጥራይ ኣይኰነን። ስየ ሰማእትነት ኣንጾረሉን፣ ጽዋእ መድሓኒናን እንጥዕመሉ ብዙሕ ናይ ሰማዕትነት መንገዲታት ኣሎ። ገዛ ስጋና ብንጽህና እንድሕሪ ዓቂብናን፣ ስጋና ንነፍስና እንድህሪ ኣግዚእና፣ ብዂሉ ልማኖን ጸሎትን ናብ እግዚአብሔር ቀሪብና ብትሕቱ መንፈስ ምስ ንልምኖን፣ ብዂሉ ሰናይ ግብሪ እንድሕሪ ተጊህና፣ ፍረ መንፈስ ቅዱስ ዘበለ ኲሉ ብትዕግስቲ ምስ ነጥሪ፣ ሰማእታት ኢና። ጸሎትን በረኸትን ቅድስት ኣዴና ባራባራ ምስ ዂልና ይኹን!ኣሜን።
source @ fnoteatnatiewos.blogspot.no
Tsome Tsigai
Posted by million.isaac on October 10, 2013 at 9:00 AM comments (0)
ጾመ ጽጌ
ጾመ ጽጌ
ኦ ድንግል ናብቲ ንኵሉ ዝዝክር፡ ዘይርስዕ ኣዘክሪ።
ኦ ድንግል እቲ ካባኺ ኣብ ቤተ ልሔም ዝተወልደን በጭርቕቲ ከም ዝተጠቕለለን ኣዘክሪ።
ኦ ድንግል ብእዋን ቍሪ፡ እስትንፋስ አድግን ላሕምን ከም ዘማምቝዎን ኣዘክሪ።
ኦ ድንግል ብዘመን ርጉም ሄሮድስ ካብ ሃገር ናብ ሃገር ምስኡ እናጐየኪ ምሳኺ ዝተሰዶ ስደት ኣዘክሪ።
ኦ ድንግል ካብ ኣዕይንትኺ ናብ ገጽ ፍቁር ወድኺ ዝወሓዘ መሪር ንብዓት ኣዘክሪ።
ኦ ድንግል ጥሜትን ጽምእን መከራን ኃዘንን ኵሉ ምስኡ ዝበጽሓኪ ጸበባ ኣዘክሪ።
ይቕረታ ደኣ ኣዘክሪ እምበት ጥፍኣት ኣይኹን።
ንኃጥኣን ደኣ ኣዘክሪ እምበር ንጻድቃን ኣይኮነን።
ንርሱሓት ደኣ ኣዘክሪ እምበር ንንጹሓት ኣይኮነን።
እወ ኣዴና ናብቲ ዘይርስዕ ኣምላኽ ኣዘክሪ….
ኣዘክሪ ድንግል…..!
TRUE HOLY CROSS THE TRUIMPH OF SALIVATION
Posted by million.isaac on September 27, 2013 at 3:10 AM comments (0)
እንቋዕ ንብርሃነ መስቀሉ ብሰላም ኣብጽሓና፡ ኣብጽሓኩም።
ምብዓል ቅዱስ መስቀል ኣብ መስከረም 17 ዓ.ም.ግ. (መስከረም 27 ወይ 28 ዓ.ም.ፈ
ቅዱስ መስቀል ብዙሕ ተኣምራት ማለት ለምጻማት ኬንጽሕ ዕውራት ኣዕይንቶም ከብርህ
ምውታን ኬተንሥእ ስለ ዝረኣዩ ። ኣይሁድ ንመንቀኝነት ኣይዓርፉን እዮም እሞ ። ከምኡውን
ኣብ ሕጎም “ኢትቅትል ብእሴ ጻድቀ” ማለት ጻድቕ ሰብ ኣይትቕተል ዝብል ስለ ዘሎ ።
ጻድቕ ሰብ ቀቲሎም ተባሂሎም ኣብ ታሪኽ ከይውቀሱ ሰለ ዝፈርሑ ንቅዱስ መስቀል
ንምጥፋእ ኣብ ጕድጓድ ቀቢሮም ። ተዃዒቱ ንኸይወጽእ ድማ ኵሉ ሕዝቢ ኣብ ርእሲኡ6
ንኽጕሕፍ ኣዋጅ ኣወጁ፣ እቶም ሕዝቢ ድማ ንኣስታት 286 ዓመታት ዝኣክል ኣተግቢሮሞ፣
ወዮ ጐሓፍ ድማ ናብ ጎቦ ተቐየረ።
ሓንቲ ካብ መዓልታት ። ኵሎም ክርስቲያን ዝሕጐሱላ ቅድስት መዓልቲ መጽአት፣ ንሳ ድማ
ንግሥት እሌኒ ንቅዱስ መስቀል ካብ ዘለዎ ከትውጽኦ ዝብል መብፀዓኣ ኽትፍጽም ናብ
ኢየሩሳሌም ከደት እሞ ኣበይ ከም ዘሎ ዝሕብራ ሰኣነት፣ ሽዑ ንኪራኮስ ዝተባህለ ሽማግለ
ጨው ዝበዝሖ መግቢ ኣብሊዓ ማይ ከልኣቶ እሞ ። ማይ ኪሰቲ ደሊዩ ካብዘን ሠለስተ ገቦ
ሓዲኤን እያ ኢሉ እናመልከተ ነቲ ሓቂ ነገራ፣ ንሳ ድማ ካህናት ኣኪባ ። ዳሜራ ገበረት እሞ
ዕጣን እንተ ኣዕረጉ “ሰገደ ጢስ በጎልጎታ” ከም ዝብል እቲ ትኪ ናብ ሰማይ ወጺኡ ናብታ
መስቀል ዘለዋ ቦታ ተመሊሱ ሰገደ፣ ስለዚ በዛ ቅድስት መዓልቲ መስከረም 17 እዚኣ ነቲ
መሥርሕ ምዅዓት ጀመረቶ፣ እቲ ገዚፍ ገቦ ድማ ብዕለት 10 መጋቢት ኵዒታ ወደኣቶ
እሞ ብርሃን ቅዱስ መስቀል ረኣየት፣ ንሱ ምዃኑ ዘረጋግጽ ድማ ከም ቀደሙ ለምጻማት
ኣሕወየ ። ዕውራት ኣዕይንቶም ኣብርሀ ። ሕሙማት ፈወሰ።
መጋቢት 10 ግና ኵሉ ጊዜ ኣብ ጾም ስለ ዝውዕል ። ዝተቐብረሉ ቦታ ዝተረኽበሉ ።
ከምኡውን ኵዕታ ዝተጀመረሉ ዕለት መስከረም 17 ስለ ዝዀነ በዛ ቅድስት ዕለት እዚኣ
ንኽኽበር ቅድስት ቤተ ክርስቲያን ሠሪዓትልና፣ በዚ ድማ ዓመታዊ ክብረ በዓል መስቀል
ብሓባር ነብዕሎ ኣለና፣ ረድኤትን በረኸትን ናይ ቅዱስ መስቀል ኣብ ልዕሊ ኵላትና ዕጽፍን
ድርብን ኰይኑ ይውረድ ።
ኣብ መወዳእታ እምበኣር ቅድስት ቤተ ክርስቲያን ምሕረት እግዚአብሔር ። ጸሎትን ልማኖን
ናይ ኣዴና ንጽሕተ ንጹሓን ቅድስተ ቅዱሳን ድንግል ወላዲተ ኣምላክ ማርያም ። ረድኤት
ቅዱስ መስቀል ። በረኸት ኵሎም ቅዱሳን ምስ ኵልና ይሕደር ። እናበለት እዚ በዓል እዚ
ነፍስናን ሥጋናን ዝቕድስ ፣
ኃጢኣትና ዝድምስስ ፣
መንግስተ ሰማያት ዘውርስ ይግበረልና ትብል።
SOURCE FROM : መንበረ ፓትርያርክ ኦርቶዶክስ ተዋሕዶ ኣስመራ, ኤርትራ
HAPPY GEEZ NEW YEAR 2006 !!
Posted by million.isaac on September 12, 2013 at 9:10 AM comments (0)
+++ በስመ አብ ወወልድ ወመንፈስ ቅዱስ አሃዱ አምላክ አሜን! +++
source: http://kanazegelila.blogspot.nl/2012/09/18-31.html
ሓድሽ ልብን ሓድሽ መንፈስን ድማ ግበሩ። ሕዝ.18-31።
ሓድሽ ዓመት ክረምቲ ተወዲኡ ዘራእቲ ዝፈርዩሉ፣ ዝናብ ክራማት ተወዲኡ ሲዒቡ ዝመጽእ ዝኽበር ሓድሽ ናይ ተስፋን ብሥራትን በዓል እዩ። ነዚ ኣመልኪቱ ቅዱስ ሰለሙን ከምዚ ይብል። > መኃ.2፣11። ኣብ ሓድሽ ዓመት ዓመታት ጥራይ ዘይኮኑ ምድርውን ገጽታኣ ትልውጥ እያ። ዝነቀጸ ኣግራብን ዝነቀጸ መሬትን ሓምላይ ለምለም ይኸውን፣


text:
ናይ ልዕሊ ሓደ ዘመን ዕድመ ዘለዎ ኣገልግሎት ማሕተም ሳቡር፡ ኣብ ምውርራስ ተመኲሮ ስራሕ ዝምስገን ንጥፈታት የሰላስል ከምዘሎ፡ ዋና ኣካያዲ ስራሕ ናይ’ቲ ትካል ኣቶ ሙሴ ተስፋማርያም ገሊጹ።
ምምዕባል ዓቕሚ-ሰብን ምስግጋር ቴክኖሎጂን፡ ኣብ ውሕስነት መጻኢ ናይ ሓደ ትካል ወሰንቲ ስለዝኾኑ፡ ኣብ ዝተፈላለየ እዋናት ዓቕሚ ኣባላት ክብ ንምባል፡ ብክልሰ-ሓሳብን ግብርን ዝተሰነየ ስልጠናታት ከምዝወሃብ ዝሓበረ ኣቶ ሙሴ፡ ኣብ መንጎ ነባራትን ሓደስትን ኣባላት ዝግበር ናይ ተመኲሮ ምልውዋጥ እውን ኣካል ናቱ ምዃኑ ኣረዲኡ።
ኣብ 33 ሽሕ ትርብዒት ሜተር ዝተደኮነ ትካል ማሕተም ሳቡር፡ መጻሕፍቲ፡ መጽሄታት፡ ጋዜጣታት፡ ዝተፈላለየ ዓይነት ቅብሊታት፡ መዐሸጊ ባኮታትን ካልእን ከም ዝሓትም ብሰፊሑ ዘረድአ ኣቶ ሙሴ፡ ንዝያዳ ውጽኢታውነት ናብ ዓይነት ንምቕያሩ ኣብ ስልጠናታት ኣተኲሮ ከምዝግበር ሓቢሩ።
“ናይ መንእሰያትና ድሌት ስራሕን ተበግሶን ዘተባብዕ’ዩ” ዝበሉ ካብ ገዳይም ሰራሕተኛታት’ቲ ትካል ኣቶ ጸሃየ ኣይንኣለምን ኣቶ ገብረ ተስፋስላሴን፡ ሞያዊ ኣፍልጦኦም ንኸመሓላልፉሎም ዝከኣሎም ይገብሩ ከምዘለዉ ገሊጾም።


text:
እቲ ማህቪራ ኣብ ዝሃቦ ናይ ሰብ ሰባኣዊ ፍጻሜ ዘይጎነጻውነት እዩ ኣብ ዝብል ትምህርቱ ኣብ 559 – 527 ቅድሚ ልደተ ክርስቶስ ኣብ ህንዲ ዝተበገሰ ሃይማኖት ዘለዓለማዊ ሓቂ ኩላዊ ሓቂ እዩ ዝብል ጽንሰ ሓሳብ ናይ ዝስዕብ ሃይማኖት ኣብ ሎንደን ናይ ዝርከብ ጨንፈር ልኡካን ቅዱስ ኣቦና ር.ሊ.ጳ. ፍራንቸስኮ ኣብ ሃገረ ቫቲካን ዕለት 2 ሰነ 2016 ዓ.ም. ናይ ዕረተ ረቡዕ ሓፈሻዊ ኣስተምህሮ ትምህርተ ክርስቶስ ቅድሚ ምቕራቦም ተቐቢሎም ከምዘዘራረቡ ልኡኽ ጋዜጠይና ራዲዮ ቫቲካን ሰርጆ ቸንቶፋንቲ ሓቢሮም፡
ቅዱስ ኣቦና ኣብቲ ዝተኻየደ ርክብ ክንክን ከባብን ተፈጥሮን ኣማእኪሎም ጻውዒት ዘጠቓለለ ዘረባ ከምዘስምዑ ቸንቶፋንቲ ሓቢሮም፥ እቲ ኣብዚ እዋን’ዚ መብዛሕቲኡ ኣብ ደቡባዊ ከባቢ እስያ ዝርከብ ብጠቕላላ ኣብ መላእ ዓለም ልዕሊ ሾሞንተ ሚሊዮን ሰዓብቲ ዘለውዎ ሃይማኖት ጃይኒዝም ኣብ ዘይጐነጻዊ ጽንሰ ሓሳብ ሰብኣውነት ዝኣምን ዘይጐነጻውነት ባህርይ ምስ ኩሉ ፍጥረት ዝብል መሠረተ ሃይማኖቱ ቅዱስ ኣቦና ር.ሊ.ጳ. ፋንቸስኮ ኣብ ዘስምዕዎ ዘረባ ንኢዶም፥ እዚ ዓይነት ጽንሰ ሓሳብ’ዚ ነቲ ንተፈጥሮን ፍጥረትን ምክንኻን ዝብል ሰብኣዊ ሓላፍነት ዘበራብር እዩ። ፍጥረት ነጸብራቕ ፈጣሪ እዩ፡ ነጸብራቕ እግዚኣብሔር እዩ፡ ኵላትና እታ ንምንባርና ኩሉ እተቕርበልና መሬት ከነፍቅራ ይግብኣና። ኣብ ምድራዊ ሕይወትና ተሰንየና ትርጋጽ ህላዌና እያ፡ ስለዚህ ንክከናኸናን ሰላም ክንበራን ናይ ምግባር ሓላፍነት ኣሎና እሞ ዘይጎነጻዊ ባህሊ በቢ ዝተጸዋዕናሉ መገዲ ነነቓቕሕ ኢሎም፡ ናይ ጃይኒዝም ሃይማኖት ሰዓብቲ ኣብዚ መዳይ ንዘካይድዎ ጻዕሪ ድማ ንኢዶም፡ ፍጥረትን ተፈጥሮ ሓደራ ንኸናኸን ከምዝበሉ ቸንቶፋንቲ ገሊጾም።
እዚ ከምዚ ኢሉ እንከሎ ዕለት 2 ሰነ 2016 ዓ.ም. ድሕሪ ቐትሪ እቶም ናይ ሃይማኖት ጃይኒዝም ልኡካን ኣብ ሃገረ ቫቲካን ምስ ዝተፈላለያ ሃይማኖታት ዝግበር ዘተ ዘነቓቕሕ ጳጳሳዊ ቤት ምኽሪ ኣቦ መንበር ብፅዕ ካርዲናል ዣን ልዊስ ታውራን ምስ ዝተመርሔ ጉጅለ ቅድስቲ መንበር ርክብ ከምእተኻየደ ናይ ቅድስቲ መንበር ዜናን ክፍሊ ማሕተምን መግለጺ ሓቢሩ፡ እዚ ዓይነት ክሌኣዊ ርክብ ኣብ 1986 ዓ.ም. ዝተበገሰ እውን ምዃኑ ኣዘኻኺሩ ኣብቲ ዝተኻየደ ርክብ ኣብ መንጐ ካቶሊካዊት ቤተ ክርስቲያንን ሃይማኖት ጃይኒዝምን ዘሎ ሰናይ ርክብ ኣብ ምክብባርን ዝጸንዔ ምዃኑ ከምተዘከረን መንእሰይ ወለዶ ኣብ ክንክን ተፈጥሮን ፍጥረትን ክህነጽ ኣገዳሲ ምዃኑ ከምዘተሓሳሰበ ኣፍሊጡ።
መሬት ቤት ሰብኣዊ ስድራ ቤት ናይ ኩሉ ክንክንን ሓለዋን የድልያ። ብሓባር እዚ መንፈስ’ዚ ኣብ መላእ ዓለምን ሕዝብን ክሰርጽ ድማ ካቶሊካዊት ቤተ ክርስቲያንን ሃይማኖት ጃይኒዝምን ብሓባር ዝካይድዎ ተበግሶታት ዝቕጽል ምዃኑ እቲ ዘተኻየደ ርክብ ኣረጋጊጹ፡ ዘይጐነጻዊ ባህሊ ብምስፋሕ ኣብ ዓለም ሰላም መታን ክውን ክኸውንን ሰላምን ፍትሕን ድማ ተደጋጊፎም ዝኸዱ ብምዃኖም ሓልዮትን ቅርበትን ንድኻታትን ስኡናትን ኩሉ ናይ ተፈጥሮ ሃብቲ ተቛዳሲ ክኸውን ግንድ እዩ። ስለዚህ ክንክን ተፈጥሮን ሰብን ናይ ኵሉ ሓላፍነት ምዃኑ ዘነጽር ናይ ሓሳብ ልውውጥ እውን ከምእተኻየደ ናይ ቅድስቲ መንበር ዜናን ክፍሊ ማሕተምን መግለጺ ሓቢሩ፥ ሃብቲ ተፈጥሮ ብግቡእ ምጥቃምን እዚ ኣጠቓቕማ’ዚ ካብ ግብረ ምዝመዛ ናጻ ክኸውንን ንሕይወትን ንመጻኢ ወለዲ ዝሓስብ ኣጠቓቕማ እውን ክኸውን ከምዝግብኦ እቲ ርክብ ከምዘተሓሳሰበ ኣፍሊጡ።


text:
ዓቕሊ ጽበት ዝፈጠሮ ፈተነታት፡ ምጥራዝ ኤርትራውያን ካብ እስራኤል!
ካብ ዕለት ሓደ ናይ ወርሒ ክልተ 2018፡ ነብሲ ወከፍ ኤርትራዊ ስደተኛ፡ ቪዛ ከሐድስ ናብ ክፍሊ ኢመግረሽን ምስ ከደ፡ ክልተ ምርጫታት ክወሃብ ከም ዘለዎ መንግስቲ እስራኤል ወሲኑ ኣሎ፡፡ እዚ ድሕሪ ነዊሕ ክርክርን ክትዕን፡ ብዕለት 3 ናይ ወርሒ ጥሪ 2018 ዝሓለፈ ውሳነ፡ ብድምጺ ብልጫ ዝተወሰነ ምዃኑ ተገሊጹ ኣሎ። እቲ ድምጺ፡ ዝበዝሑ ካብ ኣባላት ፓርላማ እስራኤል፡ ኣንጻር ስደተኛታት ደው ብምባል 71 ካብኣቶም ነቲ ናይ መንግስቲ ናይ ምስጓግ ወይ ናይ ምእሳር ውሳነ ዝደገፉ ክኾኑ ከለዉ። እቶም ዝወሓዱ ማለት 41 ኣባላት ድማ ነቲ ውሳነ ዝተቓወሙን ኣብ ጎድኒ ስደተኛታት ደው ዝበሉን እዮም።
ብዘይካ’ዞም 41 ኣባላት ፓርላማ፡ ንናይ መንግስቲ እስራኤል ውጥናትን ውሳነታትን ዝተቓወሙ ናይ 7 ዩኒቨርስቲታትን ኮለጃትን ተመሃሮ’ውን ተቓውሞኦም ብዝተፈላለየ መልክዕ ይገልጹ ኣለዉ፡ ገለ ካብ’ቲ ንሶም ዝገልጹሉ ዘለዉ ተቓውሞ ልዕሊ ወርሒ ዝኸደ ቀዳም ምሸት ዝካየድ ሰለማዊ ሰልፊ፡ ኣብ ዝተፈላለየ ማዕከናት ዜና ዝተፈላለየ ዓንቀጻት ምጽሓፍን ተቓውሞኦም ብድምጺ ምግላጽን፡ ኣብ ማሕበራዊ ሜድያታት ዝተፈላልየ ጎስጓሳትን ተቓውሞን ምክያድ ኮይኑ፡ ንገለ ጎደናታት ተል ኣቪቭ ክሳብ ምዕጻው ዝበጽሓሉ ሰለማዊ ሰልፊ ከም ዘካየዱ’ውን ናይ ዓይኒ መሰኻኽር ንመኣዝን ሓቢሮም። ተጣበቕቲ ሰብኣዊ መሰል ከም ቀደሞም ኣንጻር መርገጺን ውሳነን መንግስቲ እስራኤል ደው ዝበሉ ምዃኖም ዝተፈለጠ’ዩ።
ብዘይካ’ዞም ዝተገለጹ ወገናት፡ ሰበ ስልጣን ፖሊስ’ውን ንናይ መንግስቲ እስራኤል ሓሳብን ውሳነን ይቃወሙ ከም ዘለዉ ይግለጽ ኣሎ። እንተኾነ መንግስቲ እስራኤል፡ እቲ ዝውስኖ ዘሎ ውሳነ፡ ንፈተነ ይውስኖ ከም ዘሎ ድሕሪ ምግላጽ፡ እንተሰርሐ ጽቡቕ እንትዘይሰርሕ ድማ ንርእዮ ዝብል መልሲ ከም ዝሃብሉ ዝተፈላለዩ ምንጪታት ይገልጹ። ንኣስታት 40 ሽሕ ዝኾኑ ሰባት፡ ድሒሮም ስደተኛታት ተባሂሎም ስሞምን ሰብኣውነቶምን ዝተቐንጠጠ ዜጋታት ሱዳንን ኤርትራን፡ ኣብ ክንዲ ዝተጸንዐን ዝተረጋገጸን ውሳነ ዝውስነሎም፡ እንተሰለጠ ጽቡቕ እንተዘይሰለጠ ድማ ኣብ ዝባንና ዝተርፍ ስንብራት የለን ኢልካ መልሲ ምሃብ፡ እሞ ድማ ካብ ሰበ ስልጣን ናይ ሓንቲ ኣብ ምምዕባል እትርከብ ሃገር፡ ካብ’ታ ንመዋእላ ኣብ ስደትን ከርተትን ዝነበረት ሃገርን ሰበ ስልጣናን ክትሰምዖ፡ ዘየደንጹ ኣይኮነን።
This slideshow requires JavaScript.
እቲ ብድምጺ ብልጫ ናይ 71 ኣባላት ፓርላማ ዝጸድቕ ዘሎ፡ (ምስጓግ ወይ ድማ ገደብ ኣልቦ ማእሰርቲ) ንመብዛሕቲኦም ስደተኛታት ዝጸሉ ኮይኑ፡ ከምቲ ኣብ መእተዊ ዝተገለጸ፡ ካብ ወርሒ ክልተ ዕለት ሓደ ናይ 2018 ንነብሲ ወከፍ ስደተኛ ክልተ ምርጫታት ጥራይ ከም ዝህብዎ ይገልጹ ኣለዉ። እቶም ምርጫታት፥
ቀዳማይ፥ ብድላይካ ሃገርና ገዲፍካልና ክትወጽእ! (ትእዛዝ)
ካልኣይ፥ ነታ ቀዳመይቲ ምርጫ እንተዘይተቐቢልካያ እትስዕብ ኮይና፡ ብግዴታ ከነውጽኣካ ኢና ወይ ድማ ገደብ ኣልቦ ማእሰርቲ ክንዳጉነካ ኢና ትብል’ያ።
እቲ ስደተኛ፡ ካብ’ዘን ዝተገለጻ ምርጫታት ነየነይቲ ከም ዝመረጸ ንኸፍልጦም፡ ናይ ሱሳ መዓልቲ ዕድል ከም ዝህብዎ’ውን ተገሊጹ ኣሎ። እተን ሱሳ መዓልቲ ተወዲአን፡ እቲ መጠንቀቕታ ዝተዋህቦ ስደተኛ ምርጫኡ ኣንጻር መርገጺን ውሳነን መንግስቲ እስራኤል ደው ምባል እንተኾይኑ፡ ድሕሪ’ተን ዝተወሰና መዓልቲታት፡ ብፍሉያት ሓይሊታት ተገፊፉ ናብ’ቲ ገደብ ኣልቦ ቤት ማሕቡስ ዝብልዎ ዘለዉ ክወስድዎ ምዃኖም ይገልጹ።
መንግስቲ እስራኤል ነቲ ንሱ ዘመሓላልፎ ዘሎ ውሳነ ንዝተቓወሙ ስደተኛታት፡ ካብ ስራሕ ደው ከብሎምን ኣብ ከተማታት ብፍሉያት ሓይሊታት ክገፎምን ምዃኑ ይገልጽ ኣሎ። ድሮ’ኳ ነዞም ፍሉይት ሓይሊታት ዝኸውን ኣስታት 300 ሚልዮን ሸክል ተሰሊዑ ከም ዘሎ ይግለጽ ኣሎ። እቲ ቅድሚ ኣስታት 4 ዓመት ዝተሰርሐ መዳጎኒ ስደተኛታት ኾሎት፡ ኣስታት ፍርቂ ቢልዮን ሸክል ወዲኡ ምንባሩ ዝዝከር ኮይኑ፡ እቲ ዝሓሰብዎን ንዕኡ ዘባኸንዎ ገንዘብን ምስ’ቲ ንስደተኛታት ከጉድለልና’ዩ ኢሎም ዝሓለንዎ ከም ዘይዳረግ ምስ ረኣይዎ፡ ኣብ’ዚ ዝቕጽል ውሑድ ኣዋርሕ ክዓጽውዎ ምዃኖም ገሊጾም’ዮም። እዚ ዘነጽረልና ነጥቢታት እንተሃልዩ፥
ሓደ፥ ሰበ ስልጣን እስራኤል ኣብ ልዕሊ ጸሊም ዝሕብሩ ሰብ ክቱር ጽልኢ ከም ዘለዎም፡
ካልኣይ፥ ነዚ ጸሊም ፍጡር ካብ ሃገሮም ሓግሒጎም ንምውጻእ ዝኾነ መጽናዕቲን ምርምርን ከይገበሩ፡ ሓይሊን ገንዘብን ተጠቒሞም ከጥፍእዎ ይፍትኑ ምህላዎም፡
ሳልሳይ ድማ፡ እቲ ንኾሎት ክሃንጹን ምስ ተሃነጸ ነቶም ኣብኡ ዝዳጎኑ ስደተኛታት ዝኸውን ቀረባት ንኸዳልዉ ዘባኸንዎ ገንዘብ፡ ንሽግር ናይ’ቶም ኣብ ደቡብ ተል ኣቪቭ ዘለዉ ዜጋታቶም ፈቲሑ፡ ንሶምን ጻዕራማት ስደተኛታቶምን ብሰላም ዝነብሩሉ ዕድል ክፈጥር ይኽእል ምንባሩ ዘይምግንዛቦም።
ራብዓይን እቲ ዝበኣሰን ድማ፡ ድሕሪ’ቲ ንኾሎት ክብሉ ዘባኸንዎ ዘይተኣደነ ቢልዮናት፡ ኣብ’ዚ እዋን’ዚ፡ ካብ ሕሉፍ ጌጋታቶም ከይተመሃሩ፡ ንሓድሽ ፈተነ ምሕግሓግ ስደተኛታት ተዓጢቖምስ፡ ንዓመት ኣስታት 300 ሚልዮን ሸክል ኣውጺኦም ብሓይሊ ክሰጉዎም ወይ ድማ ክኣስርዎም ውሳነ ኣሕሊፎም ምህላዎም እዩ።
እዚ ስደተኛታት ንምሕግሓግ ወይ ድማ ንምእሳሮም መታን ክኸውን ዝስልዕዎ ዘለዉ ገንዘብ፡ ብርግጸኛነት ነቶም ኣብ ደቡብ ተል ኣቪቭን ካልኦት ከባቢታት እስራኤልን ዘለዉ ጽጉማት ዜጋታቶም ሽግር ክፈትሕ ምኸኣለ ነይሩ። በዚ መንጽር ድማ ወጥሪ ኣብ መንጎ ስደተኛታትን ተቐማጦ ደቡብ ተል ኣቪቭን ምሃድአሞ፡ ንናይ ስደተኛታት ዝምልከት ድማ ኣብ መጽናዕቲ ዝተመርኮሰ፡ ነቲ ናይ ብሓቂ ፖለቲካዊ ሽግር ካብ ሃገሩ ዘውጽኦ ብፍሉይ። ነቲ ምስ መንግስቱ ጸገም ዘይብሉን ግዚያዊ ሽግር ክፈትሕ እየ መጺአ ዝብል ድማ ንዕኡ ዝምጥን ስጉምቲ እናወሰዱ፡ ነቲ ስደተኛታት ብሕግን ብስርዓትን ከም ዝነብር ገይሮም፡ ከዕርፉ ምኸኣሉ። ትሪ ልቢን ክቱር ጽልኢ ጸሊም ዝሕብሩ ሰብን ስለ ዘለዎም ዘይተኣደነ ገንዘብ የባኽኑ ኣለዉ።
ዋላኳ ካብ ኢትዮጵያ ዝመጹ ጸሎም ዝሕብሮም ኣይሁዳውያን ኣለዉንዶ ዝብል መልሲ ክወሃብ ዝከኣል እንተኾነ፡ ግናኸ ንዕኦም’ውን ዘይተኣደነ ግፍዒታት ከውርዱሎም ከም ዝጸንሑ፡ ክሳብ ንደቂ ኣንስትዮኦም ንኸይወልዳ ዘይፈልጣኦ መከላኸሊ ይህብወን ከም ዝነበሩ ዝተኣመኑሉ እዋናት ኣሎ። ኣብ 1995-6 ንዘጋጠሞም ዋሕዲ ደም (ብሰንኪ ኲናት) ደም ንምትካእ ተባሂሉ ካብ ኢትዮጵያውያን ኣይሁድ ዝተለገሰ ደም ከም ዝኸዓውዎ’ውን ናይ ብዙሓት መሪር ዝኽሪ’ዩ። ናብ ኣርእስቲና ምስ እንምለስ፡ እዚ ካብ 2011 ኣትሒዙ ክሳብ ሎሚ፡ ንስደተኛታት ድቃስ ከሊኡ ዘሎ ጉዳይ እምበኣር፡ ማዕረቲ ንሶም ስደተኛታት ዘይደቀሱ፡ እቶም ሰበ ስልጣንን ገለ ክፋል ሕብረተሰብ’ቲ ህዝቢን’ውን ድቃስ ኣይረኸቡን ዘለዉ። እዚ ድማ እቶም ስደተኛታት ጸለምቲ ስለ ዝኾኑ ንምቕባሎም ስለ ዝኽበዶም ደኣ’ምበር፡ ኣብ ውሽጢ’ዚ ዝሓለፈ 5 ዓመታት ካብ ከም በዓል ዩክረይንን ካልኦት ሃገራትን ዝመጹ ጸዓዱ ስደተኛታት ካብ ኣየር ፖርት ኣትሒዞም ዑቕባ ክህብዎም ተራእዮም’ዮም።
ዋላኳ ካብ ሓደ ገዚፍን ተፈራሒን መንግስቲ እዞም ዘንበብናዮም ኣፍራሕቲ ውሳነታት ክውሰዱ ይሕሰቡ እንተሃለዉ። እቲ ሓይሊ ግና ካብ ምስ’ቲ መንግስቲ ምስ’ቲ ስደተኛ እዩ ዘሎ። ምኽንያቱ፡ ኣንጻር’ቲ ንስኻ እተውጽኦ ውሳነታትን እትእውጆ ኣዋጃትን ክሳብ ሞት ደው ክብል’የ እንተኢሉ። እቲ ብብዙሓት ሓያላት ሰባትን ብሓያል ቁጠባን ዝቖመ መንግስቲ ብውልቀሰብ ክሰዓር ከም ዝኽእል ምርዳእ የድሊ። ኾሎት፡ ሓንቲ ኣብነት ናይ’ቲ ሓያል መንግስቲ ዝተሳዕረላ ቦታ እያ። እቲ ድኹም ዝመስል ስደተኛ ንዓመታት ኣብ’ቲ ንሶም ዝበልዎ ጸኒዑ ሳላ ዝተጸመመ ስዒርዎምስ ናብ ምዕጻው ክበጽሑ’ውን ገዲድዎም። ሕጂ’ውን እቲ ዝተጸመመ ክዕወት ምዃኑ ዘመልክቱ ነጥቢታት ቡዙሓታ አለዉ።
መንግስቲ እስራኤል፡ ነቶም ክሳብ ሕጂ ናይ ዑቕባ ሕቶ ዘየመልከቱን ሕቶ ሓቲቶም ዝተነጸጉን ብቐዳማይ ደረጃ፡ ግዳይ ናይ ሓደስቲ ውሳነታቱ ክገብሮም ምዃኑ’ኳ እንተገለጸ። ንሶም ምስ ተወድኡ ናበይ ከም ዘብል ዝሰሓት ኣይኮነን። ግናኸ ከምኡ ኮይኑ ከብቅዕ እዞም ንሱ ክጅምሮም ሓሲቡ ዘሎ ስደተኛታት ጸኒዖም እንተመኪቶሞ ክስዕርዎ ዘሎ ተኽእሎ ከም ዝዓቢ ምግማት ኣየሸግርን።
ሽሻይ ገብረሃንስ
06/01/2018
Categories: እዋናውያን ጽሑፋት, ዝተፈላለዩ ጽሑፋት


text:
Published: 10 October 2017
“-ኣምላኽ ሰማይ ከቃንዓልና እዩ’ሞ፥ ንሕና ባሮቱ ተንሢእና ክንዓዪ ኢና-” ብዝብል መራሒ-ቃል፥ ኣብ ዓባይ-ብሪታንያ ከተማ-ማንችስተር፥ ካብ 15/09/1917 ሠለስተ-መዓልቲ ዝወሰደ ዕዉት ጉባኤ ክካየድ ክኢሉ። እዚ ናይ ማንችስተርን, ሎንዶንን, በርኒንግሃምን ኣብያተ-ክርስቲያናት ማኅበረ-ምእመናን ተሳቲፎሞ ዝቐነዩ ጉባኤ’ዚ፥ ወለድን መንእሰያትን ብኃባር ከሳትፍ ዝኸኣለ ጉባኤ ብምንባሩ፥ ኣብ ተመክሮና ሓድሽን ፍሉይን’ዩ ነይሩ ክበሃል ይከኣል።
ኣቐዲሙ ብዝወጸ መርሓ-ግብር መሠረት ድማ፥ እቶም ንተልእኮ’ዚ መደብ’ዚ ኣብ ምቅናዕ፥ ካብ ሰሜን-ኣሜሪካ ተላኢኾም ዝመጹ ሰበኽቲ-ወንጌል፥ እዞም ለጠቕ ኢሎም ኣስማቶም ተጠቒሶም ዘለዉ ኮይኖም።ንማኅበረ-ምእመናን ከዕግብ ብዝኽእል ኣቀራርባ ዘቕረቡዎ መደብ፥ እቲ ሕጂ ዝካየድ ዘሎ ምንቕቓሕ፥ ንትንሣኤን ዕቤትን ቤተ-ክርስቲያን ክሳብ ክንደይ ቀዳምነት ብምሃብ፥ ተዓጢቑ ከም-ዝተላዕለ ዘርኢ መድረኽ’ዩ ነይሩ ክበሃል ይከኣል። ኣስማቶም ድማ ከምዚ ዝስዕብ’ዩ።
ቀሲስ-ኣትናቴዎስ ገብረኣብ
ቀሲስ-ተስፎም ገዛኢ
ዲያቆን-ብርሃነ ሥዩም
ምስዚ ብምትሕሓዝ’ውን እቶም ሠለስተ-ምሁራን “-ትውፊት-ኣቦታት-” ዝብል ኣርእስቲ መበገሲ ብምግባር “... መጽሓፍ-ቅዱስ ከምዚ ሕጂ ዘለዎ ከይተጠርነፈ ከሎ፥ እቲ ክርስቲያናዊ-እምነት ብትውፊት እናተመሓላለፈ ክመጽእ ስለ-ዝኸኣለ፥ እቶም ቀዳሞት ኣቦታት መሠረት ቤተ-ክርስቲያን ንምጽናዕ ብዝፈጸሙዎ ጻዕርን ድኻምን ከኣ’ዩ፥ እተን ብዙሕ ፈተና ዝነበረን ቀዳሞት 300-ሚእቲ ዓመታት ተሰጊረን፥ ጉባኤ-ንቅያ’ውን ብዓወት ቤተ-ክርስቲያን ተዛዚሙ፥ እቲ መሠረት ክርስትና ጠጢሑ ክቕመጥ ዝኸኣለ ...” ብምባል’ዮም እቶም ሠለስተ-ምሁራን፥ ነቲ ንተመስጦ ማኅበረ-ምእመናን ኣዚዩ ዓዳሚ ኮይኑ ዝርአ ዝነበረ ኣርእስቲ ክትንትኑዎ ዝኸኣሉ።
ብምቕጻል’ውን እቶም ምሁራን ብዛዕባ’ቲ ቤተ-ክርስቲያን ከቢድ ናይ ኑፋቄ-ፈተና ኣጋጢሙዋ ዝነበረትሉ ዓመታት ክገልጹ ከለዉ “... ነቲ ከቢድ ፈተና’ቲ ንምሕላፍ ዘኽእል ጸጋን ጥበብን ዝተዓደሉ ኣቦታት እንተ-ዘይርከቡ ነይሮም፥ መሠረት ቤተ-ክርስቲያን ክሳብ ሕጂ ጸኒዑ ክርከብ ኣይምኸኣለን ነይሩ። ሓደ ካብቶም ምእንቲ ድኅነት ቤተ-ክርስቲያን ዝተቓለሱ ኣቦታት ድማ፥ እቲ ኣብቲ እዋን’ቲ ገና መንእሰይ ዝነበረ፥ ሊቀ-ዲያቆን ኣትናቴዎስ እዩ።
እቲ ንሱ ኣብ ጉባኤ-ንቅያ ኣርቂቑ ዘቕረቦ፥ ብጸሎተ-ሃይማኖት ዝፍለጥ ትውፊት ድማ’ዩ፥ ከም ጽኑዕ-መሠረት ወይ ከም ኣብ መዓሙቕ-ባሕሪ ዝተቐመጠ መልህቅ ብምዃን፥ ነቲ ክርስቲያናዊ እምነት ኣብ ክናወጽ ዘይክእል ጽኑዕ-ከውሒ ረጊጹ ከም-ዝርከብ ገይሩዎ ዝርከብ ዘሎ ...”ብምባል’ዮም እቶም ምሁራን፥ ብዛዕባ’ቲ ካብ ኣቦታት እናተዋራረሰ ዝመጸ ትውፊት ክምህሩን ከረድኡን ዝኸኣሉ።
ንጉባኤ-ንቅያን፥ ጉባኤ-ቁስጥንጥንያን፥ ጉባኤ-ኤፌሶንንብዝምልከት’ውን፥ እቲ ጉባኤ ክፈልጥን ክመሃረሉን ብዝኽእል ኣገባብ፥ በቶም ምሁራን ካብ ዝተዘርበሎም ኣርእስቲ ምንባሮም ከይተጠቕሰ ክሕለፍ ኣይከኣልን። ብዝተረፈ እዚ ኣብ ማንችስተር ዝተኻየደ ጉባኤ ብጠቕላላ ክርአ ከሎ፥ ድሕሪ ደጊም ዓውደ-ምሕረት ቤተ-ክርስቲያንና፥ በዘፈቀደ ማንም ተላዒሉ ኣፉ ዝኸፍተሉ ዘይኮነስ፥ ሰብ ሞያ ዝኾኑ ምሁራን ዝዋስኡሉ መድረኽ ናብ ምዃን ዝተለወጠሉ ዋዜማ’ዩ ነይሩ ክበሃል ይከኣል።
ብዝተረፈ እቲ በቶም ሠለስተ-ምሁራን ክወሃብ ዝቐነየ ትምህርቲ። ካብ ምብዝሑን ምስፍሑን ዝተላዕለ፥ ንኹሉ ኣጠቓሊልካ ምቕራቡ ግዜን ወረቐትን ስለ-ዘይኣኽሎ፥ ካብ ማይ ባሕሪ ብማንካ ኢና ኣቕሪብና ክንብል ንኽእል። ብዝተረፈ ኣብዚ ጉባኤ’ዚ እቲ ህልው ኩነታት ቤተ-ክርስቲያንና’ ውን፥ ዋና መዛረቢ ኣርእስቲ ክኸውን ምኽኣሉ ከይተጠቕሰ ክሓልፍ ኣይክእልን። እቲ ጉባኤ ዘተኮረሉ ዋና ጉዳይ’ውን ንሱ’ዩ ነይሩ።
ከመይሲ ቤተ-ክርስቲያንና ኣብ ትሕቲ ከቢድ ሓደጋ ትርከብ ኣላ ኣብ ዝበሃለሉ ዘሎ ኣብዚ ሰዓት’ዚ፥ ነዚ ኣርእስቲ’ዚ ጎሲኻ ክሕለፍ ዝከኣል ስለ-ዘይነበረ፥ ንትዅረት ማኅበረ-ምእመናን ዝስሕብ ዋና ኣርእስቲ’ቲኮይኑ፥ ኣብ ጉባኤ-ማንችስተር ክርከብ ዝኸኣለ’ውን ስለ’ዚ እዩ። ስለዚ ከኣ’ዩ እቲ ጉዳይ መካነ-ሕይወት መድኃኔ-ዓለም ዝመንቀሊኡ፥ ንፓትርያርክ-እንጦንዮስ ኣብ መቑሕ ከብጽሕ ዝኸኣለ ጠንቂ፥ ነቲ ጉባኤ ብብዙሕ ከዛርቦ ዝኽእል ኣርእስቲ ኮይኑ ክርከብ ዝኸኣለ።
እቲ ኣብዚ እዋናት’ዚ ኣብ ኣሥመራ፥ ብጉልባብ ዕርቂ ክፍጸም ዝተራእየ ፈተነ’ውን፥ ንምትላል ተባሂሉ ክግበር ዝድለ ዘሎ ደኣምበር፥ ዝኾነ ፍታሕ ንምምጻእ ብቕንዕና ዝተበገሰ ዘይምንባሩ’ዩ እቲ ጉባኤ ክግምግም ዝኸኣለ። ስለዚ ፓትርያርክ-እንጦንዮስ ኣብ መንበረ-ሥልጣኖም ንኽምለሱ፥ ውሕስነት ክህብ ዘይክእል ዝኾነ ናይ ዕርቂ ሓሳብ፥ ብዝኾነ መዐቀኒ ሕዝቢ ተዋሕዶ ዘይቅብሎ ምዃኑ’ዩ፥ እቲ ጉባኤ ጸቒጡ ኣቕዋሙ ክገልጽ ዝተሰምዐ።
ብዝተረፈ ንሳቶም እቶም ሠለስተ-ምሁራን፥ ናብ “-ትምህርቲ-ድኅነት-” ብምትኳር’ውን፥ ኣብ መንጎ “-ክርስቲያን’የ-” ምባልን፥ ኣብኡ ኣብ ክርስትና ክትነብር ምኽኣል ዘሎ ፍልልይን ብምንጽጻር፥ ዝሃቡዎ ትምህርቲ ኣዚዩ ሓናፅን ኣገዳስን ምንባሩ ክጥቀስ ካብ ዘለዎ’ዩ። ማለት ኣብ ክርስትና እነብር ኣለኹ ማለት፥ ኣብ ዓለም እናነበርካ ካብ ዓለም ተፈሊኻ ክትነብር ምኽኣል፥ ማለት ምዃኑ’ዮም እቶም ምሁራን ዝገለጹዎ።
ምስ’ዚ ብምትሕሓዝ’ውን፥ “...እቲ ኣብ ክርስትና እነብር ኣለኹ ዝብል ኩሉ፥ ብቐጻሊ ነፍሱ ክፍትሽ እንተ-ኸኣለ’ዩ፥ ሕይወት ዘለዎ ክርስትና ኣሎኒ ክብል ዝኽእል እምበር፥ ብሕጊ ክርስትና ዘይምለኽ ፋሉል ዝኾነ ሕይወት ሒዝካ ክርስቲያን’የ ምባል፥ ትርጉም ዘለዎ ክርስትና ክኸውን ዘይክእል ምዃኑ’ዮም ...” እቶም ምሁራን ንልቢ ሰማዕቲ ክርዳእ ብዝኽእል ናይ ኣቀራርባ ዘይቤ ከቕርቡዎ ዝኸኣሉ።
ከም ኣበሃህላ እቶም ምሁራን “... ክርስትና ኣብ ጸጽባሕ መስቀልካ ኣልዒልካ፥ ብዘይ ምቁራጽ ክግበር ዝነብር ቀጻሊ ጉዕዞ ደኣምበር፥ ካብዚ መስመር’ዚ ወጻኢ የማነ ጸጋም ተኣላሊኻ ዝኽየድ፥ ካልእ ኣቋራጭ መንገዲ ዘለዎ ኣይኮነን። ስለዚ’ውን መስቀልካ ክትጸውር ከይከኣልካ፥ ኣብ ክርስትና እነብር ኣለኹ ምባል ስለ-ዘይከኣል፥ መስቀልን ክርስትናን ክልተ ክፈላለዩ ዘይክእሉ ምዃኖም ምፍላጥ፥ ኣብ ጉዕዞ ክርስቲያናዊ-ሕይወት ዋናን ኣገዳስን’ዩ ...” ብምባል’ዮም እቶም ምሁራን ጸቒጦም ዘረድኡ።
ብዝተረፈ ካብ ጉባኤ-ማንችስተር ክንርድኦ ከም-እንኽእል፥ እቲ ዝጸንሐ ናይ ቤተ-ክርስቲያን ተዋሕዶ መድረኽ፥ ነዚ ሕጂ ዘሎ ዘመናዊ-ትውልዲ ክርድኦ ብዝኽእል ቋንቋ፥ ክምህሩን ከረድኡን ዝኽእሉ ዘመናውያን ዉሉደ-ክህነት፥ እናተክእዎ ይኸዱ ምህላዎም’ዩ ዘረድእ። እዚ ድማ መጻኢ ዕድል ቤተ-ክርስቲያን ዘበሥር፥ ከም ነጥበ መቐይሮ ዝርአ ዓቢይ ዓወት’ዩ። እዚ ከርእየና ዝኽእል ድማ፥ ድሕሪ ደጊም ኣገልግሎት ቤተ-ክርስቲያንና፥ ወንጌል-ማእከል ናይ ዝገበረ ኣገልግሎት ዋና መድረኽ ኣብምዃን ይቕየር ስለዘሎ፥ ብሥራት ትንሣኤ ቤተ-ክርስቲያን ጌርካ ክውሰድ ዘይግብኦ ኣይኮነን።
ይኹን እምበር እቲ ብኅብረት ሠለስተ ኣብያተ-ክርስቲያናት፥ ማለት ሎንዶንን, ማንችስተርን, በርኒንግሃምን ዝተግብረ ጉባኤ። እዚ ኅብረት’ዚ ቀጻሊ ኮይኑ፥ በብዓመቱ ብቐጻሊ ጉባኤ ክግበር ዝቐረበ ሕቶ፥ብማኅበረ-ምእመናን ተቐባልነት ስለ-ዝረኸበ፥ ዓመታዊ-ጉባኤ ኣብያተ-ክርስቲያናት ዓዲ-እንግሊዝ እናተባህለ ክቕጽል ተወሲኑ ኣሎ። ብዝተረፈ ሊቀ-ካህናት ተክለ-ማርያም ምርካ-ጽዮንን ቀሲስ-ሺኖዳ ኢዮብን ኣካል እቲ ጉባኤ ኮይኖም ዝተረኽቡ ክኾኑ ከለዉ፥ ዲያቆን-ዮሓንስ ገብረ-ሕይወት ድማ ኣወሃሃዲ መድረኽ ኮይኑ ዝምስገን ኣገልግሎት ፈጺሙ እዩ።
ብዝተረፈ ማኅበረ-ምእመናን ቤተ-ክርስቲያን መድኃኔ-ዓለም ማንችስተር፥ኣብቲ ሠለስተ-መዓልቲ ዝወሰደ ጉባኤ። ኣጋይሾም ንምቕባል ዘርኣዩዎ ተወፋይነት፥ ክንደይ’ኳ ዝምስገን እዩ። እዚ ንኽንደይ ጽንኩር ፈተናታት ተሳጊሩ፥ ጸኒዑ ደው ክብል ዝኸኣለ ቤተ-ክርስቲያን’ዚ፥ ነቲዝተባህለ ኩሉ ሓሊፉ ነዚ ዕዉት ጉባኤ’ዚ ከካይድ ምኽኣሉ፥ “-በልዎ ለእግዚኣብሔር ግሩም ግብርከ-” ዘየብል ኣይኮነን። ከመይሲ እቲ ሕያው-ኣምላኽ ዓቢይ ግብሪ ገይሩልና እዩ።
ካብ ዘለዓለም ንዘለዓለም ከኣ ዝተመስገነ ይኹን-!!! ኣሜን።
ዘኣንበሳ ማርቆስ


text:
ኣብ ዝሓለፈ ሰሙን ናይ ኢትዮጵያ ብሮድካስቲንግ ኮርፐሬሽን ንመግለጺ ፈደራል ፖሊስን ግብረ-ሓይሊ ጸረ-ሽብርን ብምጥቃስ ኣብ ዝፈነዎ ሪፖርት መንግስቲ ኢትዮጵያ 28 ሚያዝያ , 2008 ዓ.ም ኣብ ዘካየዶ ስርሒት ካብ ኤርትራ ዝተላእኩ አሸበርቲ ምስ ዝአከብዎ ኣጽዋርን ንብረትን ኣብ ትሕቲ ቁጽጽር አውዒለ ምባሉ ገሊጹ ኔሩ። እቲ መሓውር ዜና ነዚ ዜና ኣብ ዝፈነወሉ ጊዜ ብተመሳሳሊ ኣብ መርበብ ሓበሬታ’ቲ ትካል’ውን ነዚ ሪፖርት ኣውጺኡ ኔሩ። ምስ’ዚ ዜና ተታሓሒዙ’ውን ምስሊ ኣጽዋር ኣብቲ መርበብ ሓበሬታ ወጺኡ ኔሩ።
እንተኾነ ግን ኣብዚ ዜና ዝወጸ ምስሊ ኣጽዋር ኣብ 2004 ዓ.ም ኣብ ኢራቕ ክፍለ- ግዝኣት ፋሉጃ ብመበል 82 ሰራዊት ሓይሊ ኣየር ኣሜሪካ ዝተማረኸ ምዃኑ እቲ ምስሊ’ውን ብፍሉጥ ናይ ኣሜሪካ ናይ ስእሊ ኤጄንሲ ‘ጌቲ ፒክቸርስ’ ዝተሳእለ ምኳኑ ተፈሊጡ።
እዚ ምስሊ መዛረቢ ማሕበራዊ መራኸቢ ብዙሃን ኮይኑ’ውን ቀንዩ’ዩ። ነዚ ምስሊ ኣብ መርበብ ሓበሬትኡ ዝተጠቕመ ቤት ጽሕፈት ጉዳያት ኮምኒኬሽን’ውን ነቲ ዝተፈጠረ ጌጋ ብምእማን ይቕረታ ሓቲቱ’ሎ።
ከምዚ ዓይነት ጌጋ እንታይ የመልክቱ ንዝብል ኣብ ዩኒቨርሲቲ ኣዲስ ኣበባ መምህር ጋዜጠኝነትን ኮምኒኼሽን ዝኾነ ኣቶ ኣቤል ኣዳሙ ከምዚ ዓይነት ጌጋ ከጋጥሙ ዝኽእሉ’ኳ እንተኾኑ ብመጀመርታ ናይ ሓደ መሓውር ዜና ተአማኒነትን ሓበሬታ ንምዕራይ ጊዜ ከምዝወስድ የረድእ።
ኣብ ዩኒቨርሲቲ ኣዲስ ኣበባ መምህር ጋዜጠኝነት ኮሚኒኼሽንን ዝነበረ ኣብዚ ሕጂ እዋን ኣብ ኣሜሪካ ኦሪገን ዩኒቨርሲቲ ናይ ዶክትሬት ትምህርቱ ዝኸታተል ዘሎ ኣቶ ኣንዳልካቸው ሃይለሚካኤል ድማ ከምዚ ይብል።
‘ናይ መንግስቲ ኢትዮጵያ ቤት ጽሕፈት ጉዳያት ኮሚኒኬሽን ኮነ ናይ ኢትዮጵያ ብሮድካስትንግ ኮርፐሬሽን ንዝኾነ ሓበሬታ ምሉእ ብምሉእ ተቆጻጺርካ ንምፍናው ካብ ዘለዎ ድልየት ዘጋጥመ ጌጋ’ዩ ኢለ እየ ዝኣምን። ቀዳማይ እቲ ዜና ንባዕሉ ጥርጣረ ዘለዓዕል’ዩ ። ካልኣይ ብናይ መንግስቲ መሓውራት ዜና ዝፍነው ሓበሬታ ደረጃ ተአማንነት ከመይ’ዩ ዝብል ሕቶ’ውን ዘለዓዕል’ዩ። ብሞያ ጋዜጠኝነት ድማ እዚ መሰረታዊ ጌጋ’ዩ። ሓደ ሓበሬታ ከሕልፍ ዝደልይ ኣካል ናይ ውልቂ ኮነ ናይ መንግስቲ ትካል ቅድሚ ሓበሬታ ምትሕልላፉ ሓቅነት እቲ ሓበሬታ ከረጋግጽ ኣለዎ። እቲ ዝቀረበ ናይ ይቅሬታ መልእኽቲ’ውን ግሉጽ ኣይኮነን። እቲ ጌጋ እቲ ምስሊ ድዩ ወይ እቲ ዜና ብንጹር ዝሕብር ኣይኮነን።’
ብናይ ጋዜጠኝነት ናይ ሞያ ስነ-ምግባር ሓደ ሓበሬታ ቅድሚ ናብ ህዝቢ ምፍናዉ ብተደጋጋሚ ክጻረይ ኣለዎ ዝበለ ኣቶ ኣቤል ቪድዮ ኮነ ምስሊ ኣብ ንጥቐመሉ ጊዜ ድማ ምንጭን ዋንነትን ክግለጽ ኣለዎ ይብል።
እዞም ሰብ ሞያ ብተወሳኺ ኣብዚ ዘመን ቴክኖሎጂ ከምዚ ዓይነት ሓበሬታ ንምጽራይ ብቀሊሉ ይኸአል ከምዝነበረ ብምሕባር ከምዚ ዓይነት ጌጋ ድማ እቲ ትካል ዘለዎም ክኢላታት ሰብ ሞያ ኣብ ሕቶ ዘእትው’ዩ ኢሎም። ብተወሳኺ ኣብዚ ሓበሬታ ብቀሊሉ ኣብ መላእ ዓለም ኣብ ዝዝርገሓሉ ጊዜ ሓቅነት ሓበሬታ ምርግጋጽ ግዴታ’ዩ ክብሉ ርእይቶኦም ሂቦም።
ምሉእ ትሕዝቶ ኣብዚ ምስማዕ ይክኣል።